ކުޅުންތެރިންގެ ނަން މި ކިޔެނީ ހަމަ ރަނގަޅަށްތަ؟\nދުނިޔޭގެ ފުޓްބޯޅައިގައި އެންމެ މަޝްހޫރު ނަންތަކަކީ ދިވެހިންގެ ތެރޭގައިވެސް އެންމެ މަޝްހޫރު ނަންތަކެވެ. ލިއޮނަލް މެސީ، ކްރިސްޓިއާނޯ ރޮނާލްޑޯ، ނޭމާ، ކިލިއަން އެމްބާޕޭ އޭ ބުނީމާ އެއީ ކާކުކަން ނޭނގޭ ދިވެހިން މިހާރު ހަމަ ވަރަށް މަދުވާނެ އެވެ. އެކަމަކު ޔޫރަޕާއި އެމެރިކާ އަދި އެފްރިކާގެ ގައުމުތަކަށް ނިސްބަތްވާ މޮޅެތި ކުޅުންތެރިންނަކީ ދިވެހިންނަށް ވަރަށް ފަރިތަ ބަޔަކަށްވިޔަސް އޭގެތެރެއިން ބައެއް ކުޅުންތެރިންގެ ނަންތަކަކީ ދިވެހި ދޫތަކަށް ކިޔަން އެހާ ފަސޭހަ ނަންތަކެއް ނޫނެވެ. އެފްރިކާގެ ބައެއް ގައުމުތަކާއި ޔޫރަޕަށް ނިސްބަތްވާ ރަޝިއާ، ގްރީސް އަދި ސްކެންޑެނޭވިޔާ ގެ ގައުމުތަކުގެ ކުޅުންތެރިންގެ ނަންތަކަކީ ދިވެހިންނަށް ކިޔަން އެހާ ފަސޭހަ ނަންތަކެއް ނޫނެވެ. ދިވެހި ބަހުގެ އަޑުތަކަކީ ނިސްބަތުން ބަލާއިރު ވަރަށް ގިނަ ތަފާތު އަޑުތަކެއް އެކުލެވޭ އަކުރުތަކެއްގެ މައްޗަށް އެކުލެވިފައިވާ ބަހަކަށް ވާއިރުވެސް ކަން އޮތީ މިގޮތަށެވެ. އެހެންނަމަވެސް މިއީ ހަމައެކަނި ދިވެހިންނަށް ދިމާވެގެން އުޅޭ މައްސަލައެއް ނޫނެވެ. އަމިއްލަ ގައުމުގެ މީހުން ފިޔަވައި އެހެން ގައުމުގެ މީހުންނަށް ކިޔަން އުނދަގޫ ކިތަންމެ ނަމެއް އެބަހުއްޓެވެ. ފޮނަޓިކްސްގެ އުސޫލަށް ތަބާ ނުވާގޮތަށް ލިޔެ އުޅޭ ކިތަންމެ ނަމެއް އެބަހުއްޓެވެ. އަދި ބައެއް ގައުމުތަކުގައި އިނގިރޭސި އަކުރުތަކުގެ އަސްލު އަޑުގެ ބަދަލުގައި އެހެން އަޑެއް ބޭނުންކުރާ ގައުމުތައް ވެސް އެބަހުއްޓެވެ. މިސާލަކަށް އިނގިރޭސި އަލްފަބެޓްގައި ހިމެނޭ ޖޭ ގެ އަޑަކީ ‘ޔ’ ކަމުގައި އެއްބަޔަކު ބަލާއިރު އަނެއް ބަޔަކަށް އެއީ ‘ހ’ އެވެ.\nމިސަބަބާހުރެ ކަންނޭނގެ އެވެ. ޔުއެފާ ޗެމްޕިއަންސް ލީގާއި ގުޅުވައިގެން ކޮންމެ އަހަރަކު ވެސް ކުޅުންތެރިންގެ ނަން ކިޔާނޭ ގޮތުގެ ގައިޑެއް ޔުއެފާއިން ނެރެއެވެ. އެގޮތުން މިއަހަރު ނެރެފައިވާ ގައިޑަށް ބަލާލުމުން އެނގެނީ ބައެއް ކުޅުންތެރިންގެ ނަންތައް އަހަރުމެންނަށް މިކިޔެނީ ރަނގަޅަށް ނޫންކަމެވެ. އަދި އޭގެތެރޭގައި ވަރަށް މަޝްހޫރު ކުޅުންތެރިންވެސް އެބަ ހިމެނެ އެވެ. އޭގެތެރެއިން ބައެއް ނަންތައް މިތަނުގައި ފާހަގަ ކޮށްލަމާ ހިނގާށެވެ.\nމި ސީޒަނަށް އެންމެ ބޮޑު އަގުގައި ކްލަބު ބަދަލުކުރީ ކޮން ކުޅުންތެރިއެއްކަން އެނގޭ ނޫންހެއްޔެވެ؟ ޕޯޗްގަލްގެ ބެންފީކާއިން ސްޕެއިންގެ އެތުލެޓިކޯ މެޑްރިޑަށް 142 މިލިއަން ޑޮލަރުގެ ފީއަކަށް ބަދަލުވި މި ޒުވާން ކުޅުންތެރިޔާގެ ނަން އިނގިރޭސި އަކުރުން ލިޔަނީ Joao Felix މިގޮތަށެވެ. މިނަން ދިވެހި ލިޔެކިޔުންތަކުގައި ތަފާތު ގޮތްގޮތަށް ބޭނުންކުރާތަން އެބަ ފެނެ އެވެ. ޔާއޯ ފެލިކްސް، ފީލިކްސް، ޖޯ ފެލިކްސް ، ޖާއޯ ފެލިކްސް މިއީ ހައްތަހާވެސް އޭނާގެ ނަން ބޭނުންކުރެވޭ ގޮތްގޮތެވެ. އެހެންނަމަވެސް ޔުއެފާ އިން ނެރެފައިވާ ޕްރޮނައުންސިއޭޝަން ގައިޑް ބުނާގޮތުން މިކުޅުންތެރިޔާގެ ނަން ކިޔާ ގޮތަކީ (Joo-wow Fay-lish) ޖޫ ވޯ ފޭލިޝް އެވެ.\nއެތުލެޓިކޯއިން ބާސެލޯނާއަށް ބަދަލުވި އޮންޓުއަން ގްރީޒްމަން ގެ ފުރަތަމަ ނަންވެސް ތަފާތު ގޮތްގޮތަށް ލިޔެވިފައި ހުރެއެވެ. Antoine މިނަން ޔޫއެފާއިން ބުނަނީ ލިޔެކިޔައި އުޅެންޖެހޭނީ An-twan އަންޓުވަން މިގޮތަށެވެ.\nލިވަޕޫލަށް ކުޅޭ ސްވިޓްޒަލެންޑްގެ ވިންގަރ ގެ ނަމަކީ ވެސް އާދަޔާހިލާފު ނަމެކެވެ. ޒެރްޑަން ޝަގީރީ ގެ ނަމުން ދިވެހިން ދަންނަ މިކުޅުންތެރިޔާގެ އަސްލުނަން Xherdan Shaqiri މިގޮތަށް އިނގިރޭސިން ލިޔެއުޅޭއިރު އެނަން އަސްލު ޕްރޮނައުންސް ކުރަން ޖެހެނީ Jer-dan Shat-cheery ޖަރޑަން ޝަޗީރީ މިގޮތަށެވެ.\nމެންޗެސްޓަރ ސިޓީގެ ކެވިން ޑި ބްރޭނާގެ ގޮތުގައި އެންމެން ދަންނަ މަޝްހޫރު ކުޅުންތެރިޔާގެ ސަރ ނޭމްގެ ތަފާތު އެތައް ‘ވާޝަނެއް’ އުޅޭއިރު ޔުއެފާއިން ރަސްމީކޮށް އޭނާގެ ނަން ލިޔެ އަދި ކިޔާ އުޅެނީ De Brurner މިގޮތަށެވެ.\nޕީއެސްޖީއަށް ކުޅޭ ފްރާންސްގެ ޑިފެންޑަރ ކުޒާވާ ގެ ނަން Layvin Kurzawa މިގޮތަށް ލިޔާއިރު އެނަމުގެ އަސްލު ޕްރޮނައުންސިއޭޝަނަކީ Lay-van Kur-java ލޭވަން ކަރ ޖާވާ އެވެ.\nބޮރޫޝިއާ ޑޯޓްމަންޑަށް ކުޅޭ ޕޮލެންޑުގެ ޑިފެންޑަރުގެ ނަމަކީ ވަރަށް އާދަޔާހިލާފު ނަމެކެވެ. މިހާތަނަށް އޭނާގެ އާއިލާ މީހުންފިޔަވައި އެހެން މީހަކު އެނަން އަސްލު ކިޔަން ޖެހޭ ގޮތަށް ކިޔާފައިވުމާމެދު ވެސް ޝައްކުވާހާވެ އެވެ. އެނަން Lukasz Piszczek މިގޮތަށް ލިޔާއިރު އެނަން ކިޔަން ޖެހެނީ Woo-cah Peesh-check ވޫކައް ޕީޝް ޗެކް މިގޮތަށެވެ.\nމީގެ އިތުރުންވެސް ވަރަށް ގިނަ ކުޅުންތެރިންގެ ނަންތައް ކިޔަންވީގޮތް ޔުއެފާގެ ގައިޑުގައި ވެއެވެ. އޭގެތެރެއިން ބައެއް ނަންތައް އިނގިރޭސި އަކުރުން މިތާ ފާހަގަ ކޮށްލާނަމަވެ.\nނަން ލިޔެފައި އޮންނަ ގޮތް ޔޫއެފާގެ ލިސްޓުގައި އިންނަ ގޮތް\nClément Lenglet Long-lay\nJérome Boateng Jeh-rom Bwa-teng\nMarco Reus Royce\nJuan Cuadrado Wan Kwad-rard-o\nGabriel Jesus Eel-kye Gun-doe-wan\nN’Golo Kanté Con-tay\nToni Kroos Crowss\nManu Vallejo Gon-sarlo Gair-diss\nކޮންމެއަކަސް ގިނަ ފަހަރަށް ނަންތައް އަސްލު ކިޔަންވާ ގޮތަށް ނުކިޔަނީ ވަކި ބައެކޭވެސް ބުނެވޭކަށް ނެތެވެ. ގިނަ ފަހަރަށް މަޝްހޫރު ޓީމުތަކުގެ މެޗުތައް ލައިވް ކުރާއިރު އެންމެ މަޝްހޫރު ކޮމެންޓޭޓަރުން ވެސް ކުޅުންތެރިންގެ ނަންތައް ކިޔަނީ މި ގައިޑުގައި ވާގޮތަކަށް ނޫނެވެ. ހަމަގައިމުވެސް އެތުލެޓިކޯ މެޑްރިޑް ކުޅޭއިރު ފޭލިޝް އޭ ކިޔާ އަޑެއް ނީވެ އެވެ.


Dhekolhu hedhumun Arthur ah fiyavalhu alhan Barca in nimmaifi - vNews.mv\nދެކޮޅު ހެދުމުން އާތޫރު އަށް ފިޔަވަޅު އަޅަން ބާސާއިން ނިންމައިފި\nއިސްމާޢީލް ޝާހު 29 July 2020, 19:23\nޔުއެފާ ޗެމްޕިއަންސް ލީގުގައި ބާސެލޯނާއިން ކުރިޔަށް ހުރި މެޗުތަކުގައި ކުޅެން ދެކޮޅުހަދާ، ނިންމުންތަކަށް ފާޑުކިޔުމާއި ގުޅިގެން އެ ޓީމަށް ކުޅޭ ބްރެޒިލްގެ އުއްމީދީ ތަރި އާރްތޫރް މެލޯއަށް ފިޔަވަޅު އަޅަން އެ ކުލަބުގެ ބޯޑުން ނިންމައިފިއެވެ.\nއަންނަ ސީޒަންގައި ޔުވެންޓަސް އަށް ކުޅެން ނިންމާފައިވާ އާރްތޫރް ބާސާއަށް ކުޅެން ދެކޮޅު ހަދާފައިވާއިރު ބާސާއިން ޗެމްޕިއަންސް ލީގުގައި ކުޅެން ނެގި ސްކޮޑްގައި އޭނާ ހިމަނާފައިވެއެވެ. ނަމަވެސް އޭނާ ޔުވެންޓަސްއަށް ދޫކޮށްލަން ވާހަކަ ދެކެވުމާއެކު އާތޫރު ވަނީ ފާޅުކަންބޮޑު ގޮތެއްގައި ކުލަބަށް ފާޑުކިޔާފައެވެ.\nބާސާއިން އަންގާރަ ދުވަހު އަލުން ފަރިތަކުރުން ފެށިއިރު ފުރަތަމަ ސެޝަންތަކުގައި އޭނާ ބައިވެރިނުވެއެވެ. ކޮވިޑް-19 ޓެސްޓް ހަދަން ވެސް ހާޒިރުނުވެއެވެ. ޗެމްޕިއަންސް ލީގުގައި އާރްތޫރް ނުކުޅެފިނަމަ އޭނާ ބޮޑު އަދަދަކުން ޖޫރިމަނާއެއް ކުރަން ބާސެލޯނާގެ ބައެއް ބޯޑު މެމްބަރުން ބޭނުންވާ ކަމަށް ރިޕޯޓްކޮށްފައި ވެއެވެ.\nބްރެޒިލްގެ މީޑިއާ ރިޕޯޓުތައް ބުނާގޮތު އާތޫރު ދެން ޔޫރަޕަށް ދާނީ ސެޕްޓެމްބަރު މަހު ޔުވެންޓަސްއާ ރަސްމީކޮށް ގުޅުމަށެވެ. ބާސެލޯނާ އާއި ޔުވެންޓަސްގެ މެދުގައި ވެވުނު އެއްބަސްވުމެއްގެ ދަށުން އާރްތޫރް 80 މިލިއަން ޑޮލަރުގެ އަގަކަށް ޔުވެންޓަސްއާ ފަސް އަހަރުގެ ކޮންޓްރެކްޓަކަށް ވަނީ އެއްބަސްވެފައެވެ. މި އެއްބަސްވުމުގެ ދަށުން ޔުވެންޓަސްގެ ޕިޔަނިޗް ބާސެލޯނާއާ ގުޅޭނެއެވެ.


"Sarkar 3" in ethah kameh dhasvejje: Amit Sadh\nލުއި ޚަބަރު - ސަރްކާރް 3\n"ސަރްކާރް 3" އިން އެތައް ކަމެއް ދަސްވެއްޖެ: އަމިތު ސާދު\nއަމީތާބް ބައްޗަންގެ ކާފަ ދަރިއެއްގެ ރޯލުން އަމިތު ފެނިގެންދާ މި ފިލްމް ރިލީޒްކުރުމަށް ހަމަޖައްސާފައި ވަނީ އޭޕްރީލް7ގައި\nކ. މާލެ 20 މާރޗް 2017 | ހޯމަ 18:32 1,839\n"ސަރްކާރް 3" ގެ މުހިންމު ތަރިން - ގޫގުލް\nހޮލީވޫޑް ފްރެންޗައިޒްއެއް ކަމަށް "ގޯޑްފާދަރ" ސްޓައިލަށް ބޮލީވުޑްގައި އުފައްދަމުން އަންނަ "ސަރްކާރް"ގެ ތިން ވަނަ ބައި އޭޕްރީލް މަހު ރިލީޒްކުރާ އިރު އެ ފިލްމުން އެތައް ކަމެއް ދަސްވެއްޖެ ކަމަށް އެ ފިލްމުގެ މުހިންމު އެއް ރޯލުން ފެނިގެންދާ ޒުވާން ތަރި އަމިތު ސާދު ބުނެފިއެވެ.\nއަމީތާބް ބައްޗަންގެ ކާފަ ދަރިއެއްގެ ރޯލުން އަމިތު ފެނިގެންދާ މި ފިލްމް ރިލީޒްކުރުމަށް ހަމަޖައްސާފައި ވަނީ އޭޕްރީލް7ގައެވެ.\nރާމް ގޯޕާލް ވަރްމާގެ މި ފިލްމާ ބެހޭ ގޮތުން އަމިތު ބުނީ އަމީތާބާ އެކު މަސައްކަތްކުރުމުގެ ފުރުސަތު ލިބުމަކީ އޭނާ އަށް ލިބުނު ވަރަށް ބޮޑު ފަހްރެއް ކަމަށެވެ. އަމީތާބުގެ މަސައްކަތުގެ އަހްލާގާއި ފިލްމަށް ތައްޔާރުވުމަށް ކުރާ މަސައްކަތާ ބެހޭ ގޮތުން ކުރިން ވެސް އަޑު އިވިފައިވާ ކަމަށާއި ނަމަވެސް އެކަން ކައިރިން ފެނިގެން ދިއުމަކީ ލިބިގެންދިޔަ ފިލާވަޅުތަކެއް ކަމަށެވެ. އަދި އާނާގެ ރޯލަށް ތައްޔާރުވުމުގެ ގޮތުން އަމީތާބުގެ އެހީތެރިކަން ވަރަށް ބޮޑަށް ލިބިގެންދިޔަ ކަމަށާއި ޑައިރެކްޓަރު އާރްޖީވީގެ އެހީތެރިކަން ވެސް ވަރަށް ބޮޑަށް ލިބުނު ކަމަށެވެ.\nމީގެ ކުރިން އަމިތު ވަނީ "ކައި ޕޯ ޗޭ" ގައި ވެސް މުހިންމު ރޯލަކުން ފެނިގެން ގޮސްފައެވެ. އެ ފިލްމްގައި އޭނާ ދެއްކި އެކްޓިން އަށް ގިނަ ބަޔަކު ތައުރީފްކޮށްފައި ވެއެވެ.\n"ސަރްކާރް"ގެ ފުރަތަމަ ބައި އަދި ދެ ވަނަ ބައިން އަމީތާބުގެ އިތުރުން ދެން ފެނިގެން ދިޔައީ ދަރިފުޅު އަބީޝެކް ބައްޗަންއެވެ. އެހެން ކަމުން ތިން ވަނަ ބައިގަ އަމިތު އަށް ވަނީ ބޮޑު ގޮންޖެހުމަކާ ކުރިމަތިލާންޖެހިފައެވެ. އަމިތުގެ އިތުރުން "ސަރްކާރް 3" އިން ފެނިގެންދާނީ ޔާމީ ގޯތަމް އަދި ޖެކީ ޝްރޯފް، މަނޯޖް ވަޖްޕާއީ އަދި ރޮނިތު ރޯއީއެވެ.


ހީވޭ ކަލާވާހެން-30 | Esfiya - Dhivehi Vaahaka Site\n” ލިން.. އަހަރެން އެބަހުރި ލިން އަށް ކިޔައިދެން ޖެހޭ ބައިވަރު ވާހަކަ.. ލިން ބުނީމެންނު އަހަންނަށް ފެނިގެން ހުރިހާ ވާހަކައެއް ކިޔައިދޭށޭ.. އަހަންނަށް ހީވަނީ ލިން އަށް ހުރިހާ ވާހަކައެއް ކިޔައިދެންވީ ވަޤުތު އައިސް ޖެހިއްޖެހެން..”. ދިޔާން ސީރިއަސްކަމާއެކު ލިލިއަން އާ ދިމާ ބަލާލަމުން ބުނެލިއެވެ. ކުއްލިއަކަށް ދިޔާން ހާމަކުރި ވާހަކައާއެކު ލިލިއަންގެ އަތްފައި ފިނިވެ ހިތުގެ ހިނގުން އަވަސްވެލިއެވެ.\nއެނުތަނަވަސްކަމާއެކުވެސް ދިޔާން ބުނަން ބޭނުންވާ ހުރިހާ ވާހަކައެއް އެހުމަށް ލިލިއަން ކެންމަދުވެފައިވިއެވެ. އޭނާގެ ހިތުގައި އުފެދިފައިވާ ހުރިހާ ސުވާލެއްގެ ޖަވާބު ލިބެން އޮތީ އެގޮތުގެ މަތިންކަމަށް ވާތީއެވެ.\n” މަންމަ މިއަދު ދެއްކި ވާހަކަ ލިން އަށް އަޑު އިވޭނެކަން ޔަޤީން.. އަހަންނަށް އެނގޭ ބޭބެއެއްގެ ވާހަކަ މަންމަ ދެއްކުމުން ލިންގެ ހިތުގަ ސުވާލު އުފެދޭނެކަން..” ދިޔާން އިސްޖަހާލަމުން ވާހަކަ ދެއްކިއެވެ.\n” ޔާންގެ ބޭބެތަ އެއީ..؟” ލިލިއަން ދިޔާންގެ ކައިރީ ހުރި ގޮނޑީގައި އިށީނދެ ސުވާލު ކޮށްލިއެވެ.\n” އާން.. އަހަރެންގެ އެއްބަނޑު އެއްބަފާ ބޭބެ.. އަހަރެމެން ދެމީހުން އަބަދުވެސް އުޅުނީ އެކު އެކީގަ.. އެއްބަނޑު އެއްބަފާ ކަމުގެ ގުޅުމުގެ އިތުރުން އަހަރެމެންނަކީ އެންމެ ގާތް ދެ ރާޙުމަތްތެރިން.. އެކަކު އަނެކެއްގެ ހުރިހާ ސިއްރެއް ހިއްސާކުރަން.. އެކަމަކު.. ” ކުއްލިއަކަށް ދިޔާންގެ އަޑަށް މޮޅިވެރިކަން ވެރިވެގެން ދިޔައެވެ.\n” އެކަމަކު ކިހިނެއްވީ..؟” ލިލިއަންވެސް ކަންބޮޑު ވުމާއެކު ސުވާލު ކޮށްލެވުނެވެ.\n“އަހަރެން ލިން ގެ ރަށުން މާލެ އައިތާ ގިނަ ދުވަހެއް ނުވެ އުޅެނިކޮށް… ދިމާވި އެކްސިޑެންޓެއްގަ…ބޭބެއަށް ވަރަށް އަނިޔާވި..” ދިޔާންގެ އަރުބެދި ވާހަކަ ދައްކަން އުނދަގޫވިއެވެ. ލިލިއަން އަށް ކައިރިއަށް ޖެހިލަމުން ދިޔާންގެ އަތްތިލައިގާ ހިފާލެވުނީ އެހިތާމައިގާ ބައިވެރިވާ އުސޫލުންނެވެ.\n” ހަފްތާއެއްހާ ދުވަހު ހޭނާރާ ބޭބެ އޮތް.. ހޮސްޕިޓަލުން ހުއްދަ ލިބުމާއެކު އެމަރޖެންސީކޮށް ބޭބެ ސިންގަޕޯރ އަށް ގެންދެވުނީ އިތުރު ފަރުވާޔަށް.. އެހުރިހާ ކަމެއް ހިނގައިދިޔައީ ނުހަނު އަވަހަށް.. އަދިވެސް.. އަހަންނަށް ޤަބޫލު ކުރަން ދަތި.. ބޭބެއަށް ދިމާވި ކުއްލި ހާދިސާޔާއެކު އަހަންނަށްވެސް ލިބުނީ ޝޮކެއް.. ލިން އާ ދުރުވެވުނީ އެހެންވެ.. ބޭބެ މަރާ ހަނގުރާމަ ކުރަމުން ދިޔައިރު އަހަރެންވެސް ނަފްސާނީގޮތުން ދިޔައީ އެވޭން އުފުލަމުން.. ލިން.. އަހަންނަށް މަޢާފް ކުރޭ.. އަހަންނަށް ކަންތައް ކުރެވުނީ ރަނގަޅަށް ނޫންކަން އެނގޭ.. އެހާ ގިނަ ދުވަހު ލިން އަށް ޙަބަރެއް ނުވެ ހުރުން އެއީ އަހަރެންގެ ކުށްކަމަށް ޤަބޫލު ކުރަން.. އަހަންނަށް މަޢާފް ކުރޭ.. ލިން އެކަނިވެ ދެރަވާނެ ވަރު އަހަންނަށް ވިސްނެން ޖެހޭނެ.. އަހަރެންނަކީ ހާދަ އަމިއްލަ އެދުން ބޮޑު މީހެކޭ.. ..” ދިޔާން އޭނާގެ މޫނު ދެއަތުން ފޮރުވާލި އިރު ރޮނީކަން ލިލިއަން އަށް އެނގުނެވެ.\n” ޔާން.. ތިގޮތަށް ވާހަކަ ނުދައްކަބަލަ.. އަހަންނަށްވެސް އެނގޭ ލޯބިވާ މީހަކަށް އެފަދަ ކަމެއްވީމަ ލިބޭނެ ހިތާމަ.. އަހަރެންގެ މަންމަ ވަކިވެ ދިޔަ ދުވަހު އަހަރެންގެ ކައިރީ ހުރި ފަރާތަކީ ތިއީ.. ޔާން ނެންނަމަ.. އަހަރެން ހިތާމަތަކުގެ ބެހެވިގެން ހިނގައްޖެއީސް.. އަހަރެން ދެރަވަނީ ޔާން އަށް ތިދިމާވި އެއްވެސް ކަމެއްގެ އަަހަންނަށް އެހީތެރި ނުވެވުނީމަ.. ޔާންގެ ގާތުގައި ނުހުރެވުނީމަ.. ” ލިލިއަން ދިޔާން ގެ ދެއަތުގައި ހިފާލަމުން އެ މޫނު ކަޝްފު ކުރެވޭތޯ މަސައްކަތް ކުރިއެވެ. ލިލިއަންގެ ވާަހަކަ އާއެކު ކުއްލިއަކަށް ދިޔާން ލިލިއަންގެ ގައިގާ ބައްދާލިއެވެ.\n” އައި ޑޯންޓް ޑިޒަރވް ޔޫ..” ކަރުނަވީ ދެލޮލާއެކު ދިޔާން ލިލިއަން އަށް ބަލައިލަމުން އަސަރާއެކު ހާމަކުރިއެވެ. އެމޫނުގައިވާ ކުށްވެރިކަމުގެ ލިސާންތައް ފެނުމުން ލިލިއަން އަށް ދެފަރާތަށް ބޯ ހޫރުވާލެވުނެވެ. އޭނާއަށް ހަޤީޤަތް ނޭނގޭ އިރު ދިޔާން އާ މެދު ހިތުގެ ކަނެއްގައި ޝަކުވާ އުފެދިފައިވިއެވެ. އެހެނަސް ދިޔާން ހާމަކުރި ވާހަތަކާއެކު އޭނާގެ ހިތް ދިޔާންގެ މައްޗަށް ސާފުވެއްޖެއެވެ. ދިޔާން ދެކެ އޭނާ ވީ ލޯތްބަށް އަދިވެސް ބަދަލެއް ނާދެއެވެ.\n” އަހަރެން ދިޔާން ކުށްވެރިއެއް ނުކުރަން.. ދެން ތިގޮތަށް ވާހަކަ ނުދައްބަލަ.. އަހަރެން ހަމައެކަނި ބޭނުންވަނީ ޔާން..” ލިލިއަންވެސް ކަރުނަވީ ދެލޮލާއެކު ހާމަކުރިއެވެ.\n” މިހާރު ބޭބެގެ ހާލު ކިހިނެތް..” ލިލިއަން ހަމަޖެހިލަމުން ދެލޯ ފޮހެލުމަށްފަހު ސުވާލު ކުރިއެވެ.\n” މިހާރު ރަނގަޅު.. އެކަމަކު އަދިވެސް ގަވައިދުން ޑޮކްޓަރަށް ދައްކަން ޖެހޭ.. އެކްސިޑެންޓަށްފަހު ބޭބެގެ މިޒާޖު އެއްކޮށް ބަދަލުވެއްޖެ.. މީހުންނާ އެކަހެރިވެ ވާހަކަ ދެއްކުން ވަރަށް މަދު.. މަންމަމެންވެސް މިހުރިހާ ދުވަހު އުޅުނީ ބޭބެ ކައިރީ .. އަހަރެން ލިންގެ ވާހަކަ ދެއްކީމަ މިކޮޅަށް އައީ.. ކައިވެނީގެ ފަހުން އަނެއްކާވެސް އެކޮޅަށް ފުރާނެ..” ދިޔާން ކައިވެނީގެ ވާހަކަ ހާމަކުރުމާއެކު ލިލިއަންެގެ މޫނަށް ޖަންބު ކުލަ އަރައިގެން ދިޔައެވެ.\n” ކައިވެންޏޭ ބުނީމަ މިހަނދާންވީ.. ލިން ބޭނުންވަނީ ކިހާތާކު މެރީ ކުރަން.. އަހަރެން ބޭނުންވަނީ ވީހާވެސް އަވަހަކަށް.. މަންމަ މެންވެސް ހިތްހަމަ ޖެހޭނީ އޭރުން.. ” ލިލިއަންގެ ކޯތާފަތުގައި ފިރުމާލަމުން ދިޔާން ސުވާލު ކުރިއެވެ.\n” އަހަރެންވެސް.. ބޭނުމީ ތިގޮތް..” ލިލިއަންވެސް އޭނާ ބޭނުންވާގޮތް ހާމަކުރިއެވެ. ކައިވެނި ނުކޮށް ގިނަދުވަހު އެކީގައި އެއްގެއެެއްގައި އެގޮތަށް އުޅޭކަށް އޭނާ ބޭނުމެއްނޫނެވެ.\n” ސޯ އިޓްސް ޑިސައިޑެޑް..” ލާނެއްކަން އެކުލެވޭ ބެލުމަކާއެކު ދިޔާން ބުނެލުމުން ލިލިއަންގެ މޫނު ހައްތަހާ ރަތްވެގެން ދިޔައެވެ.\n” ހިނގާ ގޭތެރެއަށް ވަންނަން.. މިހާރު އެއޮށް ރޭވީ… މަންމަ އެހާ ހިތްހަމައެއްނުޖެހޭނެ ދެނަމާދު ދޭތެރޭ މިހެން ބޭރުގަ ތިބޭކަށް..” ދިޔާން ގޮނޑިން ތެދުވެ ލިލިއަން އަށް އޭނާގެ އަތް ދިއްކޮށްލަމުން ބުންޏެވެ. ލިލިއަންވެސް ބޯ ޖަހާލަމުން ހިނިތުންވެ ހުރެ ދިޔާންގެ އަތުގައި ހިފައިގެން ގެއަށް ވަންނަން މިސްރާބުޖެހިއެވެ.\nދިޔާން އާއި ލިލިއަންގެ ނިންމުމާ އެއްގޮތަށް ކައިވެނި އަވަސްވެގެން ދިޔައެވެ. ކައިވެނީގެ ހަފްލާ އެހާ ކުލަ ގަދަ ކޮށް ބާއްވާކަށް ދިޔާން ބޭނުމެއް ނުވިއެވެ. އޭނާގެ ބޭބެއަށް ކުރިމަތިވި ހާދިސާއަށްފަހު އެ އާއިލާއަށް ކުރިމަތިވި ހިތާމައާއި ނުަތަނަވަސްކަމުން އަދިވެސް އަރައެއް ނުގަނެވެއެވެ. އެފަދަ ދަނޑިވަޅެއްގައި ކުލަ ގަދަކޮށް ބޮޑު ޕާޓީއެއް ބާއްވަން ދިޔާން ބޭނުންނުވީއެވެ. ކަމާ ނުގުޅޭ މީހުންގެ ލޯތައްވެސް އެކަމަށް ހުއްޓި މީޑިއާގެ ސަމާލުކަން އެކަމަށް އަމާޒުވެސް ވާނެތީއެވެ. ލިލިއަން ދިޔާންގެ ނިންމުން ހިތުން ރުހުމުން ޤަބޫލުކުރިއެވެ. އޭނާއަކީ އެއް އިރެއްގައިވެސް މާ ގޮތްބޮޑުކޮށް އެއްވެސް ކަމެއްކުރަން ބޭނުންވި މީހެއް ނޫނެވެ. އެދަފަ ބޮޑެތި ކުލަ ގަދަ ހަފްލާތައް އޭނާއަށް ލިއްބައިދޭ އުފަލަށްވުރެ ނުތަނަވަސްކަން ބޮޑެވެ.\nކައިވެނީގެ ހަފްލާ ކުރިއަށް ދިޔައީ ހުޅުމާލޭގެ ހޮޓެލް އެއްގެ ޓެރަސްގައެވެ. އެ ސަރަހައްދުގެ ވަށައިގެން މޫދު ފެންނަން އޮތުމުން މާހައުލު ހިތްގައިމުކަމަށް ދައްކައެވެ. ހުދާއި ބިސްކުލައިގެ މާތަކުން ބެކް ޑްރޮޕް ޖަރީކުރެވިފައިވާއިރު ޓެރަސް މަތިވަނީ ރަންކުލައިގެ ފެއަރރީ ލައިޓްސް ތަކުން ހުޅުދާން ވެފައެވެ. ސާދާ ޑިޒައިން އަކަށް ފަރުމާކުރެވިފައިވާ ހުދުކުލައިގެ ކައިވެނީގެ ހެދުމުންވެސް ލިލިއަންގެ ރީތިކަން ފަނޑުކޮށެއް ނުދެއެވެ. އޭގެ ބަދަލުގައި އެ ސާދާކަން ލިލިއަން އާ ނުހަނު ގުޅެއެވެ. އަޅި ކުލައިގެ ކޯޓު ފަޓުލޫނުގައި ހުރި ދިޔާންގެ ވާތް ފަރާތުގައި ހުއްޓިލައިގެން ލިލިއަން ހުރި އިރު އޭނާގެ ތުންފަތުގައިވީ ހިނިތުންވުން ނުފިލައެވެ. ދިރާޝާއާއި ހަމްދޫންވެސް އެމީހުންގެ އެންމެ ގާތް ރަޙުމަތްތެރީންނާއި އާއިލާގެ މެންބަރުންނާ ވާހަކަ ދައްކަމުން ދިޔައިރު އެންމެންގެ މޫނުންވެސް ފެންނަނީ ހިނިތުންވުމެވެ.\nދެފަރާތުގެ އާއިލާއާއި ގާތް ރަޙުމަތްތެރިންނަށް ދަޢުވަތު ދެވުނު ޕާޓީއަށް ލިލިއަންގެ ފަރާތުން ގެންނާނެ މާ ބައިވަރު މީހުންތަކެއް ނެތެވެ. އެފަދަ ހާއްސަ ދުވަހެއް ދެކެން އޭނާގެ މަންމަ ނެތުމުގެ ފަޅުކަން ލިލިއަން އަށް އިޙްސާސް ކުރެވެމުން ދިޔައެވެ. ގާތް ރަޙުމަތްތެރިންގެ ގޮތުގައި މާޔާ އަށާ ސަދޫފް އަށް ކައިވެންޏަށް އައުމަށް ލިލިއަން ދަޢުވަތު ދިނެވެ. ދެމީހުންނަށްވެސް ބުރަ ދުވަސްތަކެއް ނަމަވެސް މާލެ އައީ އެކުވެރިޔާގެ ކައިވެނީގެ ދަޢުވަތު ބޮލާލާ ޖަހަން ހިތްނޭދޭތީއެވެ.\n” ޔޫ ލުކް ސޯ ބިއުޓިފުލް..!” މާޔާ ލިލިއަން އަށް ބަލާލަމުން ބުނެލުމާއެކު ލިލިއަންގެ ގާތަށް ހިނި އަންނަ ގޮތްވިއެވެ. ވާނީވެސް އެހެންތާއެވެ. ޕާޓީއަށް ވަތް ފަހުން މާޔާގެ އަނގައިން ބޭރުވާ ހަމައެކަނި ޖުމްލައަކީ އެއީ ފަދައެވެ. ދޭތެރެއަކުން ލިލިއަން އަށް ތަޢުރީފު ކޮށްލާއިރު މާޔާގެ މޫނުގައިވަނީ އެކުވެރިޔާއަށްޓަކައި ވާ ލޯތްބާއި އުފާވެރިކަމެވެ. ލިލިއަންވެސް އޭނާގެ ދިރިއުޅުމުގައި އައި އެފަދަ ހާއްސަ ދުވަހެއްގައި އޭނާގެ އެންމެ ގާތް އެކުވެރިޔާ ކައިރީގައި ހުރުމުން އެހިތްވަނީ އުފަލާއި ޝުކުރުވެރިކަމުން ފުރިފައެވެ.\nހަތަރެއް ޖަހާއިރު ފެށުނު ޕާޓީ އަމާންކަމާއި އޮމާންކަމާއެކު ހައެއް ޖަހާއިރު ނިމިގެންދިޔައެވެ. ވަރުބަލިވެފައި ހުރި ލިލިއަން އަށް އޭނާގެ ކައިރީ ހުރި ދިޔާން އަށް ބަލާލެވުނެވެ. އޭރު ދިޔާން ހުރީ އޭނާގެ ބައްޕައާ ކޮންމެވެސް ވާހަކައެއް ދައްކާށެވެ.\n” ލިން.. އަހަރެމެން ދެން ދަނީ އިނގޭ.. ލިން ވާނެ ވަރަށް އަވަހަށް ދިޔާން އާއެކު ރަށަށް އަންނަން..” މާޔާ އައިސް ލިލިއަންގެ އަތުގައި ހިފާަލަމުން ބުންޏެވެ.\n” ހަމަ މިރޭ ފުރަންތަ..؟ މާދަން ދާކަށް މަޑެއް ނުކުރެވޭނެތަ..؟ ” ލިލިއަންގެ ހިތް އަދިވެސް ބޭނުންވީ އެކުވެރިޔާއާއެކު އިތުރު ވަޤުތު ހޭދަކުރާށެވެ.\n” މާދަން ފަތިހު ސަދޫފްވެސް ޑިއުޓީއަށް އަރަންޖެހޭ.. އަނެއްކާ މަންމަވެސް ކުޑަކޮށް ބަލިވެ އުޅެނީ.. ލިންގެ ވެޑިންގް ވީމަ އެވަރުންވެސް މިއައީ.. އެހެންނޫނަސް މިރޭ ލިން އަކަށް ނުވާނެ އަހަރެމެންނަށް ޓައިމް ދޭނެ ވަޤުތެއް.. އެއަށްވުރެ މާ ބިޒީވާނެ..” މާޔާ ލާނެތްކަމާއެކު އޮޅަނބޮށިން ލިލިއަންގެ ގައިގާ ކޮށްޓާލަމުން ބުންޏެވެ.\nމާޔާ މާނަކުރީ ކޮންކަމެއްކަން އެނގުމުން ލިލިއަންގެ މޫނު ރަތްވާގޮތްވިއެވެ. އެހެނަސް ދެރަނުވާން ވެގެން މާޔާއަށްވެސް އަދި މިދުވަސް އަންނާނެކަމުގައި ބުނެލިއެވެ. ދެ އެކުވެރިން އެކަކު އަނެކަކަށް ރައްދު ދިނުމުގައި ވަޤުތުކޮޅެއް ހޭދަވެގެން ދިޔައެވެ. ދެމީހުންގެ ވާހަކަ ހުއްޓުމަކަށް އައީ ދިޔާން އައިސް ލިލިއަންގެ ކައިރީ މަޑުކޮށްލުމުންނެވެ.\n” ދިޔާން.. ދެން އަހަރެމެން ދަނީ އިނގޭ.. ” މާޔާ ސަލާމަށް އަތް ދިއްކޮށްލަމުން ބުނެލިއެވެ. ދިޔާން ހިނިތުންވެލަމުން ސަލާމް ކޮށްލުމާއެކު ބަލައިލީ ކައިރީގައި ހުރި ސަދޫފްގެ މޫނަށެވެ.\n” ޓޭކް ކެއަރ އޮފް ހަރ..” ސަލާމް ކޮށްލަމުން ސަދޫފް ބުނުމާއެކު ދިޔާން ބޯ ޖަހާލިއެވެ. ބަދަލުގައި ސަދޫފް ހިނިތުންވެލަމުން މާޔާކައިރީ ދާންވީ ކަމުގައި ބުނެލިއެވެ. ފަހު ފަހަރަށް އެކުވެރިޔާ ގައިގާ ބައްދާލުމަށްފަހު ލިލިއަން ގޮވައިގެން އަވަސް މުސްތަޤުބަލެއްގައި ރަށަށް އައުމަށް ދިޔާން ލައްވާ ވަޢުދު ކުރުވުމަށްފަހު މާޔާ ސަދޫފް އާއެކު ހޮޓެލުން ނިކުންނަން ހިނގައިގަތެވެ.\nހޮޓެލުން ނިކުންނަން ހުރި ދެފަރާތަށް ކެހޭ ދޮރުން ނިކުމެވުމާއެކު ސަދޫފްގެ ފިޔަވަޅުތައް ހުއްޓުނެވެ. ސަދޫފް ހުއްޓުމާއެކު މާޔާވެސް ހުއްޓި ސަދޫފްގެ މޫނަށް ރަނގަޅަށް ބަލައިލިއެވެ.\n” ކިހިނެއްވީ..؟ އެއްޗެއް ބާއްވާފަ އާދެވުނީތަ..؟” ސަދޫފްގެ މޫނުން ފެންނަމުންދިޔައީ ކަމަކާ އުނދަގޫވެފައި ހުރިކަމުގެ އަސަރުތަކެވެ.\n” ނޫން.. މާޔާ.. ދިޔާން.. ތަފާތުހެނެއް ހިޔެއްނުވޭތަ..؟” ސަދޫފްގެ އަޑުގައި ކުޑަވަރެއްގެ ފަސްޖެހުމެއް ވިޔެވެ. ހަޤީޤަތުގައި އޭނާ އެވާހަކަ ދައްކަން ބޭނުންވާހެނެއް ހިޔެއްނުވެއެވެ.\n” ލިން ކިޔައިދިނެންނު ދިޔާން އަށް ދިމާވި ގޮތް..” މާޔާ ސަދޫފް އަށް ބަލައިލަމުން ބުނެލިއެެވެ. އެއްރޭ ލިލިއަން ގުޅާފައި ވަރަށް ދެރަވެ އިނދެ ދިޔާންގެ ބޭބެއަށް ދިމާވި ހާދިސާ ކިޔައިދިނެވެ. އަދި ދިޔާން އަށް އައި ބަދަލުގެ ފަހަތުގައިވާ ސަބަބަކީ އެއީކަމުގައި ހާމަކުރިއެވެ. މާޔާ ވަނީ ސަދޫފާވެސް އެކަން ހިއްސާކޮށްފައެވެ. އެހެންކަމުން ކުއްލިއަކަށް ސަދޫފް އެވާހަކަ އެފެށީ ކީއްވެކަމެއް މާޔާއަކަށް ނުވިސްނުނެވެ.\n” ނޫން.. ތިކަހަލަ ބަދަލެއް ނޫން.. ދިޔާން ފެންނަގޮތް ކުޑަކޮށް ތަފާތު ހެނެއް ހިޔެއްނުވޭތަ..؟” ސަދޫފް ދެބޮމަ ކައިރި ކޮށްލަމުން ތުނބުޅީގައި އަތް ހާކާލިއެވެ.\nއެންމެ ފަހު ނޭވާ ލަމުންވެސް…3ވަނަ ބައި


Dho?! "Dho" mifaharu Artistunnah\n"ދޯ" މިފަހަރު އާޓިސްޓުންނަށް\nދިވެހިންގެ ތެރޭގައި ހުނަރުވެރި ޒުވާނުން ބައިވަރެވެ. އެކިއެކި ދާއިރާތަކުން ގައުމަށް ރީތި ނަން ހޯދައިދީފައިވާ އަދި ހޯދައިދެމުންދާ ޒުވާނުން ގިނަ އެވެ. ހާއްސަކޮށް އާޓިސްޓުން ނުވަތަ ކުރެހުންތެރިން ގިނަ އެވެ.\nކުލަ ފިއްސެއް ހިފައިގެން ނުވަތަ ޑިޖިޓަލް ޕްލެޓްފޯމެއްގައި އުޅޭ މި ޒުވާނުންގެ ވާހަކަ ދައްކަން އެބަޖެހެ އެވެ. "ދޯ" ގެ 14 ވަނަ އެޑިޝަން ހާއްސަކޮށްލާފަ މިއޮތީ އާޓިސްޓުންނަށެވެ. ހޮވާލެވުނު މޮޅެތި އާޓިސްޓުން ތަކެއްގެ ވާހަކަ މި އަދަދުގައި ހިމަނާލާފައިވާނެ އެވެ.\n"ދޯ"ގެ 14 ވަނަ އެޑިޝަން. --- ފޮޓޯ: ހުސެން ވަހީދު / ދޯ\nއާޓުގެ ދުނިޔެއިން އެމީހުންނަށް ލިބެން ހުރި ފުރުސަތުތަކާއި ލިބެމުންދާ ފުރުސަތުތައް އަދި ދިމާވާ ގޮންޖެހުންތައް އެ މީހުން ވަނީ ހިއްސާކޮށްފަ އެވެ.\nކްރިއޭޓިވް އެ ސިކުނޑިތަކުން ރާއްޖޭގެ މި ތޮށިގަނޑު ފަޅާލާފަ ނުކުމެގެން ގޮސް ދުނިޔޭގެ ފެންވަރުގެ ކާމިޔާބީތައް ހޯދޭނެ ފެންވަރުގެ ސިކުނޑިތަކެވެ. ބޭނުންވަނީ ފުރުސަތުތަކަކާއި ފުރުސަތުތަކެއް ހޯދައިދޭނެ ފަރާތެކެވެ.\nމި އެޑިޝަންގައި ރާއްޖޭގައި ތިބި މޮޅެތި އާޓިސްޓުންގެ ވާހަކަ ކިޔައިދޭނެ. -- ފޮޓޯ: ހުސެން ވަހީދު / ދޯ\n"ދޯ"ގެ މި އަދަދު ވެސް މިހާރު ބައެއް ބުކްޝޮޕްތަކުންނާއި ކެފޭތަކުންނާއި ސެލޫންތަކުން ކިޔާލަން ލިބޭނެ އެވެ. "ދޯ މެގަޒިން" މީގެ ފަހުން ނެރެމުން ގެންދާނީ ކޮންމެ ތިން މަހުން އެއް މަހު އެވެ.


China in vaccine hadhiyaa kurumun Nepal in alun vaccine jahan fashanee - vNews.mv\nޗައިނާއިން ފޮނުވި ވެކްސިން ޝިޕްމަންޓް:\nޗައިނާއިން ވެކްސިން ހަދިޔާކުރުމުން ނޭޕާލުން އަލުން ވެކްސިން ޖަހަން ފަށަނީ\nސައިފް އަޒްހަރު 30 March 2021, 19:47\nޗައިނާއިން ކޮވިޑް ވެކްސިން ދިނުމުން ނޭޕާލުން އަލުން ވެކްސިން ޖަހަން ފަށަން ތައްޔާރުވެއްޖެއެވެ.\nނޭޕާލުން މިއަހަރުގެ ޖެނުއަރީމަހު ވެކްސިން ޖަހަންފެށީ، އިންޑިއާއިން ހަދިޔާކުރި އެއްމިލިއަން ޑޯޒް ވެކްސިން ލިބުމާ ގުޅިގެންނެވެ.\nޑަބްލިޔޫއެޗްއޯއިން ކުރިއަށްގެންދާ ކޮވެކްސް ސްކީމްގެ ތެރެއިން ނޭޕާލަށް އިތުރު 348،000 ޑޯޒްގެ ވެކްސިން ލިބިފައިވަނީ މިމާޗްމަހުގެ ތެރޭގައެވެ.\nނަމަވެސް، އިންޑިއާއިން ވެކްސިން އެކްސްޕޯޓްކުރުން މަޑުޖެހުމަކަށް ގެނައުމާއި، ނޭޕާލުން އޯޑަރުކުރި އިތުރު2މިލިއަން ޑޯޒް ވެކްސިންގެ ދެބައިކުޅަ އެއްބައިވެސް ނުލިބި ވެކްސިން ހުސްވެގެން ނޭޕާލުން ވެކްސިން ޖެހުން ހުއްޓާލާފައިވަނީ މާޗްމަހުގެ މެދުތެރޭގައެވެ.\nޗައިނާއިން ހަދިޔާކުރި 800،000 ޑޯޒްގެ ވެކްސިން ނޭޕާލަށް އިއްޔެވަނީ ގެންގޮސްފައެވެ. އެއީ، ސިނޯފާރމްގެ ވެކްސިނެވެ.\nދެން ވެކްސިން ޖަހާނީ ކޮން ގްރޫޕްތަކަކަށްތޯ ކަނޑައެޅުނުހާ އަވަހަކަށް އަލުން ވެކްސިން ޖަހަން ފަށާނެ ކަމަށް ނޭޕާލް ސަރުކާރުގެ ހެލްތު މިނިސްޓްރީން މިއަދު ބުނެފައި ވެއެވެ.\nވެކްސިން ހުސްވެ، ވެކްސިން ޖެހުން ހުއްޓިފައިވާ މި ދަނޑިވަޅުގައި ޗައިނާއިން ވެދިން އެހީތެރިކަމަށް ނޭޕާލް ސަރުކާރުންވަނީ ޗައިނާއަށް ޝުކުރު އަދާކޮށްފައެވެ.\nކޮވިޑްބަލީގެ މި ހާލަތުގައި ދުނިޔޭގެ އެކި ގައުމުތަކަށް ނުފޫޒު ފޯރުވަން އިންޑިއާއާއި ޗައިނާއިންވަނީ ގައުމުތަކަށް ވެކްސިން ފޯރުކޮށްދީގެން ވެކްސިން ޑިޕްލޮމަސީގެ ބޭނުންކޮށްފައެވެ.\nޚާއްސަކޮށް އަގުހެޔޮ ވެކްސިނެއް ހޯދުމަށް މަސައްކަތް ކުރަމުންދިޔަ ދުނިޔޭގެ ފަގީރު ގައުމުތަކަށް ވެކްސިން ހިލޭ ދިނުމާއި، އަގުހެޔޮކޮށް ވިއްކުމުގައި ޗައިނާއާއި އިންޑިއާގެ ވާދަވެރިކަން ވަރަށް ބޮޑުވެފައި ވެއެވެ.\nއިންޑިއާއިން މިހާތަނަށްވަނީ ދުނިޔޭގެ 77 ގައުމަކަށް 61 މިލިއަން ޑޯޒްގެ ވެކްސިން އެކްސްޕޯޓްކޮށްފައެވެ. އެއީ، ހަދިޔާކުރި ވެކްސިނާއި، ވިޔަފާރި އުސޫލުން އެކްސްޕޯޓްކުރި ވެކްސިނެވެ.\nޗައިނާއިން ވެކްސިން ފޮނުވީ ކިތައް ގައުމަށް ކަމެއް ސާފެއް ނުވެއެވެ.\nއިންޑިއާގައި ބަލީގެ ހާލަތު ހައްތަހާ ގޯސްވަމުން ދިއުމާއި، މިހާތަނަށް ވެކްސިން ޖެހިފައިވަނީ އާބާދީގެ މަދުބަޔަކަށް ކަމަށްވާއިރު، އެހެން ގައުމުތަކަށް ވެކްސިން އެކްސްޕޯޓްކުރުމަށް ސަރުކާރުން އެހާބޮޑު ސަމާލުކަމެއްދޭ މައްސަލާގައި އިންޑިއާގެ ރައްޔިތުން ސުވާލު އުފައްދަމުން ގޮސްފައި ވެއެވެ.\nބޭރު ގައުމުތަކަށް ވެކްސިން އެކްސްޕޯޓްކުރުން އިންޑިއާއިން މަޑުޖެހުމަކަށް ގެނައީ، އެތެރެއިން ފިއްތުންތައް ބޮޑުވެގެންނެވެ.\nޗައިނާ ކޮރޯނާވައިރަސް އިންޑިޔާ ވެކްސިން ދުނިޔެ


India team ge amaazakee Asian Cup ah qualify vun\nއިންޑިއާ ޓީމުގެ ކޯޗު އީގޯ ސްޓިމަކް ޓީމާއި އެކު.\nމިފަހަރުގެ ސާފް ޗެމްޕިއަންޝިޕްގައި މުބާރާތް ކާމިޔާބު ކުރުމުގެ އިތުރުން އެންމެ ބޮޑު އަމާޒަކަށް އޮތީ މިއަންނަ އަހަރު އޮންނަ އޭއެފްސީ އޭޝިއަން ކަޕް ކޮލިފައިންއަށް ކަމަށް އެޓީމުން ބުނެފި އެވެ.\nއިންޑިއާ ޓީމުގެ ކޯޗު އީގޯ ސްޓިމަކް ބުނީ އެޓީމުގެ އެންމެ ބޮޑު އަމާޒަކަށް ވާނީ މިއަންނަ އަހަރުގެ ފެބްރުއަރީ މަހު އޮންނަ އޭއެފްސީ އޭޝިއަން ކަޕްގެ ކޮލިފިކޭޝަން މެޗުތައް ކާމިޔާބު ކުރުން ކަމަށެވެ.\nސަރަހައްދީ ފުޓްބޯޅައިގެ ލީޑިން ޓީމެއްގެ ގޮތުގައި އިންޑިއާ ފާހަގަކުރަމުން ސްޓިމަކް ބުނީ މިއަންނަ އަހަރު އޮންނަ ކޮލިފައިންގެ ތިންވަނަ ބުރަށް ދާއިރު މިއީ މުބާރާތުގައި ތަޖުރިބާ ކޮށްލަން ލިބޭ ރަނގަޅު މެޗުތަކެއް ކަމަށެވެ. އަދި ސާފް ޗެމްޕިއަންޝިޕްގައި އެންމެ ބޮޑު އަމާޒަކަށް ވާނީ ކޮލިފައިން މެޗު ތަކަށް ޓީމު އިތުރަށް ވަރުގަދަ ކުރުން ކަމަށެވެ.\nސްޓިމަކް މިގޮތަށް ވާހަކަ ދެއްކިއިރު، މިފަހަރުގެ ސާފް ޗެމްޕިއަންޝިޕް ކާމިޔާބު ނުކުރެވިއްޖެ ނަމަ އޭނާ އިންޑިއާގެ ކޯޗު ކަމުން ވަކި ކުރުމަކީ މާދުރުގައި އޮތް ކަމެއް ނޫނެވެ. އެންމެ ފަހުން ކުޅުނު ވޯލްޑްކަޕް ކޮލިފައިންގައި އިންޑިއާއިން އަށް މެޗު ކުޅުނު އިރު އެޓިމަށް ކާމިޔާބު ކުރެވުނީ އެންމެ މެޗެކެވެ. އެއާއެކު ސްޓިމަކް އަށް އޮތް ޕްރެޝަރު ވަނީ ބޮޑުވެފަ އެވެ.\nމީޑިއާ ރިޕޯޓުތައް ބުނާ ގޮތުން އިންޑިއާއިން މިފަހަރުގެ ސާފް ޗެމްޕިއަންޝިޕަށް ސީނިއާ ޓީމު ނެރެން ނިންމީ ވެސް މި މުބާރާތް ކާމިޔާބު ކުރުމަށް ސްޓިމަކްއަށް އޮތް ޕްރެޝަރެއްގެ ބޮޑު ކަމުންނެވެ. މި ފަހުން ކުޅުނު މުބާރާތް ތަކުގައި އިންޑިއާއިން ސާފް ޗެމްޕިއަންޝިޕަށް ނެރެނީ އެގައުމުގެ ޒުވާން ޓީމެވެ.\nސާފް ޗެމްޕިއަންޝިޕުގައި ވާދަކުރުމަށް ރާއްޖެ ފުރުމުގެ ކުރިން ހެދި ކޮވިޑު ޓެސްޓުތަކުން އިންޑިއާ ގައުމީ ޓީމުގައި މިވަގުތު އެންމެ ފޯމުގައި ހުރި ކީޕަރު އަމްރިންދާ ސިންގް ކޮވިޑަށް ފައްސިވުމުގެ ސަބަބުން ސްކޮޑުން ވަނީ ބާކީކޮށްފަ އެވެ. އަމްރިންދާގެ އިތުރުން މުމްބާއި ސިޓީ އެފްސީއަށް ކުޅެމުން އަންނަ ބިޕިން ސިންގް ވެސް ކޮވިޑަށް ޕޮޒިޓިވް ވުމުން މިފަހަރުގެ މުބާރާތުގައި ނުކުޅެވޭނެ އެވެ.\nމިފަހަރުގެ މުބާރާތުގައި އިންޑިއާ ޓީމަށް ލިބޭނެ އެންމެ ބޮދު ހިތްހަމަޖެހުމަކީ އުދަންތާ ސިންގް ފިޓުވެ ސްކޮޑުގައި ހިމެނުމެވެ. އެންމެފަހުން ނޭޕާލް އާއި ދެކޮޅަށް ކުޅުނު އެކުވެރިކަމުގެ ދެ މެޗުގައިވެސް އޭނާ ކުޅެފައެއް ނުވެ އެވެ.\nސާފް ޗެމްޕިއަންޝިޕްގެ 13 ވަނަ މުބާރާތާއި ކުރިމަތިލާއިރު އިންޑިއާ އަކީ ސާފް ޗެމްޕިއަންޝިޕް އެންމެ ގިނަ ފަހަރު ކާމިޔާބު ކުރި ޓީމެވެ. އިންޑިއާއިން ހަތް ފަހަރު މި މުބާރާތް ކާމިޔާބު ކުރިއިރު، އެޓީމުން އެންމެ ފުރަތަމަ މުބާރާތް ކާމިޔާބު ކުރީ 1993 ވަނަ އަހަރު އެވެ. އޭގެ ފަހުން 1997، 1999، 2005، 2009، 2011 އަދި 2015 ވަނަ އަހަރުގެ މުބާރާތް ވެސް ކާމިޔާބު ކުރި އެވެ.\nއިންޑިއާގެ މެޗް ޝެޑިއުލް\nއޮކްޓޯބަރު4(ހޯމަ): ބަންގްލަދޭޝް - އިންޑިއާ (16:00)\nއޮކްޓޯބަރު7(ބުރާސްފަތި) އިންޑިއާ - ސްރީލަންކާ (16:00)\nއޮކްޓޯބަރު 10 (އާދީއްތަ) ނޭޕާލް - އިންޑިއާ (21:00)\nއޮކްޓޯބަރު 13 (އަންގާރަ) އިންޑިއާ - ދިވެހިރާއްޖެ (21:00)\nއިންޑިއާ ސާފް ޗެމްޕިއަންޝިޕް


BREAKING | Covid-19: Mexico In Ithuru 662 Meehaku Maruvejje - Vaguthu\nކޮވިޑް-19: މެކްސިކޯއިން އިތުރު 662 މީހަކު މަރުވެއްޖެ\nދުނިޔޭގެ އެކި ހިސާބުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން މެކްސިކޯއިން އިތުރު 662 މީހަކު މަރުވެއްޖެއެވެ.\nއެގައުމުން އިތުރު 662 މީހަކު މަރުވެ، އެ ބަލީގައި ޖުމްލަ އެގައުމުން މަރުވި މީހުންގެ އަދަދު ވަނީ 134،368 އަށް އަރާފައެވެ. މިހާތަނަށް އެގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވަނީ މިއަހަރުގެ ޖެނުއަރީ މަހުގެ ހަތް ވަނަ ދުވަހުއެވެ. އެދުވަހު އެގައުމުން 1،165 މީހަކު ވަނީ މި ބަލި ޖެހިގެން މަރުވެފައެވެ.\nއެގައުމުން އިތުރު 7،594 މީހަކު މި ބައްޔަށް ފައްސިވެފައިވާއިރު، މިހާރު ޖުމްލަ ފައްސިވި މީހުންގެ އަދަދު ވަނީ 1،541،633 އަށް އަރާފައެވެ. މެކްސިކޯއިން މިހާތަނަށް 13 ވަނަ އަށް އެންމެ ގިނަ މީހުން ފައްސިވެފައިވާ ގައުމެވެ. މިހާތަނަށް އެއްދުވަހެއްގައި އެންމެ ގިނަ މީހުން އެގައުމުން ފައްސިވެފައިވަނީ މިއަހަރުގެ ޖެނުއަރީ މަހުގެ 10 ވަނަ ދުވަހުއެވެ. އެއީ 16،105 އެވެ.\nމެކްސިކޯއަކީ ބަލީގެ ނުރައްކާ ބޮޑު އެއް ގައުމެކެވެ. މިހާތަނަށް އެގައުމުން މި ބަލި ޖެހިގެން ރަނގަޅުވެފައިވަނީ 1،160،373 މީހެކެވެ. މި ބައްޔަށް 246،892 މީހަކަށް ފަރުވާ ދެމުން އަންނައިރު، އޭގެ ތެރެއިން 3،913 މީހަކަށް ފަރުވާ ދެމުން އަންނަނީ ސީރިއަސް ހާލުގައި ނުވަތަ އައިސީޔޫގައި ކަމަށް ކޮވިޑް-19ގެ އެންމެ ފަހުގެ ތަފާސް ހިސާބުތައް އާންމު ކުރާ ގައުމީ އިދާރާއަކުން ވަނީ ބުނެފައެވެ.\nދުނިޔޭގެ 219 ގައުމަކާއި ސަރަހައްދަކުން ކޮވިޑް-19 ފެނިފައިވާއިރު، މިހާތަނަށް 91،319،487 މީހަކު ވަނީ މި ބައްޔަށް ފައްސިވެފައެވެ. އޭގެ ތެރެއިން 65،316،471 ރަނގަޅުވެފައިވާއިރު 1،952،976 މީހަކު ވަނީ މަރުވެފައެވެ.


Ingireysi premier league feshun ithurah faskoffi - AO News\nއިނގިރޭސި ޕްރިމިއާ ލީގު ފެށުން ކުރިއަށްވުރެ ފަސްކޮށްފި\nމިހާރު ހަލުވިކަމާއެކު މުޅި ދުނިޔޭގައި ފެތުރެމުންދާ ކޮރޯނާވައިރަސް (ކޮވިޑް-19) ގެ ބަލިމަޑުކަމާއި ގުޅިގެން، މެދުކަނޑާލާފައިވާ އިނގިރޭސި ޕްރިމިއާ ލީގުގެ މެޗުތައް ފެށުން ކުރިއަށްވުރެ ފަސްކޮށްފި އެވެ.\nއިނގިރޭސި އެފްއޭ އިން އެންމެ ފުރަތަމަ އެ ގައުމުގެ ފުޓްބޯޅަ ސީޒަން މެދުކަނޑާލަން ނިންމީ އަންނަ މަހުގެ ހަތަރެއްގެ ނިޔަލަށެވެ. އެ ފަހަރު ލީގު މެދުކަނޑާލަން ނިންމީ އާސެނަލްގެ ކޯޗު މިކޭލް އާޓެޓާ އާއި ޗެލްސީގެ ޒުވާން ވިންގާ ކަލުމް ހަޑްސަން-އޮޑޯއީ ކޮވިޑް-19 އަށް ޕޮޒިޓިވް ވެފައިވުމުންނެވެ.\nއެކަމަކު، މިއަދު އިނގިރޭސި ކްލަބްތަކާއެކު ބޭއްވި ވީޑިއޯ ކޮންފަރެންސަަށް ފަހު މިހާރު ނިންމާފައިވަނީ އަންނަ އޭޕްރީލް މަހުގެ 30 ވަނަ ދުވަހުގެ ފަހުން ފުޓްބޯޅަ ސީޒަން ފެށުމަށެވެ. އެހެންވެ އިނގިރޭސި ޕްރިމިއާ ލީގާއި އީއެފްއެލް ޗެމްޕިއަންޝިޕް (ދެ ވަނަ ޑިވިޝަން)، އިނގިރޭސި ތިން ޑިވިޝަނާއި ވިމެންސް ސުޕަ ލީގު ފަށާނީ މެއި މަހުން ފެށިގެންނެވެ.\nއެފްއޭގެ ގަވާއިދުގައިވާގޮތުން އިނގިރޭސި ފުޓްބޯޅަ ސީޒަން ޖޫން އެއް ވަނަ ދުވަހަށް ނިންމަން ޖެހޭ ގޮތަށް ލިޔެވިފައިވީނަމަވެސް، އިނގިރޭސި އެފްއޭ އިން މިއަދު ވަނީ ހާއްސަ ހާލަތެއްގެ ސަބަބުން އެ ގަވާއިދަށް އަމަލުނުކުރަން ނިންމައިފަ އެވެ. އަދި މިހާރު އޮތްގޮތުން ގިނަ ކްލަބްތަކުން ވަނީ ފުޓްބޯޅަ ސީޒަން ނިންމުމަށް ހުރިހާ ގޮތަކުން އެހީތެރިކަން ފޯރުކޮށްދޭނެ ކަމަށް ޔަގީންކަން ދީފައެވެ.\nޔޫރަޕްގެ މައި ފުޓްބޯޅަ އިދާރާ، ޔުއެފާ އިން ވަނީ އަންގާރަ ދުވަހު 55 މެމްބަރު ގައުމުތަކާއެކު ވީޑިއޯ ކޮންފަރެންސް މެދުވެރިކޮށް ބައްދަލުވުމެއް ބާއްވައިފަ އެވެ. އެ ބައްދަލުވުމުގައި މި އަހަރުގެ ޔޫރޯ ފުޓްބޯޅަ މުބާރާތް އަންނަ އަހަރަށް ފަސްކޮށްފައިވާއިރު، މި ފަހަރުގެ ފުޓްބޯޅަ ސީޒަން އަންނަ ޖޫން މަހުގެ 30 ވަނަ ދުވަހު ނިންމަން ހުރިހާ މެމްބަރު ގައުމުތަކުގެ އިއްތިފާގުން ވަނީ އެއްބަސްވެފައެވެ. އަދި އެކަމަށް ބާރު އެޅުމުގެ ގޮތުން ޔުއެފާ އިން ވަނީ ދެކުނު އެމެރިކާގެ ފުޓްބޯޅަ އިދާރާ ކޮންމެބޯލްއާ މަޝްވަރާކޮށް އަންނަ ޖޫން މަހު ކޮލަމްބިއާ އާއި އާޖެންޓީނާގައި ބާއްވަން ކުރިން ތާވަލުކޮށްފައިވާ ކޮޕަ އެމެރިކާ ފުޓްބޯޅަ މުބާރާތް ވެސް 2021 ވަނަ އަހަރަށް ފަސްކޮށްފަ އެވެ.\nމިހާތަނަށްއައިއިރު، މުޅި ދުނިޔެ އަށް ފެތުރިފައިވާ ކޮރޯނާވައިރަހުގެ ސަބަބުން ދުނިޔޭގެ ތަފާތު 159 ގައުމަކުން ގާތްގަނޑަކަށް 227,743 މީހަކަށް މި ބަލި ޖެހިފައިވެއެވެ. އޭގެތެރެއިން 84,532 މީހުން އެ ބަލިން ފަސޭހަވެފައިވާއިރު، 9,318 މީހުން ވަނީ މަރުވެފައެވެ. ޗައިނާ އިން މިދިޔަ ޑިސެމްބަރު މަހު ފެނުނު މި ވައިރަސް މިހާރު އެންމެ ބޮޑަށް ފެތުރެނީ ޔޫރަޕުގައެވެ.\nކޮރޯނާވައިރަސްކޮވިޑް-19އިނގިރޭސި ޕްރިމިއާ ލީގު


SunOnline: Titanic fethunee alifaan roavegen kamah bunaa aa nazariyyaa eh!\nޓައިޓޭނިކް، ސަައުތުހެމްޕްޓަން ބަނދަރުގައި --\nޓައިޓޭނިކް ފެތުނީ އަލިފާން ރޯވެގެން ކަމަށް ބުނާ އާ ނަޒަރިއްޔާއެއް!\n1 އަހަރު5މަސް ކުރިން - 03 ޖެނުއަރީ 2017 1\nމީގެ ގަރުނަކަށް ވުރެ ގިނަ ދުވަސް ކުރީން، 1912 ވަނަ އަހަރު އިނގިރޭސި ވިލާތުން އެމެރިކާގެ ނިއު ޔޯކަށް ދިއުމަށް ދަތުރު ފެށި، އޭރު ދުނިޔޭގައި ބަން އެންމެ ބޮޑު ބޯޓު "ޓައިޓޭނިކް" އެޓްލާންޓިކް ކަނޑަށް އަޑިއަށް ދިޔައީ އައިސްބާގެއްގައި ޖެހިގެންނެވެ. ގަރުނަކަށް ފަހު ވެސް، ދުނިޔޭގައި ހިނގި އެންމެ ނުރައްކާތެރި، އަދި އެންމެ ގިނަ ބަޔަކު ދަންނަ ކަނޑުމަތީގެ ހާދިސާއަކީ އެއީއެވެ.\nމި ހާދިސާއާ ގުޅިގެން، އެމެރިކާގެ ސެނެޓުން 1912 ވަނަ އަހަރުގެ މޭ މަހު ތަހުގީގުކޮށް، ނިންމި ނިންމުމުގައި ބުނެފައިވަނީ، ޓައިޓޭނިކް އަޑިއަށް ދިޔަ ހާދިސާއަކީ ގުދުރަތީ ހާދިސާއެއް ކަމަށެވެ. އިނގިރޭސި ވިލާތުގެ ބްރިޓިޝް ރެކް ކޮމިޝަނާސް އިންކުއަރީއިން ނިންމީ، ޓައިޓޭނިކް އަޑިއަށް ދިޔައީ އައިސްބާގުގައި ޖެހިގެން ކަމަށާއި، އައިސް ބާގުގައި ޖެހެން މެދުވެރިވީ މާ ބާރަށް ދުއްވާފައި ދިއުމުގެ ސަބަބުން، އައިސްބާގު ފެނުމާ އެކު ބޯޓުގެ މިސްރާބު އަނބުރާލުމަށް އެކަށީގެންވާ ވަގުތު ނުލިބުމުން ކަމަށެވެ.\nއިނގިރޭސި ވިލާތުގެ ވައިޓް ސްޓާ ލައިން ކުންފުނިން ބަން "އާރުއެމްއެސް ޓައިޓޭނިކް" އެޓްލާންޓިކް ކަނޑުގައި އޮތް ބޮޑު އައިސްބާގެއްގައި ޖެހި، ބޯޓު ފަޅައިގެން ގޮސް އަޑިއަށް ދިޔަ ހާދިސާގައި، އޭގައި ދަތުރުކުރި 2،200 މީހުންގެ ތެރެއިން 1،500 އަށް ވުރެ ގިނަ މީހުން ކަނޑުވެ، މަރުވިއެވެ.\nބާ، ނަމަވެސް އާ ރައުޔެއް!\nޓައިޓޭނިކް އަޑިއަށް ދިޔަ ހާދިސާއާ ގުޅޭގޮތުން އެކި ފަރާތްތަކުން ގިނަ އަދަދެއްގެ ރައުޔުތައް އުފެއްދި ނަމަވެސް، ޓައިޓޭނިކް އަޑިއަށް ދިޔަ ހާދިސާ، މީގެ 30 އަހަރު ކުރިން ދިރާސާކުރަން ފެށި އަޔަލެންޑްގެ ނޫސްވެރިޔާ ސޭނަން މަލޯނީ، ދިރާސާތަކަށް ފަހު އާންމުކުރި އޭނާގެ ރައުޔުގައި ބުނާ ގޮތުގައި، ޓައިޓޭނިކް އަޑިއަށް ދިޔައީ އޭގައި ރޯވި އަލިފާންގަނޑަކާ ގުޅިގެންނެވެ.\nއަލިފާންގަނޑެއް ރޯވެގެން ކަމަށް ބުނެ، 2008 ވަނަ އަހަރު ރޭ ބޮސްޓަން ނަމަކަށް ކިޔާ މީހަކުވެސް ވަނީ އޭނާގެ ނަޒަރިއްޔާ އާންމުކޮށްފައެވެ. އޭނާ ބުނި ގޮތުގައި އެ އަލިފާންގަނޑު ރޯވީ، ނިއުޔޯކަށް ދިއުމަށް ޓައިޓޭނިކް ފުރުމުގެ 10 ދުވަސް ކުރިން، ބޯޓުގެ ސްޕީޑް ޓްރަޔަލްތައް ކުރިޔަށް ގެންދަނިކޮށެވެ.\nނަމަވެސް ދާދި ފަހުން، އަޔަލެންޑްގެ ސޭނަން މަލޯނީ ބުނި ގޮތުގައި، ބެލްފާސްޓްގެ ޝިޕްޔާޑެއްގައި ޓައިޓޭނިކް ބަނުމަށްފަހު، އެ ބޯޓުގެ އިލެކްޓްރިކަލް އިންޖިނިއަރުންނާ އެކު ނަގާފައިވާ ފޮޓޯއެއް ރަނގަޅަށް ބެލި އިރު، އޭނާއަށް ވަނީ ބޯޓުގެ ކަނާތް ފަރާތުގައި ހުރި ލައްތަކެއް ފެނިފައެވެ. 30 ފޫޓުގެ ދިގުމިން ހުރި ލައްތަކެއް އޭނާއަށް ފެނުނީ، ބޯޓުގައި އައިސްބާގު ޖެހުނު ކަމަށް ބުނާ ތަނުގައެވެ.\n"މިއީ ހަމަ އައިސްބާގް ޖެހުނު ކަމަށް ބުނާ ތަން. ބޯޓުގެ ހަލްގައި ހަމަ އެތަނުގައި ކޮންމެވެސް ކަހަލަ އުނިކަމެއް ނުވަތަ ފާހަގަކުރެވޭ ކަމެއް ހުރިކަން އެބަ ފެނޭ، ބޯޓު ބެލްފާސްޓުން ފުރުމުގެ ކުރިންވެސް،" މަލޯނީ ބުންޏެވެ.\nޓައިޓޭނިކާ ބެހޭ ބައެއް މާހިރުން ބުނާ ގޮތުގައި، އެ ފޮޓޯއިން ފެންނަ ބޮޑެތި ލައްތައް ބޯޓުގައި އުފެދުނީ، ބޯޓުގެ ބޮއިލަރު ރޫމެއްގެ ފަހަތުގައި ހަދާފައި ހުރި ބޮޑު ބޯޓުދެލި ގުދަނެއްގެ ފަހަތުގައި އަލިފާން ރޯވެގެންނެވެ. އެމީހުން ބުނާ ގޮތުގައި، 12 މީހުންގެ ޓީމަކުން އެ އަލިފާންގަނޑު ނިއްވާލަން މަސައްކަތްކުރިއެވެ. ނަމަވެސް އެ އަލިފާންގަނޑު އިސާހިތަކު ބޮޑުވެ، 1،000 ޑިގްރީ ސެލްސިއަސްއަށް ވުރެ ހޫނުގަދަވިއެވެ.\nމި އަލިފާންގަނޑު ތިން ހަފްތާ ވަންދެން ބޯޓުގެ އަޑީގައި އަނދަ އަނދައި ހުރެ، ބޯޓުގެ ދަގަނޑު ހަލްގެ ވަރު ދެރަކޮށްލީ ކަމަށް މާހިރުން ބުނެއެވެ. އައިސްބާގަކުން ޖެހުމުން ބޯޓު ފަޅައިގެންދާ ވަރަށް ބޯޓުގެ ވަރު ދެރަކޮށްލި ކަމަށް އެމީހުން ބުނެއެވެ.\nވެރިޔާއަށް ސީރިއަސް ތުހުމަތުތަކެއް\nޓައިޓޭނިކް ބަނދެ، އޭގެ ފުރަތަމަ ދަތުރުކުރި ދުވަސްވަރު ވައިޓް ސްޓާ ލައިން ކުންފުނީގެ ޗެއާމަން އަދި މެނޭޖިންގް ޑިރެކްޓަރަކަށް ހުރީ، ޖޯސެފް ބްރޫސް އިސްމޭ ނަމަކަށް ކިޔާ ވިޔަފާރިވެރިއެކެވެ. އޭނާވެސް ޓައިޓޭނިކްގެ ފުރަތަމަ ދަތުރުގައި ބައިވެރިވިއެވެ.\nމަލޯނީގެ ނަޒަރިއްޔާގައި ބުނާ ގޮތުން، ޓައިޓޭނިކްގައި އަލިފާންގަނޑެއް ރޯވެ، އަނދަމުން ދިޔަކަން އިސްމޭއަށް އެނގެއެވެ. އެހެން ނަމަވެސް އޭނާގެ އަމުރަށް، ބޯޓުގެ އެހެން އޮފިސަރުން ވަނީ އެއްވެސް ފަސިންޖަރަކަށް އެ ޚަބަރު ނުފޯރުވައި، ހަނު ތިބެފައެވެ.\nވައިޓް ސްޓާލައިންގެ ޗެއާމަން ޖޯސެފް ބްރޫސް އިސްމޭގެ ކެރެކްޓަރ، ޓައިޓޭނިކް ފިލްމުގައި --\nއިސްމޭއަކީ، 1997 ވަނަ އަހަރުގެ ފިލްމު "ޓައިޓޭނިކް"ގައި ވެސް ދައްކާ ކެރެކްޓާއެކެވެ. މި ކެރެކްޓާ އެންމެ ފާހަގަކުރެވެނީ، އަންހެނުންނާއި ކުޑަކުދިންނާ އެކު ލައިފްބޯޓުތައް ފުރަމުން ދަނިކޮށް އެއިން ލައިފްބޯޓަކަށް އަރާ މަންޒަރުންނެވެ. އޭނާ އެ ހާދިސާގައި ސަލާމަތްވިއެވެ.\nމަލޯނީ ބުނީ، ޓައިޓޭނިކް ފެތުމަކީ ގުދުރަތީ ގޮތުން ހިނގި ކަމެއް ކަމަށް ބްރޭންޑް ކުރެވުނު ނަމަވެސް، މިއީ ހަމައެކަނި އައިސްބާގެއްގައި ޖެހި، ފެތުމުގެ ހާދިސާއެއް ނޫން ކަމަށެވެ.\nޓައިޓޭނިކް ބޯޓު ނިސްބަތްވި ވައިޓް ސްޓާ ލައިން ކުންފުނީގެ އޭރުގެ ވެރިޔާ ޖޯސެފް ބްރޫސް އިސްމޭ --\n"މިއީ ގިނަ އުންސުރުތަކެއް އެކުވެގެން އަންނަ ހާދިސާއެއް. އަލިފާން، ގަނޑުފެންގަނޑެއް އަދި އިހުމާލު މީގައިވޭ،" އޭނާ ބުންޏެވެ.\n"ބޯޓުގެ ފޮޓޯގައި ފާހަގަވި ލައްތައް މީގެ ކުރިން ތަހުގީގުކޮށްފައެއް ނުވޭ. މިކަމުން މުޅި ވާހަކަ އެކުގައި ބަދަލުވޭ. އަޅުގަނޑަށް މައުލޫމާތުދިން، ދަގަނޑާ ބެހޭ މާހިރުން ބުނޭ އެހާ ވަރަށް ހޫނުވުމުން ދަގަނޑުގެ ބާރު 75 ޕަސަންޓުން ދަށްވާ ކަމަށް،" މަލޯނީ ބުންޏެވެ.\nދުނިޔެ ފީޗަރ ކަނޑުމަތީގެ ހާދިސާ އިނގިރޭސިވިލާތް\nދިވެހީންގެ ހެދިކާ އަކީ "ހަވާދުލީބިސް"؟ 13 ގަޑި 38 މިނެޓް ކުރިން\nދިވެހި ރޮބޯމޭން، މިއީ އާދައިގެ މީހެއް ނޫން! 12 ގަޑި 19 މިނެޓް ކުރިން


ފޮށުމާއި ފުރައްސާރަކުރުން » Uthema\nމިދާކަށްދުވަހު ރަހުމަތްތެރިއަކާއެކީ ދެކެވުނު ވާހަކަތަކެއްގެ ތެރޭގައި އަންހެނުންނާއިމެދު ކުރެވޭ ތަފާތުކުރުމުގެ މައުޟޫއަށްވަދެވުނެވެ. މިވާހަކަތަކުގެ ތެރޭގައި މަގުމަތީގައި އަންހެނުންނަށް ކުރެވޭ ފުރައްސާރައިގެ ވާހަކަދެކެވުނެވެ. އަހަރެންގެ ރަހުމަތްތެރިޔާ ފާހަގަކުރިގޮތުގައި، މަގުމަތިން ނުދަންނަ އަންހެނަކަށް “ތައުރީފު” ކޮށްލުމަކީ އަންހެނުންވެސް ބޭނުންވާގޮތެވެ. އެމީހުންގެ ރީތިވާހަކަ އެމީހުންގެ ކަންފަތަށް އިއްވާލުމުން އެމީހުންވެސް އުފާވެއެވެ. އަދި ގިނަ ފިރިހެނުން “ތައުރީފުގެ” ބަސްތައް އޮއްސާލުމުން އެ އަންހެނަކީ “ކާމިޔާބު” އަންހެނެއްކަމުގެ އިހުސާސްކުރުވައެވެ. އަދި ފިރިހެނުން، މަގުމަތިންދާ އަންހެނުންނަށް ތުބުންފުމެ، ހޯއްގޮވާ، މޮޅެތިބަސްތަކުން ގޮވާލުމަކީ ދުވަހަކުވެސް ނިމުމެއް ނާއްނާނެ ކަމެއްކަމުގައި އަހަރެންގެ އެކުވެރިޔާ ވަރަށް ޔަޤީންކަމާއިއެކު ބުނެލިއެވެ.\nގައިގައި ކޮއްޓާލުމާއި، ގަދަކަމުން ތަންތަނުގައި ހިފުމާއި، ހިފައި ހައްޔަރުކޮށްގެން ރޭޕް ކުރުމާހަމައަށްވެސް ދަނީ މަދެއްކޮށްނޫނެވެ.\nމިކަންކަމާމެދު އަހަރެންގެ ވިސްނުން ތަފާތެވެ. އަހަރެންގެ އެކުވެރިޔާ “މޮޅެތި” ކަންތައްތަކެއްގެ ގޮތުގައި ސިފަކުރި ކަންކަމަކީ އަހަރެންދެކޭގޮތުގައި، އަދި މިފަދަ ކަންކަމުގެ ޝިކާރައަކަށްވެފައިވާ އަންހެނުންނާއި އަންހެންކުދިން ދެކޭގޮތުގައި ފޮށުން ނުވަތަ ފުރައްސާރަކުރުމެވެ. މަގުމަތިންދާ އަންހެނުންނަށް އެމީހުންގެ ރުހުމާނުލާ އެކިކަހަލަ ބަސްތައް ރައްދުކުރުމާއި، އެކިކަހަލަ އިޝާރާތްކުރުމަކީ ފޮށުމުގެ އަމަލުތަކެކެވެ. މިފަދަ އަމަލުތަކުގެ ސަބަބުން އަންހެނުން އާންމުތަންތާގައި އުޅުމަށް ބުރޫއަރައެވެ. ބަސްބުނެ ކުރާ ފުރައްސާރަތައް އިތުރުވެ، އޭގައި އަމަލީ ސިފަ ޖެހޭތަންވެސް މަދެއްނޫނެވެ. ގައިގައި ކޮއްޓާލުމާއި، ގަދަކަމުން ތަންތަނުގައި ހިފުމާއި، ހިފައި ހައްޔަރުކޮށްގެން ރޭޕް ކުރުމާހަމައަށްވެސް ދަނީ މަދެއްކޮށްނޫނެވެ. މިދިޔައަހަރުގެ ނޮވެމްބަރު މަހުގެ 23 ވަނަ ދުވަހުގެ ރޭގަނޑު، ހުޅުމާލޭގައި ހިނގާފައިދިޔަ އަންހެނަކު ގައިގައި ގަދަކަމުން ބައްދައިގަނެގެން، ގަސްތަކެއްގެ ތެރެއަށް ވައްދައި އޭނަ ރޭޕް ކުރަން އުޅުނު ހާދިސާއަކީ މިފަދަ އެއް ހާދިސާއެވެ. ޚަބަރުތައް ބަލާލުމުން މިފަދަ އެތަކެއް ހާދިސާއެއް ހިނގާފައިވާކަން އެނގެއެވެ.\nމަޖަލެއްކަމުގައިދެކެ ތުނބުންފުމެލައި މޮޅުބަހެއް ބުނެލުން ކަމުގައިވިޔަސް، ނުވަތަ ޖެއްސުމަކަށް ކަމެއްކޮށްލިޔަސް، ތިމާއަށް މިއަރައިގަނެވެނީ އަނެކާގެ ހައްގަށްކަން އެނގެންޖެހެއެވެ.\nމިފަދަ އަމަލުތަކަކީ އިންސާނީ ހައްގުތަކަށް އަރައިގަތުމުގެ އަމަލުތަކެކެވެ. އެހެނީ، މިފަދަ އަމަލުތަކުގެ ސަބަބުން މުޖުތަމައުގައި މިނިވަންކަމާއި ސަލާމަތްކަމާއިއެކު އުޅުމަށް ހުރަސްއެޅި، ނަފުސާނީ އަދި ޖިސްމާނީ އަނިޔާގެ ޝިކާރައަށް އަންހެނުންވެގެންދެއެވެ. މިފަދަ ކަންކަމަކީ މޮޅެތިކަންކަމުގެ ގޮތުގައި ބައެއްމީހުން ސިފަކުރިނަމަވެސް، ނުވަތަ މަޖާކަންކަމުގެ ގޮތުގައި ބައެއްމީހުން ސިފަކުރިނަމަވެސް މިފަދަ ކަންކަމުގެ އާޚިރު ނަތީޖާ ކިތަންމެހާވެސް އަނދިރިއެވެ. އަންހެނުން ތައުލީމު ހާސިލުކުރުމާއި ވަޒީފާ އަދާކުރުންފަދަ ކަންކަން ކުރުމަށް، ފޮށުމާއި ފުރައްސާރަކުރުމުގެ ސަބަބުން ހުރަސްއެޅެއެވެ. އެހެން އިބާރާތަކުން ބުނާނަމަ، އިޖުތިމާއީ، އގުތިސާދީ، ސިޔާސީ، އަދި ސަގާފީ ކަންކަމުގައި އަންހެނުން ބައިވެރިވުމަށް އެޅޭ ހުރަހަކަށް ފޮށުމާއި ފުރައްސާރަކުރުން ވެގެންދެއެވެ. އަދި މިންތީގެ ހަމަހަމަކަމަށް ނުވަތަ ޖެންޑަރއީކުއަލިޓީއަށް ހީނަރުކަން ލިބިގެންދެއެވެ. މަޖަލެއްކަމުގައިދެކެ ތުނބުންފުމެލައި މޮޅުބަހެއް ބުނެލުން ކަމުގައިވިޔަސް، ނުވަތަ ޖެއްސުމަކަށް ކަމެއްކޮށްލިޔަސް، ތިމާއަށް މިއަރައިގަނެވެނީ އަނެކާގެ ހައްގަށްކަން އެނގެންޖެހެއެވެ. ތިމާ އެކަމާމެދުދެކޭ ގޮތަށްވުރެ މުހިންމީ އެކަން ރައްދުވާފަރާތުން އެކަންބަލައިގަންނާނެގޮތެވެ. އެހެންކަމުން، އެންމެ ބުއްދިވެރި އަދި މޮޅުގޮތަކީ ފޮށުމުން ދުރުވެގަތުމެވެ.\nފޮށުމަކީ ދުވަހަކުވެސް ނިމުމެއް ނާއްނާނެ ކަމެއްކަމުގައި އަހަރެންގެ އެކުވެރިޔާ ބުނިބުނުމަށް އަހަރެންނަށް އެއްބަސްވެވޭކަށް ނެތެވެ. އެހެނީ، މިންތީގެ ހަމަހަމަކަން ކަށަވަރުކުރުމަށާއި، ޖިންސީ ފުރައްސާރަކުރުން ހުއްޓުވުމަށާއި، އަދި މިނޫންވެސް މިފަދަ އަޙުލާޤީ ގޮތުން ދަށުދަރަޖައިގެކަންކަން ހުއްޓުވުމަށް، ތަފާތު ގާނޫނުތައްވަނީ ހެދިފައެވެ. މިފަދަ ކަންކަން ނިމުމަކަށް ގެނެވޭނީ، މިގާނޫނުތައް ފުރިހަމަ ގޮތުގައި ތަންފީޒު ކުރެވިގެންނެވެ. މިގޮތުން، މިކަމަށް ބޭނުންވާ މާލީ އަދި ފަންނީ އެހީތެރިކަން ދައުލަތުން ހަމަޖެއްސުމަކީވެސް މުހިންމުކަމެކެވެ. އަދި ހަމައެހެންމެ، މިފަދަ ކަންކަން ހުއްޓުވުމަށް މީހުން ހޭލުންތެރި ކުރުމުގެ އެތަކެއް ޕްރޮގްރާމުތަކެއް މަދަނީ ޖަމުއިއްޔާ ޖަމާއަތްތަކުން ކުރިއަށް ގެންދެއެވެ. މިފަދަ ޕްރޮގްރާމުތަކުގެ ސަބަބުން މިފަދަކަންކަމާމެދު މުޖުތަމައު ދެކޭގޮތްވެސް ހެޔޮމިސްރާބަކަށް ބަދަލުވަމުން އާދެޔޭ ބުނުން އޮޅުވާލުމަކަށް ނުވާނެއެވެ. އެހެންނަމަވެސް، ބަދަލުގެނައުމަށް ހޭދަވާ ދުވަސްތައް ދިގުލައިގެންދާކަމީވެސް ހަޤީގަތެކެވެ. ފޮށުންފަދަ ކަންކަން ހުއްޓުވުމަށް މިފަދަކަންކަމުގެ މުގުލުގައި ހުރި ކަންކަމަކީ ކޮބައިތޯ ދެނެގަންނަންޖެހެއެވެ. ޤާނޫނުތައް ތަންފީޒު ކުރުމުގައި، އަދި ހޭލުންތެރިކުރުމުގެ ޕްރޮގްރާމުތައް ހިންގުމުގައި އެންމެ އަޑީގައި ހުރި މައްސަލަތަކަށް ރިއާޔަތްކުރަންޖެހެއެވެ. މިކަންކަމާމެދު ފުންނަޒަރަކުން ވިސްނުމަކީ ހަމަކޮންމެ ރައްޔިތެއްގެ ޒިންމާއެކެވެ.\nފޮށުން ތިމާއަށް ރައްދުވެއްޖެނަމަ، އެކަމާ އަޅާނުލާ ދޫކޮށްނުލާށެވެ.\nމިފަދައަމަލުތަކަށް ދައުލަތުގެ ފެންވަރުގައި ހައްލުތަކެއް ކަށަވަރުކުރުމަށް ދައުލަތާއި މަދަނީ މުޖުތަމައުއިން މަސައްކަތްކުރަމުންދާހިނދު، މިފަދައަމަލުތައް ރައްދުވާ ފަރާތްތަކުން އަމަލުބަހައްޓާނީ ކިހިނެއްތޯ، މިއީ އުފެދިދާނެ ސުވާލެކެވެ. މިސުވާލާއިވިދިގެން ދެނުކުތާއެއް ފާހަގަކޮށްލާނަމެވެ. ފުރަތަމަ ނުކުތާއަކީ މިކަން ތަހައްމަލްކުރަނީ ތިމާއެކަނި ނޫންކަން ޔަގީންކަމާއެކީ ގަބޫލުކުރުމެވެ. މިގަބޫލުކުރުމާއެކީ، މިފަދަކަމެއް ދިމާވުމުން އެވާހަކަ އިތުބާރުކުރެވޭ ބައެއްގެގާތުގައި ދެއްކުމަށް ހިތްވަރުލިބެއެވެ. އަދި ގިނަގިނައިން މިފަދަވާހަކަތައް ހިއްސާކުރުމުން، އެކަކުއަނެކަކަށް އެހީތެރިވާނެ ވިއުގައެއް އުފެދެއެވެ. މިއީ މިފަދަކަންކަމާ ކުރިމަތިލާން ލިބޭ ހިތްވަރަކަށްވެއެވެ. ދެވަނަ ކަމަކީ މިފަދަކަމެއް ދިމާވުމުން އެކަމެއް ރިޕޯޓުކުރުމެވެ. ކުރީގައި ބުނިފަދަ ވިއުގައެއް އުފެދި، އެވިއުގައިގަހިމެނޭ އެންމެން އެކުއެކީ މައްސަލަތައް ހުށަހެޅުމުން މުއައްސަސާތަކުން އެކަމަށްދޭ ސަމާލުކަން އިތުރުވުން އެކަށީގެންވެއެވެ. އެހެންއިބާރާތަކުން ބުނާނަމަ، ފޮށުން ތިމާއަށް ރައްދުވެއްޖެނަމަ، އެކަމާ އަޅާނުލާ ދޫކޮށްނުލާށެވެ.\nއިބްރާހީމް ޠައްޔިބު އަކީ މިންތީގެހަމަހަމަކަމަށް ވަކާލާތުކުރާ، ދިވެހިރާއްޖޭގެ އިޖުތިމާއީ ދާއިރާގައި މިންތީގެހަމަހަމަކަމާއި ގުޅުންހުރިއެކި މައުލޫއުތަކަށް ތަމްރީނުދިނުމާއި އަހުލުވެރިކުރުމުގެ ޕްރޮގްރާމުތަކުގެ އެތަކެއްއަހަރުގެ އަމަލީތަޖުރިބާ ލިބިފައިވާ، އަދި މަދަނީޖަމުއިއްޔާގެ ދާއިރާގައި މިހާރުވެސް ޚިދުމަތްކުރަމުންދާ ފަރާތެކެވެ. ޠައްޔިބު އަކީ އިންސާނީ ހައްގުތަކާއި ޑިމޮކްރަސީގެ ދާއިރާއިން އޮސްޓްރޭލިއާގެ ޔުނިވާސިޓީ އޮފް ސިޑްނީ އިން މާސްޓާސް ޑިގްރީ ހާސިލުކޮށްފައިވާ ފަރާތެކެވެ. އަދި ޠައްޔިބު ދިރާސާ ކުރުމުގެ ދާއިރާއިން ޝައުގުވެރިކަން ހުންނަނީ މިންތީގެ ހަމަހަމަކަމާއި އިސްލާމްދީނާ ގުޅޭގޮތުން ދިރާސާކުރުމަށެވެ.\nތައްޔިބު އަކީ އުތެމަ ގެ ލިޔުންތެރިއެކެވެ.


ހިޔާ ފްލެޓްތަކަށް ބޭނުންވާ ތަކެތީގެ ކެޓްލޮގު ހިޔާ ޔޫނިއަންގެ ފަރާތުން ލޯންޗްކޮށްފި | Atoll News\nހިޔާ ފްލެޓްތަކަށް ބޭނުންވާ ތަކެތީގެ ކެޓްލޮގު ހިޔާ ޔޫނިއަންގެ ފަރާތުން ލޯންޗްކޮށްފި\nޝާއިޢުކުރީ: މުޙައްމަދު އަފްރާޙް ޖުލައި 29, 2021, 23:48\nހިޔާ ފްލެޓްތަކަށް ބޭނުންވާ ތަކެތީގެ ކެޓްލޮގު ހިޔާ ޔޫނިއަންގެ ފަރާތުން ލޯންޗްކޮށްފި އެވެ.\nމިކެޓަލޮގު ލޯންޗް ކޮށްފައިވަނީ އެކަމަށްޓަކައި ފުޑްކޯޓުގައި މިރޭ ބޭއްވި ޚާއްސަ ރަސްމިއްޔާތެއްގައި ދިވެހި ޤަޢުމީ ފުޓުބޯޅަ ޓީމުގެ އެސިސްޓެންޓް ކޯޗް ޢަލީ ޝުޒައިން އެވެ.\nމިކެޓަލޮގު މިރޭ ޑިޖިޓަލްކޮށް ނެރެވުނު ކަމުގައި ވީނަމަވެސް މި ކެޓަލޮގު ޕްރިންޓްކޮށް ނެރުމަށްވެސް ހިޔާ ޔޫނިއަންއިން ދަނީ ވިސްނަމުން ނެވެ. އެގޮތުން އޮގަސްޓު މަހުގެ2ވަނަ ހަފްތާގައި ކެޓަލޮގުގެ ޕްރިންޓް ކޮޕީތައް ހިޔާ ފްލެޓްތަކުގެ ވަޒަންވެރީންނަށް ފޯރުކޮށްދިނުމަށް އެ ޔޫނިއަންއިން އަންނަނީ މަސައްކަތް ކުރަމުން ނެވެ.\nލިޓަސް ކޮންސްޓްރަކްޝަން ކުންފުނިން މެއިން ސްޕޮންސް ކޮށްފައިވާ މި ކެޓަލޮގަކީ މި މަސައްކަތް ކުރުމުގެ ދާއިރާގައި ތަޖުރިބާ އާއި ހުނަރާއި ޤާބިލްކަމަަށް ބަލާއިރު ހިޔާ ފްލެޓްތަކުގެ ކުރަން ހުރި މަސައްކަތްތައް ކުރުމަށް ބޭނުންވާ ތަފާތު ޚިދުމަތާއި ވަސީލަތް އެކުލެވިގެންވާ ކެޓަލޮގެކެވެ.\n“އަޅުގަނޑުމެންގެ އެދުމަކީ މި ކެޓަލޮގުގެ ބޭނުން ހެޔޮގޮތުގައި ހިއްޕަވައި ފްލެޓް ލިބުނު ފަރާތްތަކާއި މަސައްކަތް ކުރާ ފަރާތްތަކާއި ގުޅުވައި ދިނުމަށް ޔޫނިއަންއިން މި ފޯރުކޮށްދިން ޚިދުމަތް އޭގެ އެންމެ ފުރިހަމަ ގޮތުގައި ބޭނުންކޮށް އިންތިޒާމްތައް ފަހިކުރުން. ކެޓަލޮގާއި ގުޅޭ ގޮތުން އިތުރު މަޢުލޫމާތު ބޭނުންފުޅުވާ ފަރާތްތަކަށް ޔޫނިއަންގެ އެޑްމިން ޓީމާއި ގުޅުއްވުމުން ފޯރުކޮށްދެމުން ދާނެ. ފްލެޓް ލިބުނު ހުރިހާ ފަރާތްތަކަށް އެހީތެރި ވެދިނުމަކީ ޔޫނިއަންގެ އެއްމެ މުހިންމު އަސާސް.” ހިޔާ ޔޫނިއަން އިން ބުންޏެވެ.\nމިރޭ ކެޓަލޮގަކީ ހިޔާ ފްލެޓްތައް ލިބިފައިވާ ފަރާތްތަކަަށް މަސައްކަތްތައް ކުރުމަށް ބޭނުންވާ މަައުލޫމާތު އެއްތަނަކުން ފަސޭހަކަމާއެކު ލިބިގަތުމުގެ ފަސޭހަކަން ހޯދައިދިނުމަށް ހިޔާ ޔޫނިއަންގެ ފަރާތުން ކުރި މަސައްކަތެކެވެ.\nއެ ޔޫނިއަންއިން ބުނީ މި ކެޓަލޮގުގައި ހިމެނިފައިވާ ފަރާތްތަކާއި އެ ޔޫނިއަންއިން ވަނީ ބައްދަލުކުރެވި އެފަރާތްތަކުގެ މަައުލޫމާތު އެއްކޮށް އެ ފަރާތްތަކުގެ ޤާބިލިއްޔަތުކަން ވަޒަންކޮށްފައި ކަމަށެވެ.\n” 8 ކެޓްގެރީގެ މައްޗަށް އެކުލެވިގެންވާ މި ކެޓަލޮގަކީ ހިޔާ ފްލެޓް ލިބުނު ކޮންމެ މީހަކަށް ވެސް ބޭނުންތެރި މުހިންމު ވަސީލަތެއްކަމުގައި އަޅުގަނޑުމެން ދެކެން. ހިޔާ ފްލެޓް ލިބުނު ފަރާތްތަކަށް ހިޔާ ޔޫނިއަންގެ ފެންވަރުގައި އެހީތެރިވެދިނުމަކީ މި ޔޫނިއަންއަށް ލިބޭ ހިންހަމަޖެހުމެއް.” ހިޔާ ޔޫނިއަންއިން ބުންޏެވެ.


Samsung ge faijehey phone ooredoo in raajje ah tha'aaraf kohfi | Mihaaru\nސެމްސަން ގެލެކްސީ ޒެޑް ފްލިޕް ފޯނުތަކެއް--\n13 އޯގަސްޓް 2020 - 19:344comments\nސެމްސަންގެ މި ފޯނަކީ ފުލް ސްކްރީން ފޯނެއް ނަމަވެސް، އެހެން ފޯނުތަކާ ހިލާފަށް ގެންގުޅެން ފަސޭހަ، ފަތްޖަހާލެވޭ ގޮތަށް އުފައްދާފައިވާ މޮޅު ފޯނެކެވެ. ޑުއަލް ބެޓެރީއާއެކު ޑިޒައިން ކޮށްފައިވާ މިފޯނުގެ ބެޓެރީ މުޅި ދުވަހަށް ހިފަހައްޓާއިރު ފޮޓޯ ނަގަން ބޭނުންވާ މީހުންނަށް އެކި އޭންގަލްތަކުން ކޮލިޓީ ރަނގަޅު ފޮޓޯ ނަގާލެވޭނެ އެވެ.\nމި ފޯނުތައް މިހާރު އުރީދޫގެ އީ-ކޮމާސް ޕްލެޓްފޯމް މޫލީ މެދުވެރިކޮށް ކަސްޓަމަރުންނަށް ލިބެން ހުންނާނެ އެވެ. އެގޮތުން ގެލެކްސީ ޒެޑް ފްލިކްސް، 256 ޖީބީގެ "މިރާ ޕާޕަލް" ކުލައިގެ ފޯނު 22،699ރ. އަށް ލިބެން ހުންނާނެ ކަމަށް އުރީދޫން ބުންޏެވެ.\nމީގެ އިތުރުން މޫލީ މެދުވެރިކޮށް ފޯނު ގަތުމުން އުރީދޫ ޕްރީޕެއިޑް މިކްސް އަދި ޕޯސްޕެއިޑް ކަސްޓަމަރުންނަށް މަހަކު 2020 އެމްބީ ހިލޭ ޑޭޓާ ވެސް ލިބޭނެ ކަމަށް ވެސް އެކުންފުނިން ބުންޏެވެ. މޫލީ މެދުވެރިކޮށް ރާއްޖޭގެ ކޮންމެ ހިސާބެއްގައި ތިބެގެން ވެސް ވިޔަފާރި ކުރެވޭނެ އެވެ.\nއުރީދޫން އަންނަނީ ކޮންމެ އަހަރަކު ވެސް ދުނިޔޭގެ ބާޒާރަށް ނުކުންނަ އާ ފޯނުތައް ދިވެހިންނާ ހަމައަށް ފޯރުކޮށްދެމުންނެވެ. މިހާރު ވެސް މޫލީ މެދިވެރިކޮށް އެކި ބްރޭންޑުތަކުގެ އުފެއްދުންތައް ލިބެންހުންނާނެ އެވެ.\nއިތުރު ލިޔުންތައް ސެމްސަންގް އުރީދޫ


UK Ge Meehakah Covid Jehifai Hunnathaa 10 Mas! - Vaguthu\n1 މަސް ކުރިން ( ޖޫން 24, 2021 )\nއިނގިރޭސިވިލާތަށް ނިސްބަތްވާ މީހަކު 10 މަސް ވަންދެން ކޮވިޑް-19 ޖެހިފައި ހުރިކަން ހާމަވެއްޖެއެވެ.\nއުމުރުން 72 އަހަރުގެ އެ މީހާ ހުރީ ފާއިތުވެދިޔަ 10 މަސް ތެރޭގައި ކޮވިޑް ޖެހިފައެވެ. އޭނާއާ ގުޅޭ ދިރާސާގައި ބުނެފައި ވަނީ، އޭނާއަކީ މިހާ ގިނަ ދުވަސް ވަންދެން ކޮވިޑް ޖެހިފައި ހުރި ފުރަތަަަމަ މީހާ ކަމަށެވެ.\nޑޭވް ސްމިތް ނަމަކަަށް ކިޔާ އެ މީހާ އަކީ އިންގްލޭންޑްގެ ބްރިސްޓޯލްއަށް ނިސްބަތްވާ ޑްރައިވިންގ އިންސްޓްރަކްޓަރއެެކެވެ. އޭނާ ބުނެފައިވާގޮތުގައި، އޭނާ 43 ފަހަރަށް ޓެސްޓު ކުރިއިރުވެސް ވަނީ ކޮވިޑަށް ފައްސިވެފައެވެ. އަދި އޭނާ ހަތް ފަހަރަށް ހޮސްޕިޓަލްގައި އެޑްމިޓް ކުރި ކަމަށާއި، ޖަނާޒާ ކަންތައްތައް ކުރިއަށްގެންދިއުމަށް ޕްލްންތައް ހެދި ކަމަށްވެސް ބުންޏެެވެ.\n"އަހަރެން އަމިއްލައަށް ނިންމިން މަރުވާނެ ކަމަށް، އަދި އާއިލާއަށް ގުޅާފައި އެންމެ ފަހުގެ ސަލާމުން ސަލާންވެސް ކުރިން".\nއޭނާއާއެކު ގޭގައި ކަރަންޓީންވެގެން ހުރި އޭނަގެ އަންހެނުން ލިންޑާ ބުނީ، ޑޭވް އެ ބަލިން ސަލާމަތް ނުވެދާނެ ކަމަށް އަބަދުވެސް ވިސްނުން ހުންނަ ކަމަށެވެ.\nބްރިސްޓޯލްގެ ޔުނިވާސިޓީ އޮފް ބްރިސްޓޯލްގެ އިންފެކްޝިއަޒް ޑިޒީސް ކޮންސަލްޓަންޓް އެޑް މޮރަން ބުނީ، އޭނާގެ ހަށިގަނޑުގެ ތެރޭގައި ވައިރަސް ހުރީ އެކްޓިވްކޮށް ކަމަށެވެ. އަދި އެކަން ކަށަވަރު ކުރުމަށް ޔުނިވާސިޓީގެ ޕާޓްނަރުންނަށްވެސް ފޮނުވި ކަމަށް ބުންޏެވެ.\nޑޭވް އެ ބަލިން ރަނގަޅުވެފައި ވަނީ، އެމެރިކާގެ ބަޔޯޓެކް ފާމް ރީޖެނެރޮން އިން އުފެއްދި ސިންތެޓިކް އެންޓިބޮޑީސް ބޭނުން ކޮށްގެންނެވެ.\nއޭނާއަށް ބަލި ޖެހިގެން އެތައް ދުވަހެއް ފަރުވާދިންއިރު، އޭނާ ނައްސިވެފައި ވަނީ އެ ބޭސް ދޭން ފެށިތާ 45 ދުވަސް ފަހުންނެވެ. އެއީ އޭނާ ކޮވިޑަށް ފައްސިވެފައި ހުންނަތާ 305 ދުވަސް ފަހުންނެވެ.\nޑޭވްއަށް ދިން ފަރުވާއަކީ އަދި އޮފިޝަލްކޮށް ބޭނުން ކުރަމުންދާ ފަރުވާއެއް ނޫން ކަމަށް ވެއެވެ.


Fati aai Messi ge landu thakun Barca molhu vehjje\nފާޓީ އާއި މެސީގެ ލަނޑުތަކުން ބާސާ މޮޅުވެއްޖެ\nފާޓީ ލަނޑު ޖެހުމަށް ފަހު އުފާފަޅު ކުރަނީ\nޒުވާން އަންސުމާން ފާޓީ (އަންސޫ ފާޓީ) އާއި ކެޕްޓަން ލިއޮނަލް މެސީ ކާމިޔާބު ކުރި ދެ ލަނޑުން ލެގަނޭޒްގެ މައްޗަށް 2-0 ން އެފްސީ ބާސެލޯނާ މޮޅު ވެއްޖެ އެވެ.\nމެޗުން މޮޅުވެ، ބާސާ ވަނީ ދެ ވަނައިގައި އޮތް ރެއާލް މެޑްރިޑްގެ މައްޗަށް ފަސް ޕޮއިންޓް ލީޑެއް ނަގާފަ އެވެ. ކޮރޯނާ ވައިރަސްއަށް ފަހު ކުޅުނު ފުރަތަމަ މެޗުގައި ރެއާލް މަޔޯކާ އާ ދެކޮޅަށް ނުކުތް ޓީމަށް، ބާސާގެ ކޯޗް ކީކޭ ސެޓިއެން ވަނީ ބަދަލު ގެނެސްފަ އެވެ. ރޭ ލެގަނޭޒް އާ ދެކޮޅަށް ނުކުތުމުގެ ކުރިން ވެސް އޭނާ ބުނެފައި ވަނީ ޓީމު ރޮޓޭޓް ކުރާނެ ކަމަށެވެ.\nމެޗަށް ބާސާގެ ފުރަތަމަ 11 އޭނާ ނެރުނީ ފަސް ބަދަލާ އެކު އެވެ. އަންސޫ ފާޓީ، އާތާ މެލޯ، އީވާން ރަކިޓިޗް، ޖޫނިއާ ފިރުމޯ އަދި ކްލެމެންޓް ލެންގްލެޓަށް ވަނީ މެޗުގެ ފުރަތަމަ 11 އިން ފުރުސަތު ދީފަ އެވެ.\nމަޔޯކާ ގައި ކުޅުނު މެޗު ހަލުއިކޮށް ފެށި ނަމަވެސް ރޭ އަމިއްލަ ދަނޑު ކޭމްޕް ނޯ ގައި މެޑްރިޑަށް ނިސްބަތްވާ ލެގަނޭޒް އާ ދެކޮޅަށް ބާސާ އިން މެޗު ފެށީ ލަސް ޓެމްޕޯއެއްގަ އެވެ. މެޗުގެ ފުރަތަމަ ހަމަލާ އުފެއްދީ ވެސް ލެގަނޭޒްއިންނެވެ. ލެގަނޭޒްގެ ހާވިއޭ އެރާސޯ ފޮނުވާލި ބޯޅަ ލެންގްލެޓް އަށް ޖެހުނީ ގޯލް ކުރިމަތިން ދިފާއު ކުރާށެވެ. އޭނާ ދިފާއު ކުރި ބޯޅަ ލިބުނީ ލެގަނޭޒްގެ މެގުއެލް އެންހަލް ގުއެރޭރޯ އަށެވެ. ގުއެރޭރޯ ފޮނުވާލި ބޯޅަ އަމާޒުވީ ގޯލް ދަނޑި އަށެވެ.\nފުރަތަމަ ހާފު ނިމެން ތިން މިނެޓަށް ވަފައި ވަނިކޮށް ފާޓީ ވަނީ، ފިރުޕޯ ތަނަވަސް ކޮށް ދިން ފުރުސަތަކުން ބާސާގެ ފުރަތަމަ ލަނޑު ކާމިޔާބު ކޮށްފަ އެވެ.\nދެ ވަނަ ލަނޑެއް ޖެހުމަށް ބަސާއަށް އުނދަގޫ ކުރިމަތި ވެގެން ދިޔަ އެވެ. އެންޓްއާން ގްރީޒްމަން ގޯލަށް ފޮނުވާލި ބޯޅަ ވެސް ވީއޭއާރުން ކެންސަލް ކުރީ އެ ބޯޅަ ގްރީޒްމަން އަށް ދިން ނެލްސަން ސެމޭޑޯ އޮފްސައިޑް މަޅީގައި ޖެހިފައި ހުރުމުންނެވެ.\nބާސާގެ ދެ ވަނަ ލަނޑު މެސީ ކާމިޔާބު ކުރީ، ސުވާލު އުފެދުނު ގޮތަކަށް ލިބުނު ޕެނަލްޓީންނެވެ. ލެގަނޭޒްގެ ޕެނަލްޓީ އޭރިއާ ބޭރުން އެ ޓީމުގެ ތިން ކުޅުންތެރިން ކަޓުވާުލުމަށް ފަހު މެސީ ބާސާގެ އެހެން ކުޅުންތެރިޔަކަށް ބޯޅަ ދީ، ޕެނަލްޓީ އޭރިއާ ތެރެއަށް ވަން ތަނުން މެސީ އޭރިއާ ތެރެއަށް ވެއްޓުނެވެ. މެޗުގެ ރެފްރީ ހުއާން މާޓިނޭޒް ދެއްކީ ޕެނަލްޓީ އެއް ކަމަށެވެ. އެހެން ނަމަވެސް ވީޑިއޯ ރިޕްލައިން ފެނުނީ ލެގަނޭޒްގެ ޖޮނަތަން ސިލްވާ ގައިގައި ޖެހިފައި މެސީ ވެއްޓުނު ތަނެވެ. ސިލްވާ އެއްވެސް ވަރަކަށް މެސީ އަށް ޗާޖު ކުރިތަނެއް ނުފެނެ އެވެ.


Gadha vayaa eku imaaraathehge mathin vettunu filaa thakakun meehaku salaamaiy vee kiriya\nމާލެއަށް ކުރަމުންދާ ވިއްސާރައިގައި އިމާރާތެއްގެ މަތިން ފިލާތަކެއް ވެއްޓޭ މަންޒަރު ފެންނަ ފެންނަ ވީޑިއޯގެ ސްކްރީންޝޮޓެއް\nގަދަ ވަޔާ އެކު އިމާރާތެއްގެ މަތިން ވެއްޓުނު ފިލާތަކަކުން މީހަކު ސަލާމަތްވީ ކިރިޔާ\nޑިޒާސްޓާ މެނޭޖްމަންޓް އޮތޯރިޓީން ވަނީ އެއްގަމު ދަތުރު ކުރާއިރު ވެސް ސަމާލުވުމަށް އެދިފައި\nރާއްޖެއަށް ކުރަމުންދާ ވިއްސާރައިގައި ޖެހެމުންދާ ގަދަ ވައިގެ ތެރޭގައި، ހުޅުމާލޭ ދެ ވަނަ ފޭސްގައި ހަދަމުން ދިޔަ އިމާރާތެއްގެ މަތިން ވެއްޓުނު ފިލާގަނޑުތަކަކުން މީހަކު ހަނި ގޮތަކަށް ސަލާމަތް ވެއްޖެ އެވެ.\nވީ ކިހިނެއް؟ - ސޯޝަލް މީޑިއާގައި އާންމުވެފައިވާ ވީޑިއޯއަކުން ފެންނަ ގޮތުގައި، އެޕޯލޯއާ ހަވާލުކޮށްގެން ސަރުކާރުން އިމާރާތްކުރަމުންދާ ފްލެޓުތަކުގެ މަތީގައި ބަހައްޓާފައި ހުރި ފިލާތަކެއް ކަމަށް ބެލެވޭ އެއްޗެހިތަކެއް ވައި ރޯޅިއަކާ އެކު އެއްލައިލަ އެވެ. ފެންނަ ފެނުމަށް 10 ވަރަކަށް ފިލާގަނޑު އިމާރާތުގެ ހަތް ވަނަ ބުރީގެ މަތިން ނައްޓާލައިގެން ގޮސް މަގުމައްޗަށް ވެއްޓެ އެވެ.\nތަފްސީލް - އެ ފިލާގަނޑުތަކާ އެކު އެ ސައިޓުގެ އެންމެ މަތީގައި ހުރި ބައެއް ސާމާނު ވެސް ވެއްޓެ އެވެ. އެއީ ދަގަނޑު ނުވަތަ ލަކުޑި ކަމެއް ސާފެއް ނޫނެވެ.\nފިލާގަނޑުތައް ވެއްޓުނީ، ޕާކްކޮށްފައި ހުރި ކާރުތަކެއް ކައިރިއަށެވެ. އަދި ބައެއް ފިލާތައް އެ އިމާރާތް ކައިރީގައި ސައިކަލުގައި މަޑުކޮށްގެން ހުރި މީހެއް ކައިރިއަށް ވެއްޓޭ މަންޒަރު ވެސް ފެނެ އެވެ. އެ މީހާ އޭގެން ސަލަމަތްވީ ކިރިޔާ އެވެ.\nއެ ވަގުތު އެތާ ކައިރިން ލާފައި އިތުރު ދެ މީހަކު ވެސް ސައިކަލުގައި ދިޔަ އެވެ. އެކަމަކު، އެ މީހުންނާ ދިމާލަށް އިމާރާތުން ވެއްޓުނު އެއްވެސް އެއްޗެއް ނުދެ އެވެ.\nވައިގަދަވެ، އެކި ތަންތަނަށް ގެއްލުންވަމުންދާއިރު، ނޭޝަނަލް ޑިޒާސްޓާ މެނޭޖްމަންޓު އޮތޯރިޓީ (އެންޑީއެމްއޭ)އިން ވަނީ އެއްގަމު ދަތުރު ކުރާއިރު ވެސް ސަމާލުވުމަށް އެދިފަ އެވެ. އޭގެ އިތުރުން، ކަނޑާއި ވައިގެ މަގުން ދަތުރު ކުރާއިރު ސަމާލުކަން ދިނުމަށާއި ދަތުރަށް ފެށުމުގެ ކުރިން މޫސުމާ ބެހޭ ފަހުގެ މައުލޫމާތު ހޯދުމަށް އެ އިދާރާއިން ވަނީ އެދިފަ އެވެ.\nއެނގުން މުހިންމު - ވައިގަދަވުމުގެ ސަބަބުން ހިޔާ ފްލެޓު ސަރަހައްދުގައި ދިރިއުޅޭ މީހުންނަށް ވެސް ދަތިތަކާ ކުރިމަތިލާން ޖެހެ އެވެ. އެގޮތުން، ކުނިތައް ވަޔާ އެކު މައްޗަށް އަރައި އެކި ދިމާލަށް ދިއުމާއި ވެލީގެ އުނދަގޫ ކުރިމަތިވެ އެވެ. އަދި ޕާކްކޮށްފައި ހުންނަ ސައިކަލުތައް ވެސް ޕާކިން ޒޯނު ތެރެއަށް ވެއްޓެ އެވެ. އެ ސަރަހައްދުގައި ގަސްތައް މަދުވެފައި އިމާރާތްތަކުގެ ދޭތެރޭގައި ހުސް ޖާގަ އޮންނާތީ ވައިގެ އަސަރު ކުރާލެއް ބޮޑުވާ ކަމަށް ބައެއް މީހުން ބުނެ އެވެ.\nހަބަރުމޫސުންއެންޑީއެމްއޭމޫސުމާ ބެހޭ އިދާރާހުޅުމާލެކޮންސްޓްރަކްޝަން


Dilmah saifathuge rahathah dhakkaalan bodu hafulaa eh | Mihaaru\nދިލްމާ ސައިފަތުގެ ރަހަ ބަލާލުމަށް ބޭއްވި ހަފްލާއެއްގެ ތެރެއިން-- ފޮޓޯ: ސިމްޑީ\nދިލްމާ ސައިފަތުގެ ރަހަތައް ދައްކާލަން ބޮޑު ހަފުލާއެއް\n15 ޖުލައި 2019 - 16:173comments\nރާއްޖޭގައި މަގުބޫލު "ދިލްމާ" ސައިފަތުގެ ރަހަ ދައްކާލުމަށް ބައިނަލަގްވާމީ ފެންވަރުގެ ހަފުލާއެއް ބާއްވަން ނިންމައިފި އެވެ.\nމިމަހުގެ 20 ވަނަ ދުވަހު ބާއްވާ މި ހަފުލާގައި އެކި ގައުމުތަކުން 100 އަށް ވުރެ ގިނަ ފަރާތުން ބައިވެރިވާނެ އެވެ. މީގެ ތެރޭގައި ރާއްޖޭގެ 50 އަށް ވުރެ ގިނަ ރިސޯޓު ހިމެނެ އެވެ. މި ހަފުލާ ކުރިއަށް ގެންދިއުމަށް ހަމަޖެހިފައިވަނީ ކުރުނބާ މޯލްޑިވްސްގަ އެވެ.\nސިމްޑީއާ ގުޅިގެން ބާއްވާ މި ހަފުލާގައި ދިލްމާ ކުންފުނީގެ ފައުންޑާ މެރިލް ޖޭ ފެނާންޑޯގެ ދަރިފުޅު ދިލްހާން ސީ ފެނާންޑޯ ދިލްމާ ސައިފަތުގެ މައުލޫމާތު ހިއްސާ ކުރާނެ އެވެ. އެގޮތުން އެކި ކަހަލަ ކުޒީންތަކާއެކު ސައިފަތުގެ އެކި ފްލޭވާތަކުގެ ރަހަ ބަލައިލުމުގެ ފުރުސަތު ވެސް ލިބޭނެ އެވެ.\nދިލްމާ ސައިފަތުގެ ރަހަ ދެއްކުމަށް ބޭއްވި ހަފްލާއެއްގައި ދިލްހާން މައުލޫމާތު ދެއްވަނީ-- ފޮޓޯ: ސިމްޑީ\nމީގެ އިތުރުން ދިލްމާގެ އެންމެ ފަހުގެ އުފެއްދުން ކަމުގައިވާ "އެލިކްސާ އޮފް ސިލޯން ޓީ" ގެ ރަހަ ބަލައިލުމުގެ ފުރުސަތު ވެސް ހަފްލާގެ ބައިވެރިންނަށް އޮންނާނެ އެވެ. މިއީ ހޮޓެލްތަކަށް ހާއްސަކޮށްގެން ދިލްމާ އިން އުފައްދާފައިވާ އައިސް ޓީ އެކެވެ. މި އުފައްދާފައިވަނީ އެއްވެސް ކަހަލަ އާޓިފިޝަލް މާއްދާއަކާ ނުލަ އެވެ.\nސްރީ ލަންކާގެ މަޝްހޫރު ދިލްމާ ސައިފަތް ރާއްޖެ އަށް ތައާރަފް ކޮށްފައިވަނީ 1999 ގައި ސިމްޑީ ގްރޫޕުންނެވެ. އޭގެ ފަހުން މި ސައިފަތަށް އޮންނަ ޑިމާންޑް އައީ ދުވަހެއް ދުވަހަކަށް އިތުރު ވަމުންނެވެ. އެހެންވެ ސިމްޑީން އަންނަނީ އިތުރު ފްލޭވާތައް މާކެޓަށް ނެރުމުގެ މަސައްކަތް ކުރަމުންނެވެ.\nދިލްމާ ސައިފަތުގެ ބައެއް ފްލޭވާސްތައް-- ފޮޓޯ: ސިމްޑީ\nދިލްމާ ބްރޭންޑުގެ ސައިފަތުގެ ވިޔަފާރިން ލިބޭ ފައިދާގެ ބައެއް، ނުކުޅެދުންތެރިކަން ހުންނަ މީހުންނަށާއި ޒުވާނުން ބާރުވެރި ކުރުވުމަށް މަސައްކަތްކުރާ ފައުންޑޭޝަނެއް ކަމަށްވާ އެމްޖޭއެފް އަށް ހަދިޔާކުރެ އެވެ.


Will Smith Academy inn isthiufaa dheefi - One Online\n27 މާޗް 2022: ވިލް ސްމިތު އެންމެ މޮޅު އެކްޓަރުގެ އޮސްކާސް އެވޯޑާއެކު---\nވިލް ސްމިތު އެކެޑެމީން އިސްތިއުފާ ދީފި\nއޮސްކާސް އެވޯޑު ހަފުލާގައި ހިންގި މާރާމާރީއާ ގުޅިގެން މިއަހަރުގެ އެންމެ މޮޅު އެކްޓަރުގެ އެވޯޑު ކާމިޔާބުކުރި ވިލް ސްމިތު އެކެޑެމީން އިސްތިއުފާ ދީފިއެވެ.\nއޮސްކާސް އެވޯޑު ހަފުލާ އިންތިޒާމުކުރަމުން އަންނަ އެކަޑަމީ އޮފް މޯޝަން ޕިކްޗާ އާޓް އެންޑް ސައެންސަސްގެ މެންބަރު ކަމުން ވިލް ސްމިތު އިސްތިއުފާ ދީފައިވަނީ ހަފުލާ ހިނގަމުން ދިޔަ ރޭ ސްޓޭޖަށް އަރައި ކްރިސް ރޮކްގެ މޫނު މަތީ ޖެހި މައްސަލަ އެކެޑެމީން ބަލަމުން އަންނަ ދަނޑިވަޅެއްގައެވެ.\nވިލް ސްމިތު އެކަޑަމީން އިސްތިއުފާދިންކަން އިއުލާނުކޮށްފައިވަނީ އޭނާ ނެރުނު ބަޔާނެއްގައެވެ. އޭނާގެ އަމަލުތަކުގެ ސަބަބުން އެކަޑަމީގެ އިތުބާރަށް ހިޔަނި އެޅިފައިވާ ކަމަށް އެ ބަޔާނުގައި ވަނީ ބުނެފައެވެ. އަދި އެރޭ އޮސްކާސް އެވޯޑަށް ވާދަކުރި ފަރާތްތަކާއި އެވޯޑު ހާސިލުވި ފަރާތްތައް އުފާފާޅުކުރުމުގެ ފުރުސަތުތަކުން މަހުރޫމު ވެގެން ގޮސްފައިވާކަމަށް ވެސް ވަނީ ބުނެފައެވެ. އޭގެ އިތުރުން އޭނާގެ މި އަމަލުގެ ސަބަބުން ވަރަށް ގިނަ ބަޔަކު ދެރަކުރެވިއްޖެ ކަމަށާއި އޭގެ ތެރޭގައި ގާތް ރަހުމަތްތެރިންނާއި ލޯބިވާ އާއިލާ އަދި ކްރިސް ރޮކް އާއި އޭނާގެ އާއިލާ ވެސް ހިމެނޭކަމަށް ބުނެ އެކަމާ ހިތާމަކުރާކަމަށް ވިލް ސްމިތު ވަނީ ބުނެފައެވެ.\nމީގެ ސަބަބުން އޭނާއާއި މެދު އެކެޑެމީން ނިންމާ ކޮންމެ ނިންމުމަކަށްވެސް ފުރިހަމައަށް އިހުތިރާމުކޮށް ބަލައިގަންނާނެކަމުގައި ވިލް ސްމިތު ވަނީ ބުނެފައެވެ.\nއެކެޑެމީގެ ރައީސް ޑޭވިޑް ރުބިން ވަނީ ވިލް ސްމިތުގެ އިސްތިއުފާ ލިބިފައިވާކަމަށާއި އޭނާގެ އިސްތިއުފާ އެކެޑެމީން ގަބޫލުކުރިކަން ޔަގީންކޮށްދީފައެވެ. އަދި ވިލް އާއި ދެކޮޅަށް އަހުލާގީ މައްސަލަ ބަލަމުން އަންނައިރު އެކަމާ ގުޅޭ އިތުރު ބައްދަލުވުމެއް މިމަހުގެ 18 ވަނަ ދުވަހަށް ތާވަލުކުރެވިފައިވާކަމަށް ވަނީ ބުނެފައެވެ.\nއެކެޑެމީން އިސްތިއުފާ ދިނުމާއި ގުޅިގެން 53 އަހަރުގެ ވިލް ސްމިތަށް ކުރިއަށް އޮތްތަނުގައި ބޭއްވޭ އެކެޑެމީ އެވޯޑުތަކަށް ވޯޓުލުމުގެ ފުރުސަތު ގެއްލޭނެއެވެ.\n27 މާޗް 2022:އޮސްކާސް އެވޯޑު ހަފުލާގައި ވިލް ސްމިތު އަދި ކްރިސް ރޮކް---\nމާޗް 27ވަނަ ދުވަހު ކުރިއަށްދިޔަ އޮސްކާސް އެވޯޑު ހަފުލާގައި ވިލް ގެ އަންހެނުން ޖާޑާ ޕިންކެޓް ސްމިތުގެ އިސްތަށިގަނޑާއި ގުޅޭގޮތުން ކްރިސް ރޮކް މަޖަލަކަށް ދެއްކި ވާހަކަ އާއި ގުޅިގެން ވިލް ސްމިތު ވަނީ ހިތްހަމަނުޖެހި ކްރިސްގެ މޫނުމަތީގައި ޖަހާފައެވެ. އަދި އޭގެ ފަހުންވެސް ވިލް ސްމިތު ވަނީ އޭނާގެ އަންހެނުންގެ ނަން ނުގެނައުމަށް ބުނެ ކްރިސް އާއި ވަރަށް ހުތުރުކޮށް ވާހަކަދައްކައިފައެވެ. މުޅި ހަފުލާއަށް އޭގެ ސަބަބުން ނުތަނަވަސްކަން ވެރިވެގެން ގޮސްފައިވާއިރު އޭގެ ފަހުން އެންމެ މޮޅު އެކްޓަރުގެ އެވޯޑު ލިބި ވިލް ސްމިތު ވަނީ އެވޯޑާއި ހަވާލުވާން ސްޓޭޖަށް އަރައި އޭނާގެ އަމަލުތަކަށް މައާފަށްވެސް އެދިފައެވެ.\nއެކަޑަމީން މައްސަލަ ބަލަމުން އަންނައިރު އޭނާގެ މައްޗަށް އެޅެންހުރި ފިޔަވަޅުތަކުގެ ތެރޭގައި އެވޯޑު ހަފުލާތަކުން ސަސްޕެންޑުކުރުމާއި، އެކަޑަމީން ބޭރުކުރުމުގެ އިތުރުން އޭނާއާއި ދެކޮޅަށް އެޅިދާނެ ދަތިކުރުމުގެ ފިޔަވަޅުތައް ހިމެނެއެވެ.\nވިލް ސްމިތު އެކެޑެމީގެ އުސޫލުތަކާއި ހިލާފުވެފައިވާއިރު މާރާމާރީއަށް އެއްވެސް ހާލެއްގައި ތާއީދު ނުކުރާނެކަމަށާއި އެކަމަށް ހިތްވަރު ނުދޭނެކަމަށް ބުނެ އެކެޑެމީން ވަނީ މީގެ ކުރިންވެސް ބަޔާނެއް ނެރެފައެވެ. އަދި އެކެޑެމީން މިހަފުތާގެ ތެރޭގައި އިތުރަށް ބުނެފައިވަނީ މާޗް 27ވަނަ ދުވަހު ހަފުލާގައި ހިންގި މާރާމާރީއާ ގުޅިގެން އެތަން ދޫކޮށް ދިއުމަށް ވިލް ސްމިތަށް އެންގުނު ކަމަށާއި ނަމަވެސް އެކަމަށް އޭނާ އިންކާރުކޮށްފައިވާކަމަށެވެ. އޮސްކާސް ޕްރޮޑިއުސަރު ވިލް ޕެކާ ބުނެފައިވަނީ ހަފުލާ ދޫކޮށް ނުދިއުމަށް ވިލްގެ ކިބައިން ކްރިސް ރޮކް އެދިފައިވާކަމަށެވެ. އޭގެ އިތުރުންވެސް ލޮސް އެންޖެލިސްގެ ފުލުހުން ވަނީ މާރާމާރީގެ މައްސަލައިގައި ވިލް ސްމިތު ހައްޔަރުކުރުމަށް ތައްޔާރަށް ތިބިކަން އަންގާފައިކަމަށާއި ނަމަވެސް އެކަން ކްރިސް ރޮކް ބޭނުން ނުވީކަމަށް ބުނެފައެވެ.\nމިމައްސަލައާ ގުޅިގެން ވިލް ސްމިތާއި ދެކޮޅަށް ކްރިސް ރޮކް އެއްވެސް ބަޔާނެއް ދީފައިނުވާއިރު އޭގެ ފަހުން ބޮސްޓަންގައި ކުރިއަށް ދިޔަ ކްރިސްގެ ސްޓޭންޑް އަޕް ކޮމެޑީ ޝޯގައި އޭނާ ބުނެފައިވަނީ އަދިވެސް އެކަން އޭނާ ބަލައިގަންނަން މަސައްކަތްކުރަމުން އަންނަކަމަށެވެ. ވިލްގެ ހަމަލާ އަމާޒުވި ކްރިސް ރޮކް އަމަލުކުރިގޮތުގެ ސަބަބުން ކްރިސްގެ ތާއީދު ގިނަބައެއްގެ މެދުގައި އިތުރުވާން ފަށާފައިވާއިރު، ބޮސްޓަންގެ ކޮމެޑީ ޝޯއަށްވެސް ވަނީ ޓިކެޓު ވިކި ހުސްވެގެން ގޮސްފައެވެ.\nގުޅޭ ޓެގު އޮސްކާ އެވޯރޑްސް ހޮލީވުޑް


އިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (14) | #Dhiislam\nއިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (14)\n5 years ago |0comment| November 13, 2012 |\n7ވަނަ ބާބު – ޞުލްޙަ އާއި، ޤަތުލު އާންމު (ށ)\n1970 އިގެ އަހަރުތަކާ ހަމަޔަށް އައިއިރު ބައިނަލް އަޤުވާމީ މަސްރަޙަށް އައިސްފައިވާ އެންމެ ބޮޑު ބަދަލަކީ އދ. ގެ މެމްބަރުންގެ ދަފްތަރަށް ތިންވަނަ ދުނިޔޭގެ ޢަރަބި އަދި މުސްލިމުން ގިނަ އެތައް ޤައުމެއް އިތުރުވެފައި އޮތުމެވެ. އެހެންކަމުން މި ދުވަސްވަރު އދ. ގެ ޢާއްމު މަޖިލީހުގައި ފަލަސްޠީނުގެ ޤައުމިއްޔަތުގެ ޙަރަކާތަށް އޮތް ތާއީދުގެ އަޑުވެސް ބާރުވެގެން ދިޔައެވެ. 1974 ވަނަ އަހަރުގެ ނޮވެމްބަރު މަހުގެ 13 ވަނަ ދުވަހު ޢާއްމު މަޖިލީހުގައި ތަޤުރީރު ކުރެއްވުމުގެ ފުރުސަތު ޕީއެލްއޯގެ ޒައީމް ޔާސިރު އަރަފާތަށް ލިބިވަޑައިގަތީވެސް މި ތާއީދުގެ ސަބަބުންނެވެ.\nޢަރަފާތުގެ ތަޤުރީރުގައި އޭނާ ބައިނަލް އަޤުވާމީ މުޖުތަމަޢަށް ގޮވާލައްވާފައިވަނީ ފަލަސްޠީނުގައި ފަލަސްޠީނީ ޢަރަބީންގެ ޑިމޮކްރެޓިކް އަދި ޢިލްމާނީ ދައުލަތެއް ޤާއިމުކުރުމުގެ މަސައްކަތަށް އެހީތެރިވުމަށެވެ. ތަޤުރީރު ނިންމަވާލައްވަމުން ޢަރަފާތު ވިދާޅުވެފައި ވެއެވެ. “އަޅުގަނޑު މިއައީ އެއް އަތުން ޒައިތޫނި ފަތްކޯޅިއެއް، އަނެއް އަތުން މިނިވަންކަމުގެ ހަނގުރާމައަށްޓަކައި އުފުލާލެވިފައިވާ ބަޑިއެއް ހިފައިގެންނެވެ. އަޅުގަނޑުގެ އަތުގައި އޮތް ޒައިތޫނި ފަތްކޯޅި އަޅުގަނޑުގެ އަތުން ދޫވެގެން ދިޔަ ނުދެއްވައްޗެވެ!”\nޢަރަފާތު ކޮންމެ އެއްޗެކޭ ވިދާޅުވިޔަސް އިޒްރޭލަށް އޭނާގެ އަތްޕުޅުން ފެނުނީ ހަމައެކަނި ބަޑިއެވެ. މިއީ ތިމާއަށް ފެންނާނީ ތިމާ ބަލަން އެދޭ އެއްޗެކޭ މުސްކުޅީން ބުނާބުނުމަކީ ތެދެއްކަމުގެ މިސާލެކޭ ކިޔަމާ ހިންގަވާށެވެ! ފަލަސްޠީނުގެ ދައުލަތެއް އުފެދިއްޖެނަމަ އިޒްރޭލުގެ ބިމުގެ ސަރަހައްދު އެތައް ގުނައެއް ކުޑަވެގެން ދާނެކަމީ އިޒްރޭލުގެ ވެރީން ނިކަން ރަނގަޅަށް ދަނެތިބި ޙަޤީޤަތެކެވެ. އެހެނީ 1970 ގެ އަހަރުތަކަށް އައިއިރު އިޒްރޭލުގެ ބާރުގެ ދަށުގައި އޮތް ސަރަޙައްދުގެ ތެރެއިން ތިންބައިކުޅަ ދެބަޔަކީ ކުރީން ކުރެވުނު ހަނގުރާމަތަކުގައި ޢަރަބީންގެ އަތުން ފޭރިގަނެވިފައިވާ ބިންތަކެވެ. އަދި އޭގެ ތެރެއިން ބޮޑު ބަޔަކީ އދ. ގެ ބައިކުރުމުގެ ޕްލޭނާއި ފަހުން ފާސްކުރެވުނު އެތައް ޤަރާރެއްގެ ދަށުން ފަލަސްޠީނުގެ ޢަރަބި ދައުލަތަށް ޚާއްސަކުރެވިފައިވާ ބިމެވެ. ފަލަސްޠީނުގެ ދައުލަތެއް އުފެދިއްޖެނަމަ މި ހުރިހާ ބިންތަކެއް އެ ދައުލަތަށް ދޫކޮށްލަން ޖެހޭނެކަން ޔަހޫދީ ލީޑަރުންނަށް އެނގެއެވެ. އޭގެ ސަބަބުން ޔަހޫދީންގެ އަސްކަރީ އަދި އިޤްތިޞާދީ ބާރު ވަރަށް ބޮޑަށް އުނިވެގެން ދާނެކަންވެސް އެމީހުންނަށް އެނގެއެވެ. ހަމައެފަދައިން މި ސަރަޙައްދުތަކުގައި ޤާއިމުކުރެވިފައިހުރި ޔަހޫދީންގެ އިޤްތިޞާދީ އަދި އިޖުތިމާޢީ އިންފްރާސްޓްރަކްޗަރ ރޫޅާލައި، އެތަންތާގައި ވަޒަންވެރިވެފައި ތިބި އެތައް ލައްކަ ޔަހޫދީން އެތަންތަނުން ބޭރުކުރަން ޖެހުމުން ދެން ދިމާވާ މައްސަލަތަކަކީވެސް ޔަހޫދީ ސަރުކާރުން އެކަމަކާ މެދުގައި ވިސްނުން ހިންގި ކަންތަކެވެ. އެހެންކަމުން އިޒްރޭލުގެ ހަރުކަށި ސަރުކާރުން ގެންދިޔައީ ފަލަސްޠީނުގެ ރައްޔިތުންގެ އަތުން ފޭރެވިފައިވާ އެތައް ބިމަކާއި މުދަލެއްގެ ތެރެއިން ޖަމަލު ބަންނަ ވާފަށެއްހައި ހިސާބުވެސް އަނބުރައި ދޭން ދެކޮޅު ހަދަމުންނެވެ. ޚާއްސަ ގޮތެއްގައި އިޒްރޭލުގެ ސަރުކާރު ލިކޫޑް ޕާރޓީގެ އަތްމައްޗަށް އައިސް، ވެރިކަމުގެ ލަގަން ބޭގިނާއި ޔިޓްޒަކް ޝަމީރު ފަދަ ރަތްލާޖެހި ޓެރަރިސްޓުންގެ އަތްމައްޗަށް ދިޔުމަށްފަހު އިޒްރޭލުގެ ހަރުކަށިކަން އިތުރުވެގެން ދިޔައެވެ. ނަތީޖާއަކީ ޢަރަފާތުގެ އަތްޕުޅުގައި އޮތް ޒައިތޫނި ފަތްކޯޅި މަޑުމަޑުން އޭނާގެ އަތްޕުޅުން ދޫވަމުން ދިޔުމެވެ. ޕީއެލްއޯގެ ފިދާއީންގެ ޙަރަކާތްތައް އިތުރަށް ފުޅާވެ ވަރުގަދަވަމުން ދިޔުމެވެ.\nކުރީގައިވެސް ދެންނެވިފައިވާނޭ ފަދައިން އުރުދުނުން ބޭރުކޮށްލެވުމަށްފަހު ޕީއެލްއޯގެ ވެރީންނާއި ފަނަރަ ވަރަކަށް ހާސް ފިދާއީން އެބައިމީހުންގެ މަރުކަޒު ޤާއިމުކުރީ ލުބްނާނުގައެވެ. އެއަށްފަހު ފިދާއީން އެބައިމީހުންގެ ހަމަލާތައް އިޒްރޭލަށް އަމާޒުކުރަމުން ގެންދިޔައީ ދެކުނު ލުބްނާނާއި އުތުރު އިޒްރޭލް ގުޅޭ ސަރަހައްދީ ރޮނގު ހުރަސްކޮށެވެ. އަދި ދެކުނު ލުބްނާނުގައި ޤާއިމު ކުރެވިފައިހުރި އެބައިމީހުންގެ މަރުކަޒުތަކުން ދޭ ރޮކެޓް ހަމަލާތަކުގެ ސިފައިގައެވެ. 1977 ވަނަ އަހަރު ވެރިކަމަށް ވަޑައިގަތުމަށްފަހު މެނާހިމް ބޭގިން އެންމެ ބޮޑު އިސްކަމެއް ދެއްވީ ޕީއެލްއޯގެ ވަރަ ބިންދާލެއްވުމަށެވެ. މި މަޤުޞަދު ޙާސިލުކުރުމަށްޓަކައި އިޒްރޭލުގެ ވައިގެ ސިފައިން ފަލަސްޠީނާއި ލުބްނާނުގައިހުރި ފަލަސްޠީނީންގެ ރެފިޔުޖީ ކޭމްޕްތަކަށް ދޭތެރެ ދޭތެރެއިން ހަމަލަދެމުން ގެންދިޔައެވެ. މި ހަމަލާތަކުގައި މަރުވަމުން ދިޔައީ އާއްމުންނެވެ. މުސްކުޅީންނާއި އަންހެނުންނާއި ކުޑަކުދީންނެވެ. މި ކަހަލަ ގޮތެއްގައި އަހަރުތަކެއް ފާއިތުވުމަށް ފަހުގައި ޔަހޫދީ ލީޑަރުންގެ ތެރެއިން ގިނަ ބޭފުޅުންނަށް ފެނިވަޑައިގަތީ ލުބުނާނަށް އަރައި އެޤައުމުގައި ޤާއިމުކުރެވިފައިވާ ޕީއެލްއޯގެ މަރުކަޒުތައް ނެއްތައިލުމަކީ އެންމެ މޮޅު ހައްލު ކަމުގައެވެ. 1981 ވަނަ އަހަރު އިޒްރޭލުގެ ސިފައިން ލުބްނާނުގެ ވެރިރަށް ބެއިރޫތަށް ވައިގެ ވަރުގަދަ ހަމަލާތަކެއް ދިނެވެ. 1982 ވަނަ އަހަރު ފެށުމާ ހަމަޔަށް ކުރިޔަށް ގެންދިޔަ މި އުދުވާނީ ހަމަލާތަކަށްފަހު އިޒްރޭލް ސިފައިން ލުބުނާނަށް އަރައިގަތީ 1982 ވަނަ އަހަރުގެ ޖޫން މަހުގެ6ވަނަ ދުވަހުއެވެ. “އޮޕަރޭޝަން ޕީސް ފޯރ ގެލިލީ” ގެ ނަމުގައި ހިންގުނު މައުރިކާއެއްގައެވެ. މި މައުރިކާ ރާވައި ތަންފީޒު ކުރުމުގައި އިސްވެ ހުންނެވީ ދިފާއީ ވަޒީރެއްގެ ހައިސިއްޔަތުން އެރިއެލް ޝެރޯނެވެ.\nލުބްނާނަށް އަރައިގަތުމަށްޓަކައި ބަހަނާއެއްގެ ގޮތުގައި އިޒްރޭލް ސަރުކާރުން ދެއްކީ ދުވަސްކޮޅެއް ކުރީން އިނގިރޭސި ވިލާތުގައި ހުންނަވާ އެޤައުމުގެ އެމްބެސެޑަރ ޝްލޮމޯ އާރގަވް އަވަހާރަކޮށްލަން ދެވުނު ނާކާމިޔާބު ހަމަލާއެވެ. އިޒްރޭލުން ބުނިގޮތުގައި މި ހަމަލާދިނީ ޕީއެލްއޯއިންނެވެ. އެހެންކަމާއެކު ބޭގިންގެ ސަރުކާރުން ޕީއެލްއޯއަށް ހައްޤު އަދަބު ދޭން ވައުދުވިއެވެ. އިޒްރޭލުގެ ސިފައިން ލުބްނާނަށް އަރައިގަތް އިރު ބުނެފައިވަނީ އެޤައުމުގެ ސިފައިން ދެކުނު ލުބްނާނުގެ ސަރަހައްދުން ސާޅީހަކަށް ކިލޯމީޓަރުގެ ރާސްތާއެއް ފަހަނައަޅައި އެތެރެއަށް ނުވަންނާނެ ކަމުގައެވެ. ނަމަވެސް ޔަހޫދީން އަމަލުކުރީ އެބައިމީހުންގެ ބަހާ މުޅީން ޚިލާފަށެވެ.6ޖޫން ގައި ލުބްނާނަށް އަރައިގަތުމަށްފަހު އިޒްރޭލުގެ ލަޝްކަރު ހުއްޓުމެއް ނެތި ވެރިރަށް ބެއިރޫތާ ހަމަޔަށް ކުރިޔަށް ދިޔައެވެ. އެއަށްފަހު އެބައިމީހުން ބެއިރޫތު ވަށާލައި ތަނެއް ދޮރެއް ނުބަލައި ވައިގެ މަގުންނާއި ބަރު ހަތިޔާރުން ބެއިރޫތަށް ހަމަލަދެމުން ގެންދިޔައެވެ. މި ހަމަލަތަކުގައި ޝަހަރުގެ އިމްރާނީ އޮނިގަނޑު ހަލާކުވެ ރެޔާ ދުވާލު އެތައް ސަތޭކަ ބަޔަކު މަރުވެ އެތައް ހާސް ބަޔަކު ޒަޚަމްވަމުން ދިޔައެވެ. މި ހަމަލާތަކުގެ ސަބަބުން ބެއިރޫތުގެ އެތަކެއް ހާސް ކުޑަކުދީންނާއި އަންހެނުންނާއި މުސްކުޅީން ބިރުވެރިކަމުގެ ނިހާއީ ދުނިޔެއެއްގައި ނިންޖެއްގެ ފޮނިކަމެއް ކާއެއްޗެއްގެ މީރުކަމެއް ނުލިބި ދިރިއުޅުމުން އުއްމީދު ކެނޑިފައިވާހާލު ރޯލަރޯލާ ފަސްދޮޅަސް ދުވަސް ވަންދެން ތިއްބެވެ. އިންސާނީ ޙައްޤުތަކާއި ތަހުޒީބާއި ސުލްހައިގެ ވާހަކަ ލަދެއް އަގަލެއް ނެތި ދައްކާ ހުޅަނގުގެ ޤައުމުތައް ގެންދިޔައީ ހުރިހާ މާނައެއްގައި ޔަހޫދީ ޓެރަރިޒަމަށް ތާއީދުކޮށް ހިތްވަރު ދެމުންނެވެ.\nބެއިރޫތުގައި ތިބި ޕީއެލްއޯގެ ލީޑަރުންނާއި ފިދާއީން އެ ޝަހަރުން ބޭރުކުރުމަކީ އިޒްރޭލުގެ މަޤުޞަދެއް ކަމާ މެދުގައި ޝައްކެއް ނެތެވެ. ނަމަވެސް މިއީ ޔަހޫދީންގެ ޢުދުވާނުގެ ހަމައެކަނި ސަބަބެއް ނޫނެވެ. އިޒްރޭލުގެ އެންމެ މުހިއްމު އެއް މަޤުޞަދަކީ ލުބުނާނުގެ ވެރިކަމަށް ފެލެންޖިސްޓް ކްރިސްޓިއަނުންގެ ލީޑަރ ބަޝީރު ޖަމާލް އިސްކުރުމެވެ. ބަޝީރު ޖަމާލަކީ ފެށުނީއްސުރެވެސް ފަލަސްޠީނުގެ ރައްޔިތުންގެ ޙައްޤުތަކަށް އެއްވެސް މިންވަރަކަށް ރިއާޔަތްކުރައްވަން ދެކޮޅު ހައްދަވަމުން ގެންދެވި ބޭފުޅެކެވެ. ލުބްނާނުގައި ފަލަސްޠީނުގެ ރެފިޔުޖީން ތިބުމަކީވެސް އޭނާ ދެކޮޅު ހައްދަވާ ކަމެކެވެ. އެހެންކަމުން އޭނާއަކީ އެންމެ ފުރަތަމަ ދުވަހުއްސުރެވެސް އިޒްރޭލުގެ ވަރަށް ގާތް އެކުވެރިއެކެވެ. މުއައްރިޚުން ވިދާޅުވާ ގޮތުގައި އިޒްރޭލު ސިފައިން ލުބްނާނަށް އަރައިގަތުމުގެ ދުވަސްކޮޅެއް ކުރީން ބަޝީރު ޖަމާލް ވަނީ އިޒްރޭލުގެ ވެރީންނާއެކު ސިއްރު މަޝްވަރާތަކެއްވެސް ބާއްވަވާފައެވެ.\nކޮންމެއަކަސް، ދެ މަސް ދުވަހުގެ ހުއްޓުމެއް ނެތް ވަރުގަދަ ހަމަލާތަކަށްފަހު އިޒްރޭލުގެ ޓެރަރިސްޓް ސިފައިން ބެއިރޫތަށް ވަނެވެ. އެއީ އޭޕްރިލް މަހުގެ 14 ވަނަ ދުވަހުއެވެ. އެއަށްފަހު އދ. ގެ ބެލުމުގެ ދަށުން ހަނގުރާމަ ހުއްޓާލުމުގެ އެއްބަސްވުމެއްގައި ލުބްނާނާއި ޕީއެލްއޯއާއި އިޒްރޭލް ސޮއިކުރިއެވެ. މި އެއްބަސްވުމުގެ ދަށުން ޕީއެލްއޯގެ ލީޑަރުންނާއި ފިދާއީން ބެއިރޫތުން ބޭރުވިއެވެ. އޮގަސްޓު މަސް ނިމުނު އިރު ބެއިރޫތުން ޕީއެލްއޯގެ މެމްބަރުން ވަނީ ހުސްވެފައެވެ. އެއަށްފަހު އިޒްރޭލު ސިފައިން ބެއިރޫތުން ފެއިބިއެވެ. ސެޕްޓެމްބަރ މަހުގެ ފުރަތަމަ ދުވަހު އދ. ގެ ބެލުމުގެ ދަށުން ބައިނަލް އަޤުވާމީ ސުލްހަ ބަލަހައްޓާ ލަޝްކަރެއް ބައިރޫތަށް އައެވެ. މި ލަޝްކަރުގައި ހިމެނުނީ އެމެރިކާއާއި އިޓަލީ ވިލާތާއި ފަރަންސޭސި ވިލާތުގެ ސިފައިންނެވެ. އިޒްރޭލް ސިފައިން ބެއިރޫތު ހިފުމާ ވިދިގެން ބަޝީރު ޖަމާލްގެ ކުރިފުޅުމަތީގައި ލުބްނާނުގެ ވެރިކަމުގެ ދޮރު ހުޅުވިގެން ދިޔައެވެ. އޮގަސްޓް މަހުގެ 23 ވަނަ ދުވަހު ބޭއްވުނު އިންތިޚާބަށްފަހު އޭނާ ލުބްނާނުގެ ރައީސްކަމުގެ މަޤާމާ ޙަވާލުވެވަޑައިގަތެވެ. ނަމަވެސް ޖެހިގެން އައި ސެޕްޓެމްބަރު މަހުގެ 14 ވަނަ ދުވަހު ކޮން ބައެއްކަން ނޭނގޭ ބަޔަކު ދިން ހަމަލާއެއްގައި އޭނާ އަވަހާރަކޮށްލެވުނެވެ. އެއަށްފަހު އިޒްރޭލް ސިފައިން އަނެއްކާވެސް ބެއިރޫތަށް އަރައިގަތެވެ. ޞަބްރާއާއި ޝަތީލާގެ ޤަތުލުޢާއްމު ހިންގިފައިވަނީ މިގޮތުން އިޒްރޭލް ސިފައިން ދެވަނަ ފަހަރަށް ބެއިރޫތަށް އަރައިގަނެގެން ތިބި ދުވަސްކޮޅުގެ ތެރޭގައެވެ.\nޞަބްރާއާއި ޝަތީލާގެ ޤަތުލު އާއްމަކީ ފަލަސްޠީނުގެ ތާރީޚުގެ އިތުރުން މުޅި ދުނިޔޭގެ ތާރީޚުގައިވެސް ހިނގާފައިވާ އެންމެ ކަޅު އެއް ހާދިސާއެވެ. އެ ހާދިސާއަކީ އިންސާނުންގެ ތެރެއިން ބައެއް މީހުންނަކީ ކިހައި އަނިޔާވެރި ރަހުމްކުޑަ ބައެއްކަން ހާމަކޮށްދޭ އެންމެ ހިތްދަތި މިސާލުތަކުގެ ތެރެއިންވެސް ފާހަގަކޮށްލެވޭ މިސާލެކެވެ. އެތައް ގޮތަކުން ބަލާއިރު މި ހާދިސާއަކީ އިންސާނިއްޔަތުގެ ފަސްބައިގައި ޖެހިފައިވާ ދުވަހަކުވެސް ފިލައިގެން ނުދާނޭފަދަ ލައްގަނޑެކެވެ. އިންސާފުގެ ދުލުން ވާހަކަދައްކާނަމ ދަންނަވަން ޖެހެނީ ޔަހޫދީންނާއި ފެލެންޖިސްޓް ކްރިސްޓިއަނުންގެ އަތްދަށުގައި ސަބްރާއާއި ޝަތީލާގައި ފަލަސްޠީނުގެ އެތައް ހާސް ރައްޔިތުން ތަހައްމަލުކުރިފަދަ އަނިޔާއާއި ވޭންތަކެއް ހިޓްލަރގެ ނާޒީ ސިފައިންގެ އަތްދަށުގައި ހަތަރު ފަސް އަހަރުގެ ތެރޭގައިވެސް ޔަހޫދީން ތަހައްމަލުކޮށްފައެއް ނުވާ ކަމުގައެވެ.\nއިސްވެ ދެންނެވިފައިވާނޭ ފަދައިން ރައީސް ބަޝީރު ޖަމާލް އަވަހާރަކޮށްލެވުމަށްފަހު އިޒްރޭލު ސިފައިން ބެއިރޫތަށް އެރިއެވެ. އެބައިމީހުން ހުޅަނގު ބެއިރޫތުގެ ސަރަހައްދުތަކަށް ވެރިވުމަށްފަހު އެ ސަރަހައްދުގައި އޮތް ސަބްރާއާއި ޝަތީލާ ކޭމްޕް ވަށާލައި، އެއްވެސް މީހަކަށް އެތަނުން ބޭރުނުވެވޭނެހެން މުޅި ކޭމްޕް ބަންދު ކުރިއެވެ. އެއީ ސެޕްޓެމްބަރު މަހުގެ 15 ވަނަ ދުވަހުއެވެ. ޔަހޫދީ ސިފައިންގެ ބިމުގެ ފައުޖުތައް ޓޭންކްތަކާއި ހަތިޔާރުއެޅި އުޅަނދުފަހަރުތަކުގައި ކޭމްޕް ވަށާލިއިރު އެބައިމީހުންގެ ވައިގެ ލަޝްކަރުގެ ބޯޓުތައް މެދުކެނޑުމެއްނެތި އެ ސަރަހައްދުގެ މަތީން އުދުހެމުން ދިޔައެވެ. ޓެރަރިޒަމްގެ މި ލާމަސީލު ޖަރީމާ ހިނގަމުން ދިޔައިރު އިޒްރޭލުގެ ދިފާއީ ވަޒީރު ޝެރޯން ހުންނެވީ ޝަތީލާ ކޭމްޕުގެ ކައިރީގައި ހުރި ޢިމާރާތެއްގެ މަތީ ބުރިއެއްގައެވެ. ކޭމްޕްގައި ހިނގާ ހުރިހާ ކަމެއް ވަގުތުން ބެއްލެވުމަށް ޓަކައެވެ.\nސެޕްޓެމްބަރު މަހުގެ 16 ވަނަ ދުވަހުގެ އިރު އެރީއްސުރެ އިޒްރޭލްގެ ސިފައިން ކޭމްޕްގެ ތެރެއަށް ބަޑީގެ ހަމަލާތައް ދެމުން ގެންދިޔައެވެ. މި ހަމަލާތަކުގައިވެސް މަދަނީންގެ އެތައް ބަޔަކު މަރުވަމުން ދިޔައެވެ. އިޒްރޭލް ސިފައިންެގެ ބެލުމުގެ ދަށުން ފެލެންޖިސްޓް ކްރިސްޓިއަނުންގެ 150 ވަރަކަށް ޓެރަރިސްޓުން ކޭމްޕުގެ ސަރަހައްދަށް ވަނީ އެ ދުވަހުގެ މެންދުރެއްހާ އިރުއެވެ. ފެލެންޖިސްޓް ޖައްލާދުންނާއެކުގައި ޔަހޫދީ ސިފައިންގެ ޔުނިޓްތަކެއްވެސް ކޭމްޕުގެ ސަރަޙައްދަށް ވަދެ އެމީހުން ހިންގި ހަރަކާތްތަކުގައި ބައިވެރިވިއެވެ. ކޭމްޕުގެ ތެރެއަށް ވަދެގަތުމާއެކު ކްރިސްޓިއަނުންނާއި ޔަހޫދީން ފޭރުމާއި ކަތިލުމާއި ރޭޕްކުރުމާއި ތަޅައި ސުންނާފަތިކުރުމުގެ ސިލްސިލާއެއް ފެށިއެވެ. 38 ގަޑި އިރު ވަންދެން ދެމިގެންދިޔަ ޝައިތާނިއްޔަތާއި ވަހުޝީކަމުގެ މި ސިލްސިލާގައި ތުއްތު ކުދީންނާއި ކުޑަކުދީންނާއި އަންހެނުން ކަތިލެވިފައިވަނީ މަސްވިއްކާ ތަނެއްގައި ކަންބަޅިތަކެއް ކަތިލެވޭނޭ ފަދައިންނެވެ. މަންޒަރު ލޮލުންދުށް އެތައް ބަޔަކު ހެކިދޭ ގޮތުގައި މީހުންތައް ކަތިލުމަށްޓަކައި ބަޑީގެ އިތުރުން ކަނޑިއާއި ވަޅިފަދަ ތޫނު ހަތިޔާރުތައްވެސް ޓެރަރިސްޓުން ގެންގުޅުނެވެ. ޒުވާން އެތައް ސަތޭކަ އަންހެން ކުދީން ރޭޕްކުރެވިގެން ދިޔައެވެ. މީގެ އިތުރަށް ރެފިޔުޖީންގެ އެތައް ގެެއެއް މީހުންނާއެކުގައި އަންދާލެވިފައި ވެއެވެ.\nއިޒްރޭލުގެ ދޮގުވެރި ޝައިތާނީ ސަރުކާރުން ބުނިގޮތުގައި މި ހާދިސާގައި މަރުވީ 700 މީހުންނެވެ. ނަމަވެސް ހާދިސާ ތަހުގީގު ކުރެއްވި އިޒްރޭލުގެ ޔަހޫދީ ނޫސްވެރިއެއް ކަމުގައިވާ އެމްނަން ކެޕިލިޔުކް ވިދާޅުވާގޮތުގައި މަރުވި މީހުންގެ އަދަދު އެންމެ ދަށްވެގެންވެސް 3500 އަށް އަރައެވެ. އޭނާގެ ނަޒަރުގައި މަރުވި މީހުންގެ އަސްލު އަދަދު މިއަށްވުރެވެސް ގިނައެވެ. އޭނާ ވިދާޅުވާ ގޮތުގައި މަރުވި މީހުންގެ އަދަދު މަދުވެގެން 3500 އަށް އަރާނެ ކަމަށް އޭނާ ވިދާޅުވެފައިވަނީ ތިން ބަޔަކު ނުހިމަނުއްވައެވެ. ފުރަތަމަ ބަޔަކީ އަންދާލެވުނު ގެތަކާއި، ސުންނާފަތި ކޮށްލެވުނު ގެތަކުގެ ތެރޭގައި ތިބި މީހުންނެވެ. ދެވަނަ ބަޔަކީ ތަޙުޤީޤުކުރާ ފަރާތްތައް އައުމުގެ ކުރީން ބޮޑެތި ވަޅުގަނޑުތައް ކޮނެފައި އެ ވަޅުގަނޑުތަކުގައި ފުނިފުންޏަށް ވަޅުލެވުނު މީހުންނެވެ. ލުބްނާނުގެ ސަރުކާރުން މި ކަށްވަޅުތައް ކޮނުމުގެ ހުއްދަ ނުދިނުމާއެކު އެ ތަންތާގައި ވަޅުލެވިފައިވާ މީހުންގެ އަދަދެއް ނޭނގެއެވެ. ތިންވަނަ ބަޔަކީ ކޭމްޕުގައި ތިބި މީހުންގެ ތެރެއިން ފެލެންޖިސްޓުން ހައްޔަރުކޮށްގެން ކޭމްޕުން ބޭރަށް ގެންދިޔަ މީހުންނެވެ. އެއީ ކިތައް މީހުން ކަމާއި މި މީހުން ގެންދެވުނު ތަންތަނާއި އެމީހުންނަށް ވީ ގޮތެއް އަދި އަދާ ހަމަޔަށްވެސް އެނގިފައެއް ނުވެއެވެ.\nއިޒްރޭލްގެ ސަރުކާރާއި ހުޅަނގުގެ މީޑިޔާއިން ސަބްރާއާއި ޝަތީލާގެ ހާދިސާއަށް އެންމެ ފުރަތަމަ އެއްވެސް ސަމާލުކަމެއް ނުދެއެވެ. ހާދިސާ ހިނގިއިރު ޝަތީލާގައި ހުރި ރެފިޔުޖީ ހޮސްޕިޓަލުގައި ހިލޭ ސާބަހަށް މަސައްކަތް ކުރައްވަމުން ގެންދެވި އެމެރިކާގެ ޔަހޫދީ ނަރުހެއް ކަމުގައިވާ އެލަން ސީގަލް ވިދާޅުވާގޮތުގައި ސަބްރާއާއި ޝަތީލާގައި މި ބޮޑުވެގެންވާ ލާއިންސާނީ ޖަރީމާތަކުގެ ތެރެއިންވެސް ބޮޑުވެގެންވާ ޖަރީމާ ހިނގަމުން ދިޔައިރު އޭނާ ހުންނެވީ ޓްރާންސިޓް ރޭޑިޔޯއަކުން ބީބީސީ އަޑުއައްސަވާށެވެ. އޭނާ ލިޔުއްވާފައިވާ ގޮތުގައި ބީބީސީއިން އެދުވަހު ބޮޑު ޚަބަރެއްގެ ގޮތުގައި އިއްވަމުން ގެންދިޔައީ ކާރު އެކްސިޑެންޓެއްގައި މޮނާކޯގެ ޕްރިންސެސް ގްރޭސް އަވަހާރަވި ހާދިސާގެ ޚަބަރެވެ.\nޞަބްރާއާއި ޝަތީލާގެ ޤަތުލު ޢާއްމުގެ ޚަބަރުތައް ފޮޓޯތަކާއެކު ދުނިޔެއަށް ހާމަވެގެން ދިޔުމުން އިޒްރޭލުގެ އެތައް ހާސް ބަޔަކަށްވެސް ބޮޑު ޝޮކެއް ލިބުނެވެ. އެހެންކަމުން ވެރިރަށް ޓެލް އަވީވްގައި ތިން ލައްކަ މީހުން މުޒާހަރާކޮށް، ބޮޑު ވަޒީރު ބޭގިނާއި އޭނާގެ ސަރުކާރުގެ އިސްތިއުފާއަށް ގޮވާލަން ފެށިއެވެ. ނަތީޖާއަކީ މި ކަމާ މެދުގައި ކޮންމެވެސް ފިޔަވަޅެއް އަޅަން އިޒްރޭލުގެ ކަމާ ބެހޭ ފަރާތްތަކަށް މަޖުބޫރުވުމެވެ. އެހެންކަމުން ސެޕްޓެމްބަރު މަހުގެ ފަހުކޮޅު އިޒްރޭލުގެ ޕާރލަމެންޓް ނެސެޓުން މައްސަލަ ބަލައި ޒިންމާވާން ޖެހޭ ފަރާތްތަކަކީ ކޮބައިތޯ ތަހުގީގުތައް ކުރުމަށްޓަކައި ޚާއްސަ ކޮމިޝަނެއް އެކުލަވާލިއެވެ. މި ކޮމިޝަން އެކުލަވާލެވުނީ ދުނިޔޭގެ ކުރިމަތީގައި ބޭޒާރުވެގެން ދިޔުމުން އެހެން ގޮތެއް ނެތިގެންކަން ސާބިތުވާ އެތައް ސަބަބެއް ވެއެވެ. އެއް ސަބަބަކީ އެ ކޮމިޝަނަށް ދެވުނު ބާރެވެ. ކޮމިޝަންގެ މޭންޑޭޓްގައި ހިމެނުނު ހަމައެކަނި ކަމަކީ ކަންތައް ވެފައިވާ ގޮތް ބެލުމެވެ. ތަންފީޒީ އެއްވެސް ބާރެއް ކޮމިޝަނަށް ދެވިފައެއް ނުވެއެވެ. ދެވަނަ ސަބަބަކީ ކޮމިޝަންގެ މަސައްކަތް ކުރިޔަށް ގެންދިޔައިރު ކޭމްޕުގެ ތެރޭގައި ތިބި މީހުންގެ ތެރެއިން ސަލާމަތްވީ އެއްވެސް މީހަކާ ސުވާލުކޮށްފައި ނުވާ ކަމެވެ.\nކޮންމެއަކަސް ކޮމިޝަންގެ ތަހުގީގަށްފަހު ގަތުލުއާއްމުގައި ދިފާއީ ވަޒީރު އެރިއަލް ޝެރޯން ޒިންމާވާ ކަމަށް ނިންމިއެވެ. އިންސާނީ ތާރީޚު ދެކެފައިވާ އެންމެ ހުތުރު އަދި އެންމެ ނުބައި އެއް ޖަރީމާގެ އިސް އެއް މޭސްތިރި ކަމުގައިވި މީހާގެ އަދަބަކަށް ވީ ދިފާއީ ވަޒީރުކަމުން އިސްތިއުފާދޭން ޖެހުމެވެ. ޖިނާއީ އެއްވެސް ޝަރީއަތެއް އޭނާގެ މައްޗަށް ހިންގިފައެއް ނުވެއެވެ. ހަމައެފަދައިން ދިފާއީ ވަޒީރުކަމުން އިސްތިއުފާ ދިނުމަށްފަހުވެސް ޕޯރޓްފޯލިއޯއެއް ނެތް، އެކަމަކު މުސާރައާއި އިނާޔަތްތައް ބަރާބަރަށް ހިނގާ މިނިސްޓަރެއްގެ ގޮތުގައި އޭނާ އިޒްރޭލުގެ ކެބިނެޓްގައި ހިމެނިވަޑައިގަތެވެ. ތަހުޒީބާއި ތަމައްދުނާއި އިންސާނީ ޙައްޤުތަކުގެ އަހުލުވެރި ހުޅަނގުގެ ޤައުމުތަކުން މި ކަމާ މެދުގައިވެސް އެއްވެސް ފިޔަވަޅެއް އަޅާފައެއް ނުވެއެވެ.\nއިޒްރޭލު ސިފައިން ލުބްނާނުގައި ތިން އަހަރު ވަންދެން ތިއްބެވެ. އެއަށްފަހު އެބައިމީހުން އެ ޤައުމުން ފައިބަން ފެށީ 1985 ވަނަ އަހަރުގެ ޖޫން މަހުގެ ތެރޭގައެވެ. ލުބްނާނުގެ އާއްމުންނާއި އެ ޤައުމުގައި ތިބި ފަލަސްޠީނީ ރެފިޔުޖީންގެ 20000 މީހުން މަރާލުމަށް ފަހުގައެވެ. އޭގެ 90 އިންސައްތައަކީ މަދަނީންނެވެ. ނަމަވެސް ދެކުނު ލުބްނާނުގެ ސަރަހައްދުގައި އެބައިމީހުން ދާއިމީ މަރުކަޒުތަކެއް ޤާއިމު ކުރިއެވެ. އިޒްރޭލު ސަރުކާރުން ބުނިގޮތުގައި މި މަރުކަޒުތައް ޤާއިމުކުރުމުގެ ބޭނުމަކީ އެ ސަރަހައްދު ބޭނުންކޮށްގެން އިޒްރޭލާ ދެކޮޅަށް ހަމަލާދިނުމުގެ ދޮރު ޕީއެލްއޯއާއި އެހެނިހެން ފަލަސްޠީނީ ޖަމާޢަތްތަކުގެ ފިދާއީންގެ ކުރިމަތީގައި ބަންދުކުރުމެވެ.\nއިޒްރޭލު ސިފައިން ލުބްނާނަށް އަރައިގަތުމުގެ ނަތީޖާތައް ގިނަގުނައެވެ. އޭގެ ތެރެއިން އެއް ކަމަކީ ކްރިސްޓިއަން މެރޮނައިޓުންނާއި ފެލެންޖިސްޓުންގެ ނުފޫޒު ޤައުމުގައި ކުޑަވެގެން ދިޔުމެވެ. އެހެނީ ރައްޔިތުންނަށް ސާބިތުވެގެން ދިޔަގޮތުގައި މި މީހުންނަކީ އިޒްރޭލާ ގުޅިގެން ލުބްނާނުގެ މިނިވަންކަމާއި ސިޔާދަތަށް ހުތުރުއަރުވާ ބައެކެވެ. ލުބްނާނުގެ ސަރުކާރު ކުރިއެކޭ އެއްގޮތަށް ބަލިކަށިކަމާއި ބައިބައިވުމުގެ ތެރެއަށް ވެއްޓިފައި އޮތުމާއެކު ޤައުމުގެ ސިޔާސީ ޙާލަތު އޮތީ ވަރަށް ގޯސްފައްތަރެއްގައެވެ. އިޤްތިޞާދީ ގޮތުން ކުރިޔަށްވުރެ ބޮޑު މައްސަލަތަކެއްެގެ ތެރެއަށް ޤައުމު ވެއްޓިގެން ދިޔައެވެ. އިޒްރޭލާއި އެމެރިކާގެ ނުފޫޒު ކުޑަވެ ޤައުމުގެ މައްޗަށް ސީރިޔާގެ ނުފޫޒު އިތުރުވެގެން ދިޔައެވެ. ހަމައެހެންމެ ލުބްނާނުގައި ތިބި ފަލަސްޠީނުގެ ފިދާއީންނާއި އާއްމުން އިޒްރޭލުގެ ލަޝްކަރާ ދެކޮޅަށް ދެއްކި ހިތްވަރުގަދަކަމާއި އަޒުމް ވަރުގަދަކަމުގެ ނަތީޖާއެއްގެ ގޮތުން ފަލަސްޠީނާއި އުރުދުންގައި ތިބި ފަލަސްޠީނީންގެ މެދުގައިވެސް ޤައުމީ ފަޚުރުވެރިކަމާއި އިޒްރޭލުގެ އަނިޔާވެރިކަމާ ކެރިގެން ކުރިމަތިލުމުގެ ރޫޙު ވަރުގަދަ ވެގެންދިޔައެވެ. ފަލަސްޠީނުގެ އިންތިފާޟާގެ އަސްލަކީވެސް މި ދެންނެވި ރޫޙެވެ.


Hurihaa Raeesun Ge Hukum Thakaai Gulhifaivanee Viligili - Vaguthu\nހުރިހާ ރައީސުންގެ ޙުކުމްތަކާއި ގުޅިފައި ވަނީ ގއ.ވިލިނގިލި!\nކުރީގެ ރައީސް އަބްދުﷲ ޔާމީން - ވަގުތު އިމޭޖްސް: އިބްރާހިމް ޝާބިލް\nދިވެހިރާއްޖޭގައި މިހާތަނަށް ދެ ޖުމްހޫރިއްޔަތުގައި ހަ ރައީސަކު ވެރިކަން ކުރެއްވިއިރު އޭގެ ތެރެއިން ފަސް ބޭފުޅަކު މިވަނީ ޝަރުޢީ ޙުކުމެއްގައި ބަންދުގައި ދުވަސްތައް ހޭދަކުރައްވަން ޖެހިފައެވެ. މިއާއި އެކު މިހުރިހާ ބޭފުޅުންނާއި ގއ.ވިލިނގިއްޔާއި ގުޅިފައިވާ ވާހަކައެވެ.\nފުރަތަމަ ރައީސް މުހައްމަދު އަމީން އަވަހާރަކޮށްލަން ސިހުރު ހެދި މައްސަލައިގައި ގއ.ވިލިނގިލީގައި ބޮޑު ތަޙްޤީޤެއް ހިންގިއެވެ. ވިލިނގިލީ ދޮން އަހުމަދުގެ އަލިތަކުރުފާނާއި ދޮންދިޔަގެ އަލިތައްހާނާއި އެ އަތޮޅު ނިލަންދޫ ހަކީމް ދީދީ އާއި ދޮން އަހުމަދު އަނީސް (ރެކިފުތާ) އާއި ދޮންއަހުމަދުގެ އައިސާފާނު، އެ އަތޮޅު އަތޮޅުވެރިޔާ ވީރު އަލިދީދީ އާއި ރައީސް މުހައްމަދު އަމީން އަވަހާރަކޮށްލަން ސިހުރު ހަދައި ޒަހަރު އުފެއްދި ކަމަށް ތުހުމަތު ކުރެވުނު މައްސަލަ ތަޙްޤީޤުކޮށް ހަކީމް ދީދީއަށް މަރުގެ އަދަބު ދިނެވެ. އެ މައްސަލަ ބައްލަވާ ޙުކުމް އިއްވީ ފަނޑިޔާރު މަނިކުފާނު އަބްދުﷲ ޖަލާލުދީނެވެ.\nރަސްކަމަކަށް ފަހު ދެން އައީ ރައީސް އިބްރާހިމް ނާސިރުގެ ވެރިކަމެވެ. ނާސިރުގެ ވެރިކަމުގައި ޝަރީޢަތް ހިންގާނެ ރައީސަކު ނެތުމުން ރައީސެއްގެ ޝަރީޢަތެއް އެވެރިކަމުގައި ކުރިއަކަށް ނުގެންދެއެވެ. ނާސިރުގެ ވެރިކަމަށް ފަހު އައީ ރައީސް މައުމޫން އަބްދުލްޤައްޔޫމްގެ ވެރިކަމެވެ.\nމައުމޫންގެ ވެރިކަމުގައި ނާސިރުގެ މައްޗަށް ޝަރީޢަތް ހިންގާ ނާސިރުގެ ޣައިރު ހާޒިރުގައި ޙުކުމް އިއްވިއެވެ. ވިލިނގިއްޔާ މިމައްސަލަ އާއި ގުޅެނީ މައުމޫނުގެ އާއިލާ ވަނީ ވިލިނގިއްޔާއި ގުޅިފައެވެ. މައުމޫނުގެ މަންމާފުޅަކީ ޚަދީޖާ ދީދީ އެވެ. އެކަމަނާ އަށް ޚަދީޖާ މޫސާ އޭ ވެސް ކިޔައި އުޅެއެވެ. އެހެންކަމުން ނާސިރަށް ޙުކުމް އިއްވުން ގުޅިފައި މިއޮތީ ވިލިނގިއްޔަށް ނިސްބަތްވާ މައުމޫނު އާއިއެވެ.\nމައުމޫނުގެ ވެރިކަމަށް ފަހު ދެން އައީ ރައީސް މުހައްމަދު ނަޝީދުގެ ވެރިކަމެވެ. އަދި އެއަށްފަހު ދެން އައީ ރައީސް ޑރ.މުހައްމަދު ވަހީދުގެ ވެރިކަމެވެ. އެދެވެރިކަމުގައި ވެސް ކުރީގެ ރައީސުންގެ މައްޗަކަށް ޝަރީޢަތެއް ނުހިންގައެވެ.\nދެން އައީ ރައީސް އަބްދުﷲ ޔާމީންގެ ވެރިކަމެވެ. ޔާމީންގެ ވެރިކަމުގައި ކުރީގެ ރައީސް މުހައްމަދު ނަޝީދު ޖަލަށް ލާން ޙުކުމް ކުރިއެވެ. ނަޝީދުގެ މައްޗަށް ޙުކުމް އިއްވި ބެންޗްގައި އިސްކޮށް އިންނެވީ ވިލިނގިލީ ބޭފުޅެއް ކަމަށްވާ ސުޖާއު އުސްމާނެވެ.\nޔާމީންގެ ވެރިކަމުގައި އެމަނިކުފާނުގެ ބޭބެ ރައީސް މައުމޫން އަބްދުލްޤައްޔޫމްގެ މައްޗަށް ޙުކުމް އިއްވީ ވެސް ވިލިނގިލީ ގާޞީ އެކެވެ. އެއީ ގާޟީ ހަސަން ނަޖީބު އެވެ.\nޔާމީންގެ ވެރިކަން ނިމި އިބްރާހިމް މުހައްމަދު ޞާލިހްގެ ވެރިކަމުގައި ޔާމީންގެ މައްޗަށް މިއަދު ޙުކުމް ކުރެވިގެން ދިޔައިރު ޔާމީންގެ މައްޗަށް ޙުކުމް އިއްވި ގާޟީ އަލީ ރަޝީދަކީ ވެސް ވިލިނގިލީ ބޭފުޅެކެވެ.\nދިރާސާތައް އިތުރަށް ކޮށްފިނަމަ އަދި މިފަދަ ކިތަންމެ އިއްތިފާގެއް ވެސް ފެންނަން ހުރުން ގާތެވެ.\nނޮވެމްބަރު 28, 2019 22:17\nމައުމޫނަށް ހުކުމް ކުރީ ވިލިނގިލީ ހަސަންނަޖީބް\nނޮވެމްބަރު 28, 2019 22:47\nޔާަމީންގެ ލޯޔަރު ާާާާާާާާާާާާާާާާާާާާާާާާާާާާާާާާާާާާާާާާާާާާާ ޢަލީ ޝާަހް\nނޮވެމްބަރު 28, 2019 23:17\nކޮން ފެނެބައްޑާ އުދުހެނެ ބައްތެއްޔާއެކޭ ކިޔާކަށް. ހުސް ރޯނު އެދުރުން ތިބޭ ތަނެއް ތީ\nނޮވެމްބަރު 29, 2019 01:48\nތިޔަ ގއ. ވިލިނގިއްޔަކީ ވަރައްދޫނުބައި ނުޅަފާ މީހުން ވަރައްގިނަރަށެކެވެ..އޭގެތެރޭން ގިނަމީހުނަކީ މަޑުމައިތިރި އެކަމަކު ހަސީލަތް ނުބައި ނުލަފާ ބައެކެވެ..މިއީ ތާރީހުން ވެސް ފެންނާ އަިމިހާރުވެސް ފެންނާންއޮތް ކަމެކެވެ..\nނޮވެމްބަރު 30, 2019 19:08\nމިކޮމެންޓް ކޮއްފައިވާ ފަރާތަކީ ވަރަށް ޒާތީ ހަސަދަވެރި ފަރާތެއްކަން ޔަގީން.. އާއްމުކޮށް ވިލިގިޔަށް ހަސަދަވެރިވެ އުޅެނީ ކޮލަމާފުށީ މީހުން.. ސަމާނުންސުރެ ވެރިކަމުގެ ދަހިވެތިކަމުގަ އެމީހުން ވިލިގީލެ އަގުވައްޓާލުމަށް މަސައްކަތްކުރޭ.. ހަގީގަތުގަ ވިލިގިލީ މީހުންނަކީ ހިތްހެޔޮ މެހެމާނުންނަށް ކަމޭހިތާ ބައެއް.. ތިޔަ ކޮންމެ ބޭފުޅަކުވެސް ތަޖުރިބާ ކޮއްލާ އަމިއްލަޔަން..\nނޮވެމްބަރު 29, 2019 01:58\nތި ވާނީ ނިހާނުގެ ރޭވުމަކަށް.\nނޮވެމްބަރު 29, 2019 08:07\nމީކީ އިްތިފާގެއްނޫނެވެ ވިލިގިލީ މޫހުންނަކީ އަބަދުވެސް ވަރަށް ޝަރުއީ ދާއިރާތަކަށް ލޯބިކުރައްވާ ބައެކެވެ އެހެންކަމުން ރާއްޖޭގެ %80 ގާޒީންނަކީ ދެކުނުގެ މީހުނެވެ. ވެރިކަމަކީ ރާއްޖެއިން ދެކުނުގެ މީހުން އަބަދުވެސް ދެކޭ ހުވަފެނެކެވެ. އެހެންވެ ކޮންމެ މީހަކުވެސް ބަލާނެ ކޮންމެވެސް މަގާމަކުންނަމަވެސް ވެރިމީހާއަށްވާން. ހިތާމަޔަކީ ކޮންމެ3ގާޒީއަކުން2ނަރަކައިގައި އަނދާނެކަމެވެ.\nނޮވެމްބަރު 29, 2019 08:12\nރައީސް ވަހީދު ވެސް އެއްގޮތަކުން އެއަތޮޅަށް ނިސްބަތްވޭ. މަންމާ ފުޅަކީ އެއަތޮޅު ބޭފުޅެއް. ރައީސް ނަޝީދު އަށް މެދުވެރިވި ކަންތައް އެގޮތަށް މެދުވެރިވީ ވަހީދު ގެ ވާގިވެރި ކަމާއި އެކު ކަން ގިނަބަޔަކު ގަބޫލް ކުރޭ. ހަކީމް ދީދީ ގެ ކާފަ ދަރިއެއް ގާޒީ ޑީޑީ އަކީ.\nނޮވެމްބަރު 29, 2019 08:28\nތިޔަ ރަށު މީހުން ޤާޟީކަމަށް ނުގެންނަން ވެއްޖެއްނު.. މުޅި ޝަރުއީ ނިޒާމު ހައިޖެކްކޮށްފަ.. ރަނގަޅު ހުކުމެއް ކުރަނީއެއް ނޫން\nނޮވެމްބަރު 29, 2019 08:37\nއެއްގޮތަކުން ބުނަންޏާ ވިލިނގިލި މީހުންނަކީ ކިޔަވައިގެން ހުރި ބައެއްކަން ތި ހަބަރުން އެނގެނީ. އެކަމަކު ވެސް މިހާތަނަށް ފެނުނު އެންމެ މީހުން ނުބައި އަދި ދޫވިހަ ބައެއް އުޅޭ ރަށެއް. ޔާﷲ އަޅަމެން މި ނުބައި މީހުންގެ ކިޔަބައިން ސަލާމަތްކުރައްވާ، އެބައި މީހުންނަށް ހެޔޮ ވިސްނުން ދެއްވާށި. ޢާމީން🙏\nނޮވެމްބަރު 29, 2019 08:57\nތި ވާނީ އަދުރޭގެ ރޭވުމަކަށް.\nނޮވެމްބަރު 29, 2019 09:55\nނާސިރު، ނަޝީދު، މައުމޫން، ޔާމީން\nގުނާ ގުނާ ވެސް ފަހެއް ހަމައެއް ނުވި!\nނޮވެމްބަރު 30, 2019 08:36\nނުވަާނެއެއްނު، އަމީން ދީދީ ނުލާ ލިސްޓް ހެދިޔަސް4ދޯހަމަވާނީ. މި އާޓިކަލް އެއްކޮށް ނުކިޔާ މޮޅެތިކޮމެންޓް ލިޔުނަސް ނުވާނެ ބުރޯ. ހަސަނުއަށް މާބޮޑަށް އެނގެނީ ދޯ! ރޯނުއެދުރު، ޔަގީނޭ މީއެއްކަލަ ގިފިލިބަލާ ކެނެރީ ބާގީ ގުއިނަޝީދަށް އަތްޖަހާގުރޫޕް ސޮރެއްދޯ؟ ހަސަނާ!\nނޮވެމްބަރު 29, 2019 10:14\n"މައުމޫނުގެ ވެރިކަމަށް ފަހު ދެން އައީ ރައީސް މުހައްމަދު ނަޝީދުގެ ވެރިކަމެވެ. އަދި އެއަށްފަހު ދެން އައީ ރައީސް ޑރ.މުހައްމަދު ވަހީދުގެ ވެރިކަމެވެ."\nރައީސް ކަން ކޮށްފަ ވާނަމަ ކުރިއަށް ރައީސް ލުމަކީ ކުރަން ޖެހޭ ކަމެއް. ވަގުތު ނޫހަކީ ޒާތީ ވެފަ ވާ ނޫހެއް.\nނޮވެމްބަރު 29, 2019 21:26\nއޮޅުވާނުލާ، ނަސީދުގެ މައްސަލައަކީ 2012 ފެށި ސަރީއަތެއް ރ.ޔާމިނާ ހަވާލު ވިއިރު މައްސަލަ އޮތީ ސްޕްރީމް ކޯޓުގަ. 2013 އިންތިހާބުގަ ރ.ނަސީދައް ކުރިމަތި ލެވުނީ ސްޕްރީމް ކޯޓުން މައްސަލަ ލަސްކުރަން ނިންމީމަ. 2013 ރިޔާސީ އިންތިހާބުން ބަލިވީމަ3ފަހަރު ނަސީދު ވަނީ މައްސަލަ އަވަސްކޮއްދޭން ބާރު އަޅާދިނުމައް ރ.ޔާމިނައް ދަންނަވާފަ. ބޭނުންނުވަިޔަސް ހަގީގަތް އޮޅުވާނުލެވޭނެ!\nނޮވެމްބަރު 30, 2019 16:52\nމިއީ ވަރަށް ދެރަވަރުކޮށް ޒާތީގޮތުން ލިޔެފައިން ލިޔުމެއް. މިއަށްވެސް ކިޔަނީ ނޫސްވެރިކަމޯލަ!\nތިޔަ ހުރިހާ ކަމެއް ވިލިނގިއްޔާ ގުޅުވާލިގޮތަށް ރާއްޖޭގެ ހުރިހާ ރަށަކާވެސް ގުޅުވާލެވިދާނެ.\nދުނިޔޭގެ ހުރިހާ ހިސާބެއްގައިވެސް ރަނގަޅު މީހުންނާ ގޯސް މީހުން އުޅޭނެ. ހަމަ އެގޮތަށް ވިލިނގިލީގައިވެސް އުޅޭނެ.\nއަޅުގަނޑު ދަންނަ ވިލިނގިލީ ހުރިހާ މީހުންވެސް ރަނގަޅު އަދި ހިތްހެޔޮ!\nޑިސެމްބަރު 1, 2019 14:08\nދިވެހިރާއްޖޭގަ ފަސް އަހަރު ވެރިކަން ކުރި ފަސް ވަނަ ރައީސް ފަސް އަހަރަށް ޖަލު ހުކުމް އިއްވާ ފަސް މިލިއަން ޑޮލަރުން ޖޫރިމަނާ ކުރީ. މިއީ ވެސް އިއްތިފާގެއް ހެހެހެހެ\nޑިސެމްބަރު 1, 2019 16:49\nތިޔަބުނާ ދިގުރާސްތާ 30 އަހަރުގެ މަސްސަލަތައް ނުބެލީ ހަމަ އޭނާ ހިނގިރޮގުން ހިގަންވެގެން އެހެންޏާ 98 އާގްބޯޓް މިގައުމުގައޮއް ކޮބާތޯ އެއެއްޝެހިތައް ހުދުކާފޫރައްވީތޯ އެންމެ ފުރަތަމަ ހިތުހުރިބަޔަކައް ފަޅުރައްތައްބެހީ ތިޔަބުނާ ކޮރޮރާސްތާ3އަހަރު ކޮބާ އެމަސްއަލަތައް\nޑިސެމްބަރު 2, 2019 10:53\nމިއީ ބޮޑު ހުވަދޫ، އިލްމާއި ހުނަރު ރިވެތި އަޚްލާޤު ހުންނާނެ. އަދި ޤައުމަށް ގައްދާރުވާ މީހުން ހަަމަ މަގަށް ގެނައުމާއި އިންސާފު ޤާއިމުކޮށްދިނުމާއި، ބޭނުންހާ ގޮތަކަށް މި ޤައުމުގެ ރައްޔިތުންނަށް އަނިޔާކޮށް އެކަމުގެ ފުރުޞަތު ދިނުމަށް ޖާގަ ނުދިނުމަށް ލިބިފައި ހުރި ހުރިހާ ޢިލްމެއްގެ ބޭނުން ހިފުމުގައި ލާމަސީލު ބައެއް ހުވަދޫ މީހުންނަކީ، މި ބޮޑު ހުވަދޫ ދަރިންގެ ކިބައިގާ އެ އިލްމާއި އެ ހުނަރު ހުންނާނެ. ވަރަށް ސަލާމް. މިކަންކަމާއި ބަޔަކު ހަސަދަވެރި ވިޔަސް ފަރުވާލެއް ނެތް ގއ އާއި ގދ ގެ ކޮންމެ ރަށައްގެ އާއިލާތައް ހުންނާނީ ގުޅި ލާމެހިފައި. އެއީ އެއްބައެއް. ބޮޑު ހުވަދޫގެ އެއްބައިވަންތަކަން އިތުރަށް ވަރުގަަދަކޮށް އެހެންމީހުން ޖަހާ ބެރަށް ބަޑި ނުލައްވާ އުޅެމާ ބަހީ.


Covid Bali Meehunah Faruvaa Kuran Beynun Nuvaa Kamah Doctor Aku Buni Massala Eh! - Vaguthu\nށ. ކަނޑިތީމު-- ފޮޓޯ: މީސްމީޑިއާ\nށ. ކަނޑިތީމުގައި ކޮވިޑް-19 ޖެހިފައިވާ ބަލި މީހުންނަށް ފަރުވާ ކުރަން ބޭނުން ނުވާ ކަމަށް ބުނެ އެރަށު ސިއްހީ މަރުކަޒުގައި މަސައްކަތް ކުރާ ޑޮކްޓަރަކު ޑިއުޓީ އަށް ނުނިކުންނަ މައްސަލައެއް ފެންމަތިވެއްޖެއެވެ.\nކަނޑިތީމު ސިއްހީ މަރުކަޒުގެ މެނޭޖަރު މުހައްމަދު ފަހުމީ "ވަގުތު" އަށް ވިދާޅުވީ، ސިއްހީ މަރުކަޒުގައި މަސައްކަތް ކުރަމުން އަންނަނީ ދެ ޑޮކްޓަރުން ކަމަށާއި އެ ދެ ޑޮކްޓަރުން ވެސް މިވަގުތު ތިބީ ސަލާމުގައި ކަމަށެވެ.\nކޮވިޑް ބަލި މީހުންނަށް ފަރުވާ ނުދިނުމަށް ބުނެ ޑޮކްޓަރުން ސަލާމުގައި ތިބީތޯ ކުރި ސުވާލުގެ ޖަބާނުގައި ފަހުމީ ވިދާޅުވީ، އެތަނުން އެއް ޑޮކްޓަރަކު ސަލާމުގައި ހުރީ ބަލީގެ އަލާމާތްތައް ފެނިގެން ކަމަށާއި އެނެއް ޑޮކްޓަރުގެ އެކި ކަހަލަ ޝަކުވާތައް ހުރެގެން ސަލާމުގައި ހުރީ ކަމަށް ފަހުމީ ވިދާޅުވިއެވެ.\nފަހުމީ ވިދާޅުވީ، އެ ޑޮކްޓަރު ކުރާ ޝަކުވާތަކުގެ ތެރޭގައި ޕީޕީއީ ލައިގެން މަސައްކަތް ކުރަން ބޭނުން ނުވާ ކަމަށް ބުނެފައިވާ ކަމަށެވެ. އެހެންކަމުން ބަލި މީހުންނަށް މިވަގުތު ފަރުވާ ދެވޭނެ ޑޮކްޓަރަކު އެރަށުގައި ނެތެވެ.\nރައްޔިތުންގެ ފަރާތުން އެކަހަލަ ޝަކުވާތައް އައިސްފައިވާތީ، ޑޮކްޓަރާއި ވާހަކަ ދައްކާފައިވާ ކަމަށް ފަހުމީ ވިދާޅުވިއެވެ.\n"އެ ޑޮކްޓަރުގެ ޝަކުވާތައް އެބަހުރި. ޕީޕީއީ ލާށާއި ކޭސްތަކުގައި އެޓެންޑްވުމުގައި" ފަހުމީ ވިދާޅުވިއެވެ.\nފަހުމީ ވިދާޅުވީ، ޑޮކްޓަރުން ސަލާމުގައި ތިބުމާއި ގުޅިގެން މިވަގުތު 18 މީހަކު ކަރަންޓީނު ނިމި، ދޫކުރެވިފައި ނުވާ ކަމަށެވެ. އެހެންކަމުން އެކަމަށް ހައްލެއް ހޯދުމުގެ މަސައްކަތް ކުރަމުން އަންނަ ކަމަށެވެ.\n"މިފަދަ ޝަކުވާތައް ހުރުމާއި ގުޅިގެން އަތޮޅު ހޮސްޕިޓަލާއި ގުޅިގެން މިވަގުތު އަންނަނީ ޑޮކްޓަރު ބަދަލު ކުރުމުގެ މަސައްކަތް ކުރަމުން"\nފަހުމީ ވިދާޅުވީ، މިފަދަ ހައްސާސް ދަނޑިވަޅެއްގައި އެފަދަ ކަމެއް ދިމާވެދާނެ ކަމަށާއި އެހެން ނަމަވެސް ރައްޔިތުން އެކަމާއި ކަންބޮޑުވާކަށް ނުޖެހޭނެ ކަމަށެވެ. އެއީ އެކަމުގައި ކުރެވެން ހުރި މަސައްކަތެއް މިވަގުތު ކުރަމުން އަންނާތީ ކަމަށް އޭނާ ވިދާޅުވިއެވެ.\nކަނޑިތީމުގައި މިވަގުތު ކޮވިޑް ޖެހިފައި 48 އެބަތިއްބެެވެ. އަދި އެރަށުގައި ބަލި ކޮންޓްރޯލް ކުރުމަށް ރަށުގެ ރައްޔިތުންގެ ފަރާތުންނާއި ނަރުހުންގެ ފަރާތުން ލިބެމުން އަންނަ މަސައްކަތް ފަހުމީ ވަނީ ފާހަގަ ކޮށްފައެވެ.\nޖޫން 5, 2021 17:38\nވަގުތުން ޑީޕޯޓްކޮއް ފޮނުވާލާ.\nޖޫން 5, 2021 17:51\nޖޫން 5, 2021 18:23\nއަދިވެސް ރާއްޖެތެރޭގަ ޑޮކްޓަރުންނަށް ގައިޑްލައިންއާއެއްގޮަތަށް ފަރުވާކުރާކަށް ނޭނގެދޯ އަނެއްކާ ގައިޑްލައިންއެއް އޮވޭތަ\nޖޫން 5, 2021 18:11\nކޮން ބަދަލެއް ޑިޕޯޓް\nޖޫން 5, 2021 18:24\nޢަދިވެސް ފަހުމީ އެދަނީ ރައްޔިތުންނަށް އޮޅުވާލަމުން. ކީއްވެތޯ ހަގީގަތް ހާމަކުރަން ނުކެރިގެން ތިއުޅެނީ؟ކީއްވެތޯ ޑޮކްޓަރުން ދެކޮޅުހެދިވާހަކަ ބުނަންނުކެރިގެން ތިއުޅެނީ؟ ތިމާގެ ނާގާބިލުކަން ގަބޫލުކޮށް ތިޔަކަމުން ދުރަށް ވަޑައިގަންނަވާ!\nޖޫން 5, 2021 18:53\nފަހުމީމެން ތިކަން ހަލްލު ކުރަން އެއްވެސް މަސައްކަތެއް ނުކުރޭ. ޢޭނަގެ އޮްންނާނީ ފޮނި އަނގަ. ޙަރާން ކުރެވޭކަމެއް\nޖޫން 5, 2021 19:04\nޑީޕޯޓް ކޮއްލަން ވީ ހަމަ\nޖޫން 5, 2021 19:36\nރައްޔިތުން ކަންބޮޑު ނުވެ ކޮރަފާ ނަސީމުތޯ ކަންބޮޑުވަނީ ؟ ދައްކާ މޮޅެތި ވާހަކަ މިހާރު ރަށުގައި ރައްޔިތުންނަށް ބޭސްފަރުވާ ކުރެވޭނެ ގޮތެއްްނެތް އެކަމަކު ކަންބޮޑު ވާކަށް ނުޖެހެޔޯ!\nޖޫން 5, 2021 19:41\nރައްޔިތުމީހާއަށް ހުރިހާ ދެރައެއް މި ލިބެނީ ރައްޔިތުން ކަންބޮޑުވާކަށް ނުޖެހޭނޭ ފަހުމީ ވިދާޅުވިޔަސް، ރައްޔިތުން ވަރަށް ކަންބޮޑުވާންޖެހޭ ކަމެއްތީ، ރައްޔިތުން ބަލިވީމަ ބަލާލާނެ ޑޮކްޓަރަކު ނެތުމަކީ، ފަހުމީ ކީކޭ ކިޔަންތޯ ތިޔައުޅުއްވަނީ.\nޖޫން 5, 2021 20:44\nޕީޕީއީ ލައިގެން އުޅެން އުނދަގުލިއްޔާ ނުލާ އުޅޭށޭ ބުނޭ! އެގޮތައްވެސް ނުރުހެންޏާ ޑރ. ކަމުގެ ފާސް އަތުލާ. ކޮން ފުއްޕުމެއް ފުއްޕޭނީ\nޖޫން 5, 2021 20:48\nރައްޔިތުން ކަންބޮޑުވާން ޖެހޭނީ ކިހާވަރެއްވީމަތޯ؟ ތިކަހަލަ ކިތަށްކަންތައް ތިތާހިނގައިފިތޯ؟ އެހައްދުވަހު ނޫންތޯ މީހެއްގެ ގަޔަށްއަޅަންނެގި ލޭފޮދުވެސް އެޅޭނެ ގޮތެއް ނެތިގެން އުކާލީ! ފަހުމީ ތިތަނާ ހަވާލުވިފަހުން ތިތަނަށް ލިބުނު އެއްމެ ކުރިއެރުމެއްވެސް އަޅެބުނެބަލަ؟ މިވީ2އަހަރު ތެރޭ ގަޑިޔަށް އޮފީހަށް ދެވުނީ ކިތައް ދުވަހުކަންވެސް ކެރެންޏާ ހާމަ ކޮށްލަބަލަ!\nޖޫން 5, 2021 21:02\nކިހާ ފެންވަރެއްގެ ބައެއްތޯތީ އަނެއްކާ\nޖޫން 5, 2021 21:18\nކޮން ބަދަލެއް...!!! ބޭރުމީހެއްވިއްޔާ ޑީޕޯޓް ކޮށްލާ. ދިވެއްސެއް ވިއްޔާ ހުއްދަ ކެންސަލް ކޮށްލާ.\nޖޫން 5, 2021 21:39\nIndia vehjjaa OK vaane.\nފަހުމީ މަސައްކަތަށް ގާބިލް ނޫނީ. ބޮޑަށް ހީވަނީ ތި ސިއްހީ މަރިކަޒުގެ މީހުން ވެސް ބޭނުން ވަނީ ތި ގޮއި ހެން.\nޖޫން 6, 2021 00:17\nރައްޔިތުންކަންބޮޑުވާނެދޯ ރައްޔިތުންގެ ޓެކްސްފައިސާއިން މުސާރަނަގައިގެން ޚިދުމަތްނުކުރާނަމަ ރައްޔިތުންގެ ނުޖެހޭއެފަދަޑޮކްޓަރެއް ރަށުގަބަހައްޓާކަށް ވަރަށްސާފު ވަގުތުންފޮނުވާލަންވީ\nޖޫން 6, 2021 01:14\nރައްޔިތުން ހަނާވިޔަސް ފަހުމީ ބުނާގޮތުން ހާސްވާކަށް ނުޖެހޭ. ޢެއީ އެބޭފުޅާއަށް ބަރާބަރަށް މުސާރަ ލިބޭ ރައްުޔިތުން ގޭގަ ޢަނގަޔާ އަތާ ދިމާނުވެ ކޮންމެވެސް ތާކުން ޑޮކްޓަރެއް އަންނަންދެން ގޭގަ އަޖައިބު ވެދާނެ ބަޔަކު މީހުން. ޑޮކުޓަރުވެސް ފަހުމީވެސް ތިޔަތަނުން ފޮނުވާލަންވީ ކަމުދާ އެކަކުވެސް ނެތް. ޢެކަކުވެސް އެމީހެއްގެ ޒިންމާ އަދާކުރާކަށް ބޭނުމެއް ނުވާކަމަށް މިފެންނަނީ.\nޖޫން 6, 2021 08:08\nބަދަލުކުރަންވީ ހަމައެކަނި ޑޮކްޓަރެއްނޫން ތިޔަތަނުގެ ބޮޑު2ވެރިން ވެސް ބަދަލުކުރަން ޖެހޭ


vnews - 14 faharah Jalahli Noosveriyaa Nasheedh ge aguvazan nukuree keehve!?\nރައީސް ނަޝީދު: ރިއެޑިޓަރ: އާމިނަތު އަމީނާ\nސަރުކާރާ ދެކޮޅު ހިޔާލުތައް ލިޔެ، ޚިޔާލުތަފާތުވެގެން 14 ފަހަރަށް ދައުވާކޮށް ޖަލަށްލި، އަދި ރާއްޖޭގައި ނޫސްވެރިކަމުގެ ދާއިރާއިން ބައިނަލްއަގްވާމީ އެވޯޑް ހާސިލްކުރި ފުރަތަމަ ނޫސްވެރިއަކީ ކުރީގެ ރައީސް މުހައްމަދު ނަޝީދު އެވެ. (އަރުޝީފް) އިން ފެނެ އެވެ.\nރާއްޖޭގެ ނޫސްވެރިކަމަށް 75 އަހަރު ފުރުމުގެ އަލިމަސްޔޫބީލް ފާހަގަކުރުމުގެ ހަފްލާ އާއި، ނޫސްވެރިކަމުގެ އިނާމު ދިނުމުގެ ރަސްމިއްޔާތު ރޭ ވަނީ ބާއްވާފަ އެވެ. އަދި މި ރަސްމިއްޔާތުގައި ވަނީ ނޫސްވެރިކަން ކުރިއަރުވައި ދެމެހެއްޓުމުގެ އަގު ވަޒަންކޮށް، ނޫސްވެރިކަމުގެ ތަޖުރިބާކާރު އަދި ޚިދުމަތްތެރި އަށް ބޭފުޅެއްގެ އަގުވަޒަން ކުރައްވާފަ އެވެ. އެބޭފުޅުންގެ ތެރޭގައި ކުރީގެ ރައީސް މައުމޫން އަބުދުލްގައްޔޫމްވެސް ހިމެނިވަޑައިގަންނަވަ އެވެ.\nނަމަވެސް މިބޭފުޅުންގެ ތެރޭގައި ކުރީގެ ރައީސް އަދި ކުރީގެ ނޫސްވެރިޔާ ރައީސް ނަޝީދުގެ ނަން ހިމަނާފައި ނުވާތީ ގިނަބައެއްގެ ފާޑުކިޔުން ވަނީ އެކަމަށް އަމާޒުވެފަ އެވެ. މިމައްސަލާގައި ގިނަ ބައެއްގެ އުދާސްތައް ސޯޝަލް މީޑިއާގައި ބަންޑުންކޮށްލުމާ ގުޅިގެން ރައީސް ނަޝީދު ވެސް މިއަދު ވަނީ މިކަމާ ގުޅުންހުރި ޓްވީޓެއް ކޮށްފަ އެވެ.\nރައީސް ނަޝީދު ކުރެއްވި ޓްވީޓްގައި ވިދާޅުވީ ރައީސް މައުމޫނަށް އެ ޝަރަފު ލިބުމުން މަރުހަބާ ދަންނަވާ ކަމަށެވެ. އެމަނިކުފާނު ވިދާޅުވީ ނޫސްވެރިކަމުގެ މަސައްކަތުގެ ތެރޭގައި ސަރުކާރަށް ފާޑުކިޔާ، ޚިޔާލު ތަފާތުވެގެން 14 ފަހަރަށް ވުރެ ގިނަ ފަހަރު ޖަލަށް ލައި އެމަނިކުފާނަށް އަދަބުތައް ދީފައިވާ ކަމަށެވެ. އަދި ނޫސްވެރިކަމުގެ ޝަރަފުވެރި އިނާމް ރައީސް މަައުމޫންއަށް ލިބުނީތީ މަރުހަބާ ދަންނަވާ ކަމަށެވެ.\nރައީސް ނަޝީދު ނޫސްވެރިކަމުގެ ދާއިރާގައި ކުރައްވާފައިވާ މަސައްކަތްތަކުގެ އަގުވަޒަންކުރައްވާފައި ނުވާއިރު، ރޭގެ ރަަސްމިއްޔާތުގައި ބައިވެރިވެވަޑައިގަތުމަށް ރައީސް ނަޝީދަށް ދައުވަތު ވެސް ދެއްވާފައެއް ނުވެ އެވެ.\nރައީސް ނަޝީދަކީ ނޫސްވެރިއެއްގެ އިތުރަށް ނޫސްވެރިކަމާ ގުޅުން ހުރި ގިނަ މަސައްކަތްޕުޅުތަކެއް ކުރައްވައި، އަދި ރާއްޖޭގެ ތާރީޚާއި ގުޅޭ މުހިއްމު ފޮތްތައްވެސް ލިޔުއްވާފައިވާ ދާއިރާގެ ޚިދުމަތްތެރި އެކެވެ. އެގޮތުން 90ގެ އަހަރުތަކުގެ ތެރޭގައި ނެރުނު ނޫސް "ސަންގު" ވުޖޫދުކޮށް އެއަށް ލިއުއްވި އެވެ. އަދި ސަންގު ހުއްޓާލަން އެންގުމާއި ގުޅިގެން އޭގެ ފަހުން "މިނިވަން" ނަމުގައި ނޫހެއް އުފެއްދެވި އެވެ. އެ ނޫސް ހުއްޓަވާލެއްވީ 2008ގައި ރައީސުލްޖުމްހޫރިއްޔާގެ މަގާމަށް އިންތިޚާބުވުމާ ގުޅިގެންނެެވެ.\nމީގެ އިތުރަށް ރައީސް ނަޝީދަކީ ބައިނަލްއަގްވާމީ ފެންވަރުގެ އެވޯޑެއް ރާއްޖެއިން ހާސިލްކުރި ފުރަތަމަ ނޫސްވެރިޔާވެސްމެ އެވެ. އެގޮތުން މުޅިދުނިޔެއިން ހޮވާލެވޭ ނޫސްވެރިންނަށް، ހިއުމަން ރައިޓްސް ވޮޗުން ދޭ، ހެމިލްޓަން އެވޯޑްވެސް އެމަނިކުފާނު ވަނީ ހާސިލްކުރައްވާފަ އެވެ.\nނޫސްވެރިކަމުގެ 75 އަހަރުގެ ތެރޭގައި ނޫސްވެރިކަމަށް ހިދުމަތްކުރެއްވި ބޭފުޅުންގެ ހިދުމަތް ފާހަގަކޮށް، ތަފާތު ތިން ދާއިރާއަކުން ހިދުމަތުގެ ގަލަން ލިބިލެއްވި ބޭފުޅުން ކަނޑައެޅީ މޯލްޑިވްސް މީޑިއާ ކައުންސިލްގެ މެންބަރުންގެ ތެރެއިން އެކުލަވާލި ކޮމިޓީއަކުންނެވެ. މި ކޮމިޓީއަށް ރައީސް ނަޝީދުގެ ނަންވެސް ހުށަހެޅުނު ކަމަށް މައުލޫމާތު ލިބެއެވެ. ނަމަވެސް އެބޭފުޅުންގެ ތެރޭގައި އެމަނިކުފާނުގެ ނަން ހިމެނިވަޑައިނުގަތީ ކީއްވެތޯ ނަޝީދު ނޫސްވެރިކަމުގެ ދާއިރާގައި ކުރެއްވި ހިދުމަތްތަކުގެ އަގުވަޒަންކޮށްފައި ނުވާ މައްސަލާގައި ރާއްޖޭގެ ތަޖުރިބާކާރު ނޫސްވެރިންނާއި ޒުވާން ނޫސްވެރިންގެ ފާޑުކިޔުންތައް ވެސް ވަނީ އަމާޒުވެފަ އެވެ.\nމިކަމާއި ގުޅިގެން، ވީނިއުސް އިން ދެންނެވި ސުވާލަކަށް ޖަވާބު ދެއްވަމުން މޯލްޑިވުސް މީޑިއާ ކައުންސިލްގެ މެންބަރަކު ނަން ނުޖެހުމަށް ޝަރުތުކޮށް ވިދާޅުވީ ނަޝީދަކީ ނޫސްވެރިކަމުގެ މިނިވަންކަމަށް ވަކާލާތުކުރެއްވި ބޭފުޅެއް ކަމަށް ގަބޫލުކުރައްވާ ކަމަށެވެ. އެހެންނަމަވެސް އަލިމަސް ގަލަމާއިި، ރަންގަލަމަކީ ނޫސްވެރިކަން ކެރިއަރ އެއްގެ ގޮތެއްގައި ދިގުމުއްދަތެއްގައި ކުރެއްވި ބޭފުޅުންގެ ތެރެއިން ފާހަގަކޮށްލެވޭ ފަރާތްތަކަށް ދީފައިވާ ޝަރަފެކެވެ. އަދި "އަލިމަސް ޝަރަފުގެ ގަލަމަކީ" ނޫސްވެރިކަމަށް 50 އަހަރު އަހަރު ފުރުމުގެ މުނާސަބަތުުގައި ރަންގަލަން ލިބިވަޑައިގެންނެވި ބޭފުޅުންނާއި، އަދި ނޫސްވެރިކަމުގެ ޝަރަފުވެރިިިކަމުގެ އިނާމް ހާސިލްކުރެއްވި ބޭފުޅުންގެ ތެރެއިން ދިގުމުއްދަތުގައި އެ ދާއިރާއިން ޚިދުމަތްކުރެއްވި ބޭފުޅުންނަށް ދެވުނު ޝަރަފެއް ކަމަށްވެސް، ނަން ހާމަކުރަން ނޭދޭ އެކައުންސިލްގެ މެންބަރަކު ވަނީ ވިދާޅުވެފަ އެވެ.


SunOnline: UN ge aamu majilihuge badhaluvumugai Aung San Suu Kyi baiverive vadainugannavaane\nމިޔަންމާގެ ލީޑަރު އަންގް ސަން ސޫޗީ ވަނީ މިދިޔަ އަހަރުގެ އދގެ އާއްމު މަޖިލީހުގެ ބައްދަލުވުމުގައި ތަގުރީރު ކުރައްވާފަ -- ފޮޓޯ: ރޮއިޓާސް\nއދގެ އާއްމު މަޖިލީހުގެ ބައްދަލުވުމުގައި އަންގް ސަން ސޫޗީ ބައިވެރިވެ ވަޑައިނުގަންނަވާނެ\nނޭޕީޑޯ (ސެޕްޓެމްބަރު 13): އަންނަ ހަފްތާގައި ބާއްވާ އދގެ އާއްމު މަޖިލީހުގެ ބައްދަލުވުމުގައި މިޔަންމާގެ ލީޑަރު އަންގް ސަން ސޫޗީ ބައިވެރިވެ ވަޑައިނުގަންނަވާނެ ކަމަށް އެގައުމުން ބުނެފި އެވެ.\nސޫޗީގެ ތަރުޖަމާނު ޒޯ ޓޭ ވިދާޅުވި ގޮތުގައި މިދިޔަ އަހަރުގެ އާއްމު މަޖިލީހުގެ ބައްދަލުވުމުގައި ތަގުރީރު ކުރެއްވި ސޫޗީ މިއަހަރުގެ ބައްދަލުވުމުގައި ބައިވެރިވެ ވަޑައިނުގަންނަވާނެ އެވެ. އެކަމާ ބެހޭ ގޮތުން އޭނާ އިތުރު ތަފްސީލެއް ނުދެއްވައެވެ.\nމިޔަންމާ ސަރުކާރުން އެފަދައިން ބުނެފައި ވަނީ އެގައުމުގެ އަސްކަރިއްޔާއިން މުސްލިމުން ދިރިއުޅޭ ރަޚީން ސްޓޭޓުގައި ކުރިއަށްގެންދާ އަނިޔާވެރި އޮޕަރޭޝަނަކީ ނަސްލެއް ނައްތާލަން މަސައްކަތް ކުރުން ކަމަށް އދގެ އިންސާނީ ހައްގުތަކާ ބެހޭ ކޮމިޝަނުން ބުނި ފަހުންނެވެ.\nނަމަވެސް މިޔަންމާއިން އދށް ކަނޑައަޅާފައި ހުންނަ މަންދޫބު ވަނީ ރަޚީން ސްޓޭޓުގައި ކުރިއަށްދާ ހަމަނުޖެހުންތަކުގެ ފަހަތުގައި ވަނީ ރޮހިންޔާ ހަނގުރާމަވެރިންތަކެއް ކަމަށާއި، އެގައުމުން އެފަދަ ހަމަނުޖެހުންތަކަށް ފުރުސަތު ނުދޭނެ ކަމަށް ވިދާޅުވެފައެވެ.\nއެއާ ހިލާފަށް، މިޔަންމާގެ ސިފައިންގެ އަނިޔާއިން ސަލާމަތްވުމަށް ބަންގްލަދޭޝަށް ދާ ގިނަ ރޮހިންޔާ މުސްލިމުން ބުނާ ގޮތުގައި އެގައުމުގެ އަސްކަރިއްޔާއިން ދަނީ މުސްލިމުން މަރައި، އެމީހުންގެ ގެތަކުގައި ރޯކުރަމުންނެވެ. އޭގެ ސަބަބުން މިދިޔަ މަހުގެ 25ގެ ފަހުން ބަންގުލަދޭޝަށް ދިޔަ ރޮހިންޔާ މުސްލިމުންގެ އަދަދު ވަނީ 370،000ށް އަރައިފައެވެ.\nއެ އަނިޔާތަކާ ބެހޭ ގޮތުން ގިނަ ދުވަސްތަކެއް ވަންދެން ހަނު ހުންނެވި ސޫޗީ ވިދާޅުވި ގޮތުގައި ރޮހިންޔާ މުސްލިމުންނަށް ކުރާ އަނިޔާއާ ބެހޭގޮތުން މީޑިއާތަކުން ފަތުރަމުންދަނީ ހަގީގަތާ ހިލާފު ވާހަކަތަކެވެ. އަދި އެއީ ޓެރަރިޒަމް ޕްރޮމޯޓް ކުރަން ބަޔަކު ކުރާ ކަމެކެވެ. (ބީބީސީ)\nމިޔަންމާ އދ. ރޮހިންގާ\nމިޔަންމާ ސިފައިން ރޭޕްކުރި ގިނަ އަންހެނުންތަކެއް ބަންގާޅު ކޭމްޕުތަކުގައި ވިހަނީ!4ހަފްތާ5ދުވަސް ކުރިން\nރޮހިންގާ ކޭޕްތަކަށް ބޮލީވުޑް ތަރި ޕްރިޔަންކާ ޒިޔާރަތްކޮށްފި4ހަފްތާ2ދުވަސް ކުރިން\nރޮހިންގާގެ 10 މީހަކު މަރާލުމުގެ ކުށުގައި މިޔަންމާ ސިފައިންގެ ހަތް އޮފިސަރަކު 10 އަހަރަށް ޖަލަށް2މަސް 1 ހަފްތާ ކުރިން


Amilah faraathakun Nolhivaranfaru gai imaaraai kuri "Masjidhul Tauba" hulhuvaifi\nނޮޅިވަރަންފަރުގައި އަމިއްލަ ފަރާތްތަކުން އިމާރާތްކުރި މަސްޖިދިލް ތައުބާ: ކޭއޯފޮޓޯ/ޖަމްޝީދު\nވަރަށް ފުރިހަމަ ރީތި މިސްކިތެއް ނޮޅިވަރަންފަރުގައި ހުޅުވައިފި\nއަމިއްލަ ފަރާތްތަކުން ހދ ނޮޅިވަރަންފަރުގައި އިމާރާތްކުރި " ތައުބާ މިސްކިތް " ވަގުތީގޮތުން ރޯދައަށް ހުޅުވައި، ނަމާދުކުރަން ފަށައިފި އެވެ.\nވަރަށް ފުރިހަމަ ރީތި މި މިސްކިތްތަކީ އެރަށުގެ ކޮންސްޓްރަކްޝަން ދާއިރާގައި މަސައްކަތްކުރާ އަލީ ރަޝީދުގެ ހަރަދުގައި އިމާރާތްކުރި މިސްކިތެކެވެ. މި މިސްކިތުގައި ނަމާދުކުރަން ފެށުމުގެ ގޮތުން ރޭ ވަނީ ފަތިސް ނަމާދުކޮށްފަ އެވެ.\n1200 މީހުންނަށް އެއްފަހަރާ ނަމާދުކުރެވޭ މި މިސްކިތް އިމާރާތްކޮށްފައިވަނީ އެރަށުގެ އެލިއާ ސައިޓް އަވަށުގައި އެވެ.\nކައުންސިލުން ބުނީ މި މިސްކިތުގައި ނަމާދުކުރަން ފެށުމުން މިސްކިތްތަކަށް ދިމާވެފައިވާ ޖާގައިގެން ދަތިކަން ފިލާނެ ކަމަށެވެ. ރޯދައަށް ހުޅުވާ ވަގުތީގޮތުން ނަމާދުކުރަން ފެށުނުނަމަވެސް ރޯދަމަސް ނިންމުމުން ނުނިމި ހުރި މަސައްކަތްތައް ނިންމުމުގެ މަސައްކަތް އަލުން ފަށާނެކަމަށް ކައުންސިލްގެ ރައީސް އަހުމަދު އިބުރާހިމް ވިދާޅުވި އެވެ.\nއެގޮތުން ކާޕެޓް އެޅުމާއި މިސްކިތް އޭސީ ކުރުމުގެ އިތުރުން، މިސްކިތް ނިންމުމަށް ހުރި އިތުރު މަސައްކަތްތައްވެސް ކުރިއަށްދާނެ އެވެ. މިސްކިތް ނިމުމުން ރަސްމީކޮށް އަލުން ހުޅުވާނެ އެވެ.\nމި މިސްކިތް އެއްކޮށް ނިމޭއިރު ހިނަވާގެ އަކާއި މޯޗަރީއެއްވެސް ހިމެނެ އެވެ. މި މިސްކިތްތާއެކު ނޮޅިވަރަންފަރުގައި ނަމާދުކުރާ ހަތަރު މިސްކިތް ހުންނާނެ އެވެ. މި މިސްކިތަކީ 2017 ވަނަ އަހަރު އިމާރާތްކުރަން ފެށި މިސްކިތެކެވެ.


Majlis memberun beru hifaigen, Half Time gai Raees Solih aai Raees Nasheed sai hotalah - One Online\nވޯލްޑް ކަޕް ކޮލިފައިންގައި ރާއްޖެ އާއި ފިލިޕީންސް ބައްދަލުކުރި މެޗުގެ ހާފް ޓައިމްގައި ރައީސް ސޯލިހާއި ރައީސް ނަޝީދު އެމްބްރޯޝިއާ ކެޕޭގައި -- ވަން ފޮޓޯ/ މުހައްމަދު އައުޒަމް\nވޯލްޑް ކަޕް ކޮލިފައިން\nމަޖިލިސް މެމްބަރުން ބެރު ހިފައިގެން، ހާފް ޓައިމްގައި ރައީސް ސޯލިހާއި ރައީސް ނަޝީދު ސައި ހޮޓަލަށް\nވޯލްޑް ކަޕް ކޮލިފައިންގައި ފިލިޕީންސް އަތުން ރާއްޖެ ބަލިވި ނަމަވެސް، އެ މެޗުގައި ހާއްސަ ކަންތައްތަކެއް ފެނިގެންދިޔައެވެ. ފުޓުބޯޅަ މެޗެއްގައި ސިޔާސީ ލީޑަރުންގެ ފަރާތުން ފެންނަ ފޯރިއަކީ އާންމުކޮށް ފެންނަ މަންޒަރެއް ނޫނެވެ. ނަމަވެސް މިއަދުގެ މެޗުގައި އެބޭފުޅުންގެ ފަރާތުން ތަފާތު ކަންތައްތަކެއް ފެނިގެންދިޔައެވެ.\nރަތް ޖާޒީގައި ރާއްޖެއަށް ސަޕޯޓުކުރުމަށް ގިނަ އަދަދެއްގެ ސަޕޯޓަރުން މިއަދު ހަވީރު ދަނޑަށް ވެދެފައިވާ އިރު، އޭގެ ތެރޭގައި ސިޔާސީ ލީޑަރުންނާއި ބައެއް މަޖިލިސް މެމްބަރުން ވެސް ފެނިގެންދިޔައެވެ. މެޗު ފެށިގެން ނިމުމާ ހަމައަށް އެބޭފުޅުންގެ ފަރާތުން ވެސް ފޯރި ފެނިގެންދިޔައެވެ.\nދަނޑަށް މަޖިލިސް މެމްބަރުން ވަޑައިގެންނެވީ މަޖިލިސް ރައީސް، ރައީސް މުހައްމަދު ނަޝީދުގެ ދައުވަތަކަށެވެ. ރައީސް ނަޝީދު އެ ދައުވަތު އަރުވާފައިވަނީ އިއްޔެ ބޭއްވި މަޖިލީހުގެ ޖަލްސާގައެވެ. އިއްޔެގެ ޖަލްސާއަށް ރައީސް ނަޝީދު ވަޑައިގެންނެވީ އެމަނިކުފާނަށް އެފްއޭއެމް އިން ހަދިޔާކުރެއްވި ގައުމީ ޓީމުގެ ޖާޒީ އާއި މެމްބަރުންނަށް ހަދިޔާކުރެއްވި ޓިކެޓުތަކާއެކުއެވެ.\nވޯލްޑް ކަޕް ކޮލިފައިންގައި ރާއްޖެ އާއި ފިލިޕީންސް ބައްދަލުކުރި މެޗު ބައްލަވައިލެއްވުމަށް ރައީސް ނަޝީދާއި މަޖިލިސް މެމްބަރުން ދަނޑަށް ވަޑައިގަތުން -- ވަން ފޮޓޯ/ މުހައްމަދު އައުޒަމް\nރާއްޖެ އާއި ފިލިޕީންސް ބައްދަލުކުރި މެޗު ބައްލަވައިލެއްވުމަށް ރައީސް ސޯލިހާއި ރައީސް ނަޝީދު ދަނޑަށް ވަޑައިގަތުން -- ވަން ފޮޓޯ/ މުހައްމަދު އައުޒަމް\nމިއަދުގެ މެޗަށް ރައީސް ނަޝީދާއެކު މަޖިލިސް މެމްބަރުން ވަޑައިގެންނެވީ ބައެއް ފަހަރު މަޖިލިސް ތެރޭގައި އަޑުގަދަކުރުމަށް ބޭނުންކުރާ ދުންމާރީތަކުގެ އިތުރުން ބެރާއެކުގައެވެ. ބެރު ޖައްސަވަމުން ވަޑައިގެންނެވި މަޖިލިސް ޓީމުގެ އެންމެ ކުރީގައި ހުންނެވީ ރައީސް ނަޝީދެވެ.\nމަޖިލިސް ރައީސް މެޗު ބައްލަވައިލެއްވީ އެމަނިކުފާނުގެ ގާތް އެކުވެރިޔާ، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އަރިހުގައެވެ. މެޗު ބައްލަވައިލައްވަން ވަޑައިގެން އެކުގައި ނެންގެވި ފޯރި ވެސް ކެމެރާތަކުގެ ލެންސުތަކަށް ވަނީ އަރައިފައެވެ.\nސަޕޯޓަރުންނަށް މެޗުގެ ހާފް ޓައިމަކީ ސައި ގަޑިއެވެ. އާންމުކޮށް ކައިރީގައި ހުންނަ ހޮޓަލަކަށް ނުވަތަ ކައިރީގައި ހުންނަ ފިހާރައަކަށް ދަޅަކާއެކު ބަދަން ޕެކެޓެއް ކާން ސަޕޯޓަރުން ދާ މަންޒަރު ފެނިގެންދެއެވެ. މެޗުގެ ހާފް ޓައިމްގައި ރައީސް ސޯލިހާއި ރައީސް ނަޝީދުގެ ފަރާތްޕުޅުން ވެސް ފެނިގެންދިޔައީ އެފަދަ މަންޒަރެކެވެ. އެ ދެ ބޭފުޅުން ވަޑައިގެންނެވީ ދަނޑު ކައިރީގައި ހުންނަ ސައި ހޮޓާ، އެމްބްރޯޝިއާއަށެވެ.\nވޯލްޑް ކަޕް ކޮލިފައިންގައި ރާއްޖެ އާއި ފިލިޕީންސް ބައްދަލުކުރި މެޗުގެ ހާފް ޓައިމްގައި ރައީސް ސޯލިހު އެމްބްރޯޝިއާ ކެޕޭގައި -- ވަން ފޮޓޯ/ މުހައްމަދު އައުޒަމް\nގައުމީ ފުޓުބޯޅަ ދަނޑުގައި މިއަދު ހަވީރު ކުޅުނު ވޯލްޑް ކަޕް ކޮލިފައިން މެޗުގައި ފިލިޕީންސް އަތުން ރާއްޖެ ބަލިވީ 2-1ގެ ނަތީޖާއަކުންނެވެ. ފިލިޕީންސް އިން ދެ ލަނޑު ޖަހާފައިވަނިކޮށް، މެޗުގެ ދެވަނަ ހާފުގެ އިތުރު ވަގުތުކޮޅުގެ ތެރޭގައި އަލީ އަޝްފާގު (ދަގަނޑޭ) ދިން ބޯޅައަކުން ރާއްޖެއަށް ފަރަގު ކުޑަކޮށްދިނީ ހަސަން ނާއިޒް (ދާދު) އެވެ.\nއެ ނަތީޖާއަށްފަހު "ގްރޫޕު އޭ"ގެ ޕޮއިންޓް ތާވަލުގެ މަގާމުތަކަށް ބަދަލެއް އައިސްފައެއް ނުވެއެވެ. ކުޅުނު ހަތަރު މެޗުން ލިބުނު ތިން ޕޮއިންޓާއެކު ރާއްޖެ އޮތީ ހަތަރުވަނައިގައެވެ. ތިން މެޗު ކުޅެފައިވާ ޗައިނާއާއި ހަތަރު މެޗު ކުޅެފައިވާ ފިލިޕީންސް، އެ ދެ ޓީމަށް ވެސް ލިބިފައިވަނީ ހަތް ޕޮއިންޓެވެ. ޗައިނާ ކުރީގައި އޮތީ ގޯލުގެ ތަފާތުންނެވެ. ގްރޫޕުގެ އެއްވަނައިގައި އޮތް ސީރިއާއަށް ތިން މެޗުން ލިބިފައިވަނީ ނުވަ ޕޮއިންޓެވެ. އަދި ގްރޫޕުގެ ފުލުގައި އޮތް ގުއާމް ކުޅުނު ހަތަރު މެޗުން ވެސް ވަނީ ބަލިވެފައެވެ.\nކޮލިފައިންގައި އަންނަ އަންގާރަ ދުވަހު ރާއްޖެ ނުކުންނަން ޖެހޭނީ ގުއާމްއާ ދެކޮޅަށެވެ. އެ މެޗު ވެސް ކުޅުމަށް ހަމަޖެހިފައިވަނީ ރާއްޖޭގައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލިސް ކުރީގެ ރައީސް މުހައްމަދު ނަޝީދު މަޖިލީހުގެ ރައީސް ވޯލްޑް ކަޕް ވޯލްޑް ކަޕް ކޮލިފައިން\nވޯލްޑްކަޕް ކޮލިފައިންގައި ރާއްޖެ އާއި ޗައިނާ ބައްދަލުކުރާ މެޗު އޮކްޓޯބަރު 8 ގައި\nވޯލްޑް ކަޕް ކޮލިފައިންގައި ރާއްޖެ ކުޅޭ މެޗުތައް ފަސްކޮށްފި\nތައިލެންޑުގައި ކުޅޭ ޗައިނާ-ރާއްޖެ މެޗަށް ސަޕޯޓަރުންނެއް ނުވައްދާނެ\nވަން ފޮޓޯ: ވޯލްޑް ކަޕް ކޮލިފައިންގައި ރާއްޖެ އާއި ގުއާމްގެ ކުރިމަތިލުން\nގުއާމް ބަލިކޮށް، ރާއްޖެއިން އުންމީދު އާކޮށްފި